Oxygen foarukoh dhinumugai India sarukaarun thafaathu kurun gengulhey kamuge thuhumathu – adduLIVE\nLast Updated: May 6, 23:29\nއޮކްސިޖަން ފޯރުކޮށްދިނުމުގައި އިންޑިއާ ސަރުކާރުން ތަފާތު ކުރުން ގެންގުޅޭކަމުގެ ތުހުމަތު\nApr 30, 2021, 11:31 ޝަބްނަމް ރަޝީދު\nއިންޑިއާގެ އެކި ސްޓޭޓްތަކަށް އޮކްސިޖަން ފޯރުކޮށްދިނުމުގައި ތަފާތު ކުރުން ގެންގުޅޭކަމަށް ނިއު ދިއްލީގެ އިސް ސަފުގައި ހަރަކާތްތެރިވާ ފަރާތްތަކުން ތުހުމަތު ކޮށްފިއެވެ.\nނިއު ދިއްލީގެ ކޮވިޑްގެ ހާލަތުގެ އެންމެފަހުގެ މައުލޫމާތުތައް ދިއްލީގެ ހައި ކޯޓަށް ހުށަހެޅުމަށްފަހު ކަމާއިބެހޭ ފަރާތްތަކުން ވަނީ އިންޑިއާގެ ސަރުކާރުން ދިއްލީއަށް ފޮނުވާފައިވަނީ އެކަށީގެންވާ ވަރަށް ވުރެ މަދު އޮކްސިޖަން ސިލިންޑަރުތަކެއް ކަމަށެވެ. އެ ގޮތުން އޮކްސިޖަން އެވަރަށް މިވަގުތު ބޭނުންވެފައިނުވާ ބައެއް ފަރާތްތަކަށް މާ ގިނައިން ދީފައިވާ ކަމަށް ވެސް ބުނެ ދިއްލީގެ ސަރުކާރުން ވަނީ ކަންބޮޑުވުން ފާޅުކޮށްފައެވެ.\nއިންޑިއާގެ ކޯޓުތަކުން ވެސް ވަނީ ދިއްލީއަށް އެތެރެކުރާ ސަޕްލައިތައް މަދު ކަމަށް ފާހަކަކޮށް އެކަން ކުށްވެރިކޮށްފައެވެ. އިންޑިއާގެ ނިއު ދިއްލީއަކީ މިވަގުތު ކޮވިޑްގެ ހާލަތު އެންމެ ދަށަށް ގޮސްފައިވާ ސްޓޭޓެވެ. ދުވާލެއްގެ މައްޗަށް3ލައްކައަށް ވުރެގިނަ މީހުން ދަނީ ފައްސި ވަމުންނެވެ. އަދި 3000ށް ވުރެ ގިނަ މީހުން ދުވާލެއްގެ މައްޗަށް ދަނީ މަރުވަމުންނެވެ.\nމަރުވާ މީހުން އިތުރު ވުމުގެ ސަބަބުން މީހުންގެ ހަށިތައް އެނދުމުގެ މަސައްކަތުގައި ހަރަކާތްތެރިވާ މީހުންނަށް ވަނީ ނުކަތާވަރު ވެފައެވެ. އަދި އެންދުމަށް ބޭނުންކުރާ ލަކުޑި ހުސްވަމުންދާ ކަމަށް ވެސް އެ ފަރާތްތަކުން ވަނީ ބުނެފައެވެ.\nއިންޑިއާގެ ހާލަތު ދަށަށް ގޮސްފައިވާ މި ދަނޑިވަޅުގައި ދުނިޔޭގެ އެކި ކަންކޮޅުތަކުން ދަނީ އެހީގެ ތަކެތި ފޯރުކޮށްދޭން ފަށާފައެވެ.


Amazon adhamun dhaathee Raees Solih kanboduvun faalhukuravvaifi\nއެމެޒަން އަނދަނީ-- ފޮޓޯ: ޓްވިޓާ\nއެމެޒަން ޖަންގަލި އަނދަމުންދާތީ ރައީސް ސޯލިހް ކަންބޮޑުވުން ފާޅުކުރައްވައިފި\nއެމެޒަން ޖަންގަލީގައި ބޮޑު އަލިފާންގަނޑެއް ރޯވެ އަނދަމުން ދާތީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ކަންބޮޑުވުން ފާޅުކުރައްވައިފި އެވެ.\nހުކުރު ދުވަހުގެ ރޭ ރައީސް ސޯލިހް ކުރެއްވި ޓްވީޓެއްގައި ވަނީ އަލިފާނުގެ ސަބަބުން އެމެޒަންގެ ބޮޑު އިންސަތައެއް ހަލާކުވަމުންދާތީ އެކަމާ ހިތާމަކުރައްވާ ކަމަށް ވިދާޅުވެފަ އެވެ. ރައީސް ވިދާޅުވި ގޮތުގައި ދުނިޔޭގެ 20 އިންސައްތަ އޮކްސިޖަން އުފައްދަނީ އެމެޒަން ޖަންގަލިންނެވެ.\nއެހެންކަމުން އެމެޒަން ޖަންގައްޔަކީ ދުނިޔޭގެ "ފުއްޕާމޭ" ކަމަށާއި އެއީ އެންމެ ބޮޑު އެއް ގުދުރަތީ ކާބަން ޓްރެޕް ކަމަށް ވެސް ރައީސް ސޯލިހް ވިދާޅުވިއެވެ.\nރައީސް ވިދާޅުވީ ރާއްޖެއަކީ މޫސުމީ ބަދަލުތަކުގެ އަސަރު ވަރަށް ބޮޑަށް ކުރާ ގައުމަކަށްވީ ހިނދު، އެމެޒަން ޖަންގަލި ހިމާޔަށް ކުރުމަށް މުޅި ދުނިޔެ އިތުރަށް މަސައްކަތް ކުރުމަށް ދިވެހިން ގޮވާލާ ކަމަށެވެ.\nއެމެޒަންގެ ބޮޑު ބައެއް އަނދަމުންދާތީ މުޅި ދުނިޔޭގެ ސަމާލުކަން ވަނީ އެ ޖަންގައްޔަށް ހުއްޓިފައެވެ. ސެޓަލައިޓް ފޮޓޯތަކުން ދައްކާ ގޮތުގައި ބްރެޒިލްގެ އަލިފާނުގެ ހާދިސާތައް މިއަހަރު ވަނީ 85 އިންސައްތަ އިތުރުވެފަ އެވެ.\nއަލިފާންތައް ނިންވުމަށް ބްރެޒިލްގެ އަސްކަރިއްޔާ އިން ހަރަކާތްތެރިވުމަށް އެގައުމުގެ ރައީސް ޖެއާ ބޮލްސޮނާރޯ ވަނީ އަންގައިފަ އެވެ. ބްރެޒިލްއިން އެގޮތަށް ނިންމާފައި ވަނީ ބައިނަލްއަގްވާމީ ގޮތުން ބޮޑެތި ފިއްތުންތަކެއް ކުރިމަތިވުމާއި ގުޅިގެންނެވެ.\nބްރެޒިލް އެމޭޒަން އަލިފާން ރޯކުރުން ރައީސް އޮފީސް


މާއްޑޫ: ގެސްޓް ހައުސް ރިސޯޓެއްގެ ގޮތުގައި ތަރައްގީކުރަން ހަމަ ބެސްޓް!\nމާއްޑޫގައި ކުރާނީ ކޮން ކަމެއް ހެއްޔެވެ؟ އޭދަފުއްޓާ ވަރަށް ކައިރީގައި އޮތް މި ރަށުން އޭދަފުށީ މީހުންނަށް ގޯތި ދޫކުރުމަކީ ރަނގަޅު ކަމެއް ކަމަށް އެއް ބަޔަކު ބުނެ އެވެ. އެކަމަކު، މި ރަށަށް އުފަން އަހުމީމް އަބްދުއްރައްޒާގު މި ދެނީ މުޅިން ތަފާތު ހިޔާލެކެވެ. އޭނާގެ ހިޔާލު ފައްކާ ކުރަން ރަނގަޅު ގައިޑްލައިނެއް ވެސް ވަނީ ދީފަ އެވެ.\nބ. އަތޮޅަކީ ގުދުރަތީ މުއްސަނދިކަން އެންމެ ފުރިހަމަ އަށް ލިބިފައިވާ ރާއްޖޭގެ އަތޮޅުތަކުގެ ތެރެއިން އެއް އަތޮޅެވެ. މި އަތޮޅުގެ ރީތި ރަށްތަކުގައި ދެވަނައެއް ނުވާ ފަދަ ރީތި ގޮނޑުދޮށްތަކާއި ވިލުތަކުގެ އިތުރުން ކަނޑުއަޑީގެ ހިތްގައިމު މުރަކައިގެ މަންޒިލްތައް ހިމެނެ އެވެ. އަދި ބ. އަތޮޅަކީ ޔުނެސްކޯ ބަޔޮސްފެއަރ ރިޒާވެއްގެގޮތުގައި ހިމާޔަތްކުރެވިފައިވާ، ޤުދުރަތީ ރީތި ކަމަށް ދުނިޔޭގެ ފެންވަރުގައި މަޝްހޫރު އަތޮޅެކެވެ. މިއީ އިޤްތިޞާދީ ގޮތުން ރައްޔިތުން އޭގެ އަގު އަދާކުރަންޖެހިފައިވާ ކަމެކެވެ. ބ. އަތޮޅުގައި ޓޫރިޒަމް ފުޅާވެފައި އަދި ރާއްޖޭގެ ނިސްބަތުން އެންމެ އަގުބޮޑު ރިޒޯޓްތައް ހިމެނޭ އަތޮޅު ކަމުގައި ވީ ނަމަވެސް، އޭގެ މަންފާ އަތޮޅުގެ ރައްޔިތުންނަށް އެންމެ އެދެވޭ ގޮތުގައި ލިބިފައެއް ނުވެ އެވެ.\nޓޫރިޒަމްގެ މަންފާ އަތޮޅުގެ ރައްޔިތުންނަށް އެދެވޭ ގޮތެއްގައި ލިބިދިނުމަށް މާއްޑޫ ގެސްޓުހައުސް ރިސޯޓެއްގެ ގޮތުގައި ތަރައްޤީކުރުން މުހިންމެވެ. ގެސްޓުހައުސް ރިސޯޓަކީ ރާއްޖޭގެ ފަތުރުވެރިކަމުގެ ދާއިރާގައި އަލަށް ތައާރަފް ކުރެވޭނެ އުފެއްދުމަކަށް ވީ ނަމަވެސް މިކަމަކީ ކާމިޔާބު ކަމާއެކު ކުރެވިދާނެ ކަމެކެވެ. މިގޮތުން މާއްޑޫގައި އެކިއެކި ފެންވަރާއި މިންވަރުގެ ގެސްޓުހައުސްތަކާއި، ހިދުމަތް ދޭ މަރުކަޒުތައް ކަނޑައެޅޭ ޕްލޭނެއްގެ ދަށުން ތަރައްޤީ ކުރުމަށް ހަމަހަމަ އުސޫލަކުން މި ސަރަޙައްދުގެ ރައްޔިތުންނަށް ހުޅުވާލުމުން އެތައް ސަތޭކަ މިލިޔަނަރުން އުފެދި އެތައް ސަތޭކަ ވިޔަފާރީގެ ފުރުސަތުތަކެއް ތަނަވަސްވެ އަދި މަޝްރޫއުގެ ސަބަބުން 2000 އަށް ވުރެ ގިނަ، އެކި ފަންތީގެ ވަޒީފާގެ ފުރުސަތު އުފެދިގެން ދާނެ އެވެ.\nމިގޮތުން މާއްޑޫގެ ފެނާއި ހުރިހާ އަސާސީ ޚިދްމަތް ޤާއިމުކުރެވި ރަށް ޕްލޭން ކުރެވި، ބެލެހެއްޓިގެން ދާނީ ސަރުކާރުން މިކަމަށް އުފައްދާ ހާއްސަ ކުންފުންޏަކުންނެވެ. އަދި މިފަދަ ތަންތަން އިމާރާތްކޮށް ޤާއިމުކުރުމަށް ބޭނުންވާ ފައިސާ، އިންވެސްޓްމަންޓް ބޭންކުތައް މެދުވެރިކޮށް ހޯދުމުގެ ފުރުސަތު ދާއިރާގެ ރައްޔިތުންނަށް މާއްޑޫގެ ބިން ރަހުނުކުރުމަށް ފަހު ހޯދުން ދަތި ކަމަކަށް ނުވާނެ އެވެ. މާއްޑޫގައި ތަރައްޤީކުރެވޭނެ ތަންތަނާއި ވަސީލަތްތައް ތިރީގައި މިވަނީ އެވެ.\n.1 60 ގެސްޓްހައުސް (އެވަރޭޖްކޮށް 10 ކޮޓަރި. ޖުމްލަ 600 ކޮޓަރި)\n.2 ސްޕާ / ޖިމް / ރިކްރިއޭޝަން އެންޑް ޕޫލް ސަރވިސް\n.3 ޑައިވިން ސެންޓަރ\n.4 ވޯޓަރ ސްޕޯޓްސް\n.5 ފެރީ ނިޒާމް / ޓްރާންސްޕޯޓް ސަރވިސަސް\n.6 ސްވެނިއަރ ވިޔަފާރިތައް\n.7 އެކި ފެންވަރުގެ އެކި ވައްތަރުގެ ރެސްޓޯރެންޓް\nބ. އަތޮޅުގައި ހިމެނޭ މަތީ ފެންވަރުގެ 8 ރިސޯޓުން އަހަރަކު އާމްދަނީގެ ގޮތުގައި4ބިލިއަން ރުފިޔާ ލިބޭނެ ކަމަށް އަންދާޒާކުރެވެއެވެ. އަދި މި ރިޒޯޓުތަކުން އަހަރަކު ސާފު ފައިދާގެ ގޮތުގައި 700 މިލިއަން ރުފިޔާ ލިބޭނެ ކަމަށް ބެލެވެ އެވެ.\nމި ސަރަޙައްދުގެ ވިޔަފާރި ވިކުރާގެ ގޮތުގައި މިހާރު ލިބެނީ ވަރަށް މަދު އަދަދެކެވެ. ނަމަވެސް މާއްޑޫ ތަރައްޤީ ކުރެވުމުން، އިޤްތިޞާދު އެއް ބިލިއަން ރުފިޔާ އަށް ފުޅާވެގެން ދިއުމުގެ ފުރުސަތު އެބައޮތެވެ. އަދި ސާފު ފައިދާގެ ގޮތުގައި އަހަރަކު 200 މިލިއަން ރުފިޔާ ސީދާ ރައްޔިތުންނަށް ލިބިގެންދާނެ އެވެ.\nއޭދަފުށި ތަރައްޤީ ކުރެވެންޖެހޭނީ އާބާދީ އާއި އިޤްތިޞާދު އެއްފަސްކުރުމުގެ ސިޔާސަތުގެ ދަށުން 10،000 މީހުން ހިމެނޭ އާބާދީއަކަށެވެ. މިގޮތުން އޭދަފުށީގެ ތަރައްޤީގައި ބައިވެރިވުމުގެ ފުރުސަތު، އަތޮޅުގެ ރައްޔިތުންނަށް އިސްކަންދީގެން ހުޅުވާލުން މުހިންމެވެ.\nމާއްޑޫގައި ހިންގޭނެ ގެސްޓްހައުސް ރިސޯޓް މަޝްރޫޢުގެ ސަބަބުން އޭދަފުށްޓަށް ޙާއްސަ ކުރެވިގެން ހިންގޭނެ ތަރައްޤީގެ މަޝްރޫއުގެ ދަށުން ބޯހިޔާވަހިކަން ފޯރުކޮށްދެވި، ރައްޔިތުންނަށް އުމްރާނީ ގޮތުން ގިނަގުނަ ކުރިއެރުންތައް ލިބިގެންދާނެ އެވެ. ދިރިއުޅުމުގެ ފެންވަރު މަތިވުމުގެ އިތުރުން، ދުޅަހެޔޮ ރަނގަޅު އަހްލާޤެއްގެ ހޭލުންތެރި މުޖުތަމައުއަކަށް މަގުފަހިވެގެން ދާނެ އެވެ. އަދި މާއްޑޫގައި ހިންގޭނެ ފަތުރުވެރިކަމުގެ މަޝްރޫއިން ރައްޔިތުންގެ އާމްދަނީ އެތައް ގުނައަކަށް އިތުރުވެ، ރަނގަޅު ފެންވަރުގެ ގިނަ ވަޒީފާތަކެއް އިތުރުވެގެންދާނެ ވެސް މެ އެވެ. ހަމަ އެހެންމެ މި އަތޮޅުގެ އެހެނިހެން ސިނާއަތްތައް ކަމުގައިވާ މަސްވެރިކަން، ކޮންސްޓްރަކްޝަން، ގެސްޓްޝޮޕް ވިޔަފާރި، ދަތުރުފަތުރު ކުރުމުގެ ދާއިރާ، ވޯޓަރ ސްޕޯޓްސް އަދި ޓްރެވަލް އެޖެންސީ އާއި ޓުއަރގައިޑިން ފަދަ ދާއިރާތަކުން އެތަކެއް ވިޔަފާރިތަކެއް އުފެދި ދާއިރާގެ އެންމެހާ ރައްޔިތުންނަށް މިކަންކަމުން ފައިދާ ވެގެންދާނެ އެވެ.\nމާރޗް 3, 2014 at 12:57 pm\nމާއްޑޫގައި ގެސްޓް ހައުސް އަޅައިފިނަމަ އޭދަފުށީ ރައްޔިތުންގެ ދީންގެއްލޭނެ ދެކުނުފަރާތު އަށީގައި ތިބޭމީހުނަށް މާއްޑޫގައި ދޮންމީހުން އުޅޭގޮތް ފެންނާނެ…\nފެބްރުއަރީ 25, 2014 at 7:46 pm\nވަރަށް ރަގަޅު ވާހަކަތަކެއް، އަޅުގަޑުމެން ބޭނުންވަނީ މިކަމުގައި ހަގީގީ ކުލަޖައްސާދެވޭނެ ފަރާތެއް. މިކަމަކީ މުޅި އޭދަފުށީ ގެ ޒުވަާނުންގެ މުސްތަގުބަލު އުޖާލާވާނެ، އެހާމެ ގިނަ ޒުވާނުންގެ އުއްމީދު.\nފެބްރުއަރީ 25, 2014 at 5:02 pm\nތިރަށް އޭދަފުށިގެ ރައްޔިތުން ދިރިއުޅުމަށް ދެއްވާ އޭރުން ރަގަޅުވާނެ. މިހާރުވެސް އޭދަފުށީ އެއޮތޯ ފުރިފައި. ވަރަށް ބާރަށް ކުރިޔަށް ގެންގޮސްގެން ގޯތި ދެވޭވަރުވާނީ. އަވަސް ކުރައްވާ. ވަރަށް ބޮޑަށް އަޒުލީމަށް ޝުކުރިއްޔާ. ވަރަށް ސަލާމް.\nފެބްރުއަރީ 25, 2014 at 11:14 am\nމާއްޑޫގައި ތިގޮތަށް ގެސްޓްހައުސް އަޅަން ހުޅުވާލުމުން އެތައް ސަތޭކަ މިލިޔަނަރުން ނުއުފެދޭނެއެވެ. އެރަށުގައި ވެސް ގެސްޓް ހައުސް އަޅާނީ ހަމަ މުއްސަނދި މަހުޖަނުން ނެވެ. އާންމު ރައްޔިތުން ޖެހޭނީ ހަމަ ކުރީގެވެސް ގޮތަށް ބަލަހައްޓައިގެން ތިބޭށެވެ. މިހާރުވެސް ގެސްޓްހައުސް ހިންގަން ފުރުސަތު އޮތް އިރު ރަށުގެ ހުރިހާ ގެއެއްގައި ގެސްޓް ހައުސް ނަހަދަނީ ކީއްވެތޯ ލިޔުންތރިޔާ ބަލައިލިންތޯ. އެކަމަށް އިންވެސްޓް ކުރާނެ ލާރި ނެތި ކިހިނެއްތޯ އެކަން ކުރާނީ؟ މާއްޑޫގައި ގެސްޓްހައުސް އެޅުމުގެ ބަދަލުގައި އަތޮޅުގައި މިހާރުވެސް ހިނގަމުންދާ ރިސޯޓްތަކުން ލިބޭ ފައިދާގެ ވަކި ޕަސެންޓެއް އަތޮޅުގެ ތަރައްޤީއަށް ޚަރަދުކުރުމަށް މަޖުބޫރު ކުރާ ޕޮލިސީއެއް ހަދަން ފެނޭ. އަދި ރިސޯޓްތަކަށް ލިބޭ އާމްދަނީ ރައްޔިތުންނަށް އިނގޭނެ ނިޒާމެއްވެސް ހަމަޖައްސަން ޖެހޭ. ބޭރު ގައުމުތަކުގައި ސްޓޭޓްތައް ހަދަނީވެސް އެ ސްޓޭޓެއްގެ ގުދުރަތީ މުއްސަނދިކަމުގެ ފައިދާ މުޅި ގައުމަށް ބެހުމުގެ ބަދަލުގައި ސްޓޭޓް ސަރުކާރަށް ލިބޭގޮތަށް ހަދަން. މިހާރުވެސް ބ. އަތޮޅު ކޮންސަވޭޝަން ފަންޑޭ ކިޔާ ފަންޑެއް ހަދައިގެން އުޅެނީ. އެކަމު މި ފަންޑަށް ލާރި ލިބޭކަމެއް ނުނީ ލިބެނީ ކިހާވަރެއް ކަމެއް އިނގޭ ރަށުކައުންސިލެއް ބ. އަތޮޅަކުނެތް. އަދި އެފަންޑާ ބެހޭ މައުލޫމާތު އިނގޭ ރައްޔިތަކު ނެތް. ލިބޭލާރިން ޚަރަދު ކުރަނީ ކޮންބަޔަކަށް ކަމެއް ނޭގެ. ފުރަތަމަ މިކަހަލަ ފަސޭހައިން ވާން އޮތް ކަންތައްތަކަށް އިސްކަން ދިނުން ކިހިނެއް ވާނެތޯ؟ ހީކުރަން އީޓީ އިން އިސް ނަގަިގެން ނަމަވެސް ބ. އަތޮޅު ކޮންސަވޭޝަން ފަންޑާ ބެހޭ މައުލޫމާތު ކޮޅެއް ގެނެސް ދޭނެކަމަށް. ލިބުނު އާމްދަނީ އާއި ކުރެވުނު ޚަރަދުގެ ތަފްސީލް ގެނެސްދޭނެ ކަމަށް.


ޤިޔާމަތްދުވަހު ގިލަންވެރިކަމުގަ ތިބެންޖެހޭނީ ބައްޔެއްގެ ސަބަބުން ގުނަވަން ބުރިކުރަންޖެހުނު މީހުންނެއް ނޫނެވެ! ﷲ ޢުޤޫބާތް ދެއްވަވާ މީހުންނެވެ!\nއެއްވެސް މުޞީބާތަކީ ދުނިޔޭގައި ތާއަބަދަށް ދެމިގެންދާނެ މުޞީބާތެއް ނޫނެވެ. އަދި މުސީބާތަކީ އެންމެންނާއިވެސް ކުރިމަތިވާނެ ކަމެއްކަން އެންމެންވެސް ޤަބޫލުކުރެއެވެ. ނަމަވެސް މުޞީބާތުގެ ވަގުތުގައި އެކަން ޤަބޫލުކުރެވެނީ މަދު މީހަކަށެވެ. އެހެނީ ތިމާއަށް ވެސް މުޞީބާތްތައް ކުރމަތިވާނެކަމާއި ކެތްތެރިވާންޖެހޭނެކަން ޤަބޫލުކުރެވެނީ ވަރަށް މަދުމީހަކަށެވެ.\nމުޞީބާތެއް ނުވަތަ މުޞީބާތްތަކެއް ކުރިމަތި ނުވާ ހަމަ އެކަކުވެސް ނުހުންނާނެއެވެ. ތަފާތަކީ މުޞީބާތާއި އެމީހަކު ކުރިމަތިލާ ގޮތެވެ.\nވީއިރު ނިކަންބުނެބަލާށެވެ! މުޞީބާތެއް ކުރިމަތިވުމުން ކަންބޮޑުވެގެން ދެކޮޅަށް ދުވާއިރު މާބޮޑެތި މުޞީބާތްތައް ކުރިމަތިވުމުން ވެސް އުފަލުގައި ހެވިފައި ތިބޭ މީހުން ފެނުމުން ލަދެއް ނުގަނޭހެއްޔެވެ؟ ކޮންމެ މުޞީބާތެއްވެސް ކުރިމަތިވަނީ ﷲ ތަޢާލާގެ ހަޟްރަތުންކަމާއި އެއްވެސް މުޞީބާތަކީ ދާއިމަށް ދެމިގެންދާނެ ކަމެއް ނޫންކަން އެނގޭއިރުވެސް މެއެވެ.\nބައެއް މީހުންގެ ހިތުގައި ސުވާލު އުފެދިދާނެއެވެ. މިސާލަކަށް ގުނަވަނެއް ކަނޑާލަން ޖެހުން ފަދަ ކަމެއް ކުރިމަތިވެއްޖެނަމަ އެކަން ވާނީ ދާއިމީ ކަމަކަށް ކަމަށް ވިސްނައިގެންނެވެ. ބުނެލަން ޖެހެނީ އެއީވެސް ދާއިމީ މުޞީބާތެއް ނޫން ކަމަށެވެ. ސަބަބަކީ މަރުވުމުން އެކަން ނިމިގެނަދާނެ ކަމެވެ. ޤިޔާމަތްދުވަހު ތަފާތު މުޞީބާތްތަކުގައި ތިބެންޖެހޭނީ ބައްޔެއްގެ ސަބަބުން އެމީހާގެ އަތް ނުވަތަ ފައި ފަދަ ތަނެއް ދުނިޔޭގައި ބުރިކޮށްލަން ޖެހުނު މީހުންނެއް ނޫނެވެ! ދުނިޔޭގައި އޭނާ ކުރި ނުބައި އަމަލުތަކުގެ ސަބަބުން ކޯފާލެއްވެވި މީހުންނެވެ.\nދާއިމީ މުޞީބާތަކަށްވާނީ އެމީހަކު ކުރާ ފާފައިގެ ސަބަބުން އާޚިރަތް ދުވަހު ގިލަންވެރިކަމެއް ކޮނޑުއަޅައިގެން އުޅެން ޖެހިއްޖެ މީހަކަށް މަޙްޝަރު ދުވަހު ކުރިމަތިވާ މުޞީބާތެވެ! ވީމާ ބިރުގަނެ ޖެހިލުންވާންޖެހޭނީ ތިމާއަކީ އެފަދަ މީހަކަށްވެދާނެ ކަމާއިމެދުގައެވެ.\nދުނިޔޭގައި ލޯ އަލި ބައަކު ޤިޔާމަތް ދުވަހުގައި ލޯކަނު މީހުންގެ ގޮތުގައި މަޙްޝަރު ކުރައްވަވާނެކަމަށް އޮތް ވަޙީބަސްފުޅުން މިކަމުގެ ދަލީލު ލިބިގެންދާނެއެވެ.\nހަމައެކަނި ޠާހާ ސޫރަތުގެ މި2އާޔަތަށް ބަލައިލިނަމަވެސް މިބުނާ ބަހުގެ ހެކި ފެންނާނެއެވެ. "އަދި ތިމަންރަސްކަލާނގެ (ބާއްވަވައިލެއްވެވި) ޤްރައާނަށް ފުރަގަސްދީފި މީހާ (ދަންނާށެވެ!) ފަހެ ހަމަކަށަވަރުން، އެމީހަކަށް އޮތީ ދަތި ދިރިއުޅުމެކެވެ. އަދި ޤިޔާމަތް ދުވަހުން އެމީހަކު ކަނު މީހެއްގެ ގޮތުގައި މަހްޝަރަށް ފޮނުއްވަވާ ހުށީމެވެ. (124) އެމީހާ ދަންނަވާނެތެވެ. އަޅުގެވެރި ރަސްކަލާކޮ! ކަނު މީހެއްގެ ގޮތުގައި މިއަޅާ މަޙްޝަރަށް ފޮނުއްވެވީ ކީއްވެގެންތޯއެވެ؟ ހަމަކަށަވަރުން ލޮލަށް ފެންނަ މީހަކު ކަމުގައި (ދުނިޔެމަތީގައި) މިއަޅާ ވީމެވެ. (125) އެކަލާނގެ ވަޙީ ކުރައްވަވާނެތެވެ. ހަމައެފަދައިން ތިމަން ރަސްކަލާނގެ އާޔަތްތައް ކަލެއާއި ހަމައަށް އައެވެ. ފަހެ، އެ އާޔަތްތައް ކަލޭ ހަނދާން ނައްތައިލީމުއެވެ. ހަމައެފަދައިން، މިއަދު ކަލޭގެމަތިން ހަނދާންނައްތައިލެވޭނެތެވެ. (އެބަހީ ﷲ ގެ ރަޙްމަތްފުޅުން މަޙްރޫމް ކޮށްލެވޭނެތެވެ!) (126)\nބިރުވެތިވާންވީ ޖެހިގެން އޮތް ޢާޔަތަށެވެ. ﷲ ތަޢާލާގެ އިންޒާރުގެ ބަސްފުޅަށެވެ. "އަދި (އުރެދުމުގައި) ހައްދުފަހަނައަޅައި ގޮސް، އަދި އޭނާގެ ވެރި ރަސްކަލާނގެ އާޔަތްތަކަށް އީމާން ނުވި މީހާއަށް، ތިމަން ރސްކަލާނގެ ޖަޒާ ދެއްވަވަނީ އެފަދައިންނެވެ. އަދި ހަމަކަށަވަރުން، އާޚިރަތުގެ ޢަޛާބު މާގަދައެވެ. ދެމިހުރުން މާބޮޑުމެއެވެ." (127)\nކީރިތި ޤްރްއާނަށް އަމަލު ނުކުރުމުގެ ޙުކުމް މިހައި ސާފުކޮށް ކީރިތި ޤްރްއާނުން އެނގެން އޮތްއިރު ވެސް އަހަރެމެންގެ ތެރެއިން ބައަކު މިކުރާ ކަމަކީ ކީރިތި ޤްރްއާނަށް އީމާނަވާކަމަށްބުނެ އެމީހަކު އަމަލުކުރަން ބޭނުންވާ ބައިތަށް ނަގައިގެން ޢަމަލުކުރުމެވެ. ބޭނުން ނުވާ ބައިތަކަށް އަމަލު ނުކުރަނީއެވެ. ތަފާތު ބަހަނާތައް ދައްކަނީއެވެ. ﷲ ގަންދީ ބުނަމެވެ! އެދުވަހުން ދެއްކޭނެ އެއްވެސް ބަހަނާއެއް ނުއޮންނާނެއެވެ! އަދި ކީރިތި ޤްރްއާނަށް ފުރިހަމައަށް ޢަމަލުނުކޮށް ކީރިތި ޤްރްއާނުގެ ބައިކުޅަ ބައަށް ޢަމަލު ކުރުމަކީ ކީރިތި ޤްރްއާނަށް އަމަލުކުރުން ކަމަށްވެސް ނުހެދޭނެމެއެވެ!\n- އިސްލާމީ ތިލަފަތުގެ ފަރުސަކުން\nއަރުޝީފަށް ނެގީ 14/01/2021 16:29\nއެންމެފަހުން އަޕްޑޭޓްކުރީ 14/01/2021 16:29\nވެކްސިންއާ މެދު ސާބިތު ނުހިފޭ ވާހަކަ ނުދައްކަން އެދިއްޖެ\n79 މީހުން އަލަށް ޕޮޒިޓިވް، ބަލިން ފަސޭހަވީ 24 މީހުން


ދީނާ، ޤައުމަށްޓަކައި މަގޭ ސޮއި؟ މަގޭ އަޑު؟ - MV Times\nދީނާ، ޤައުމަށްޓަކައި މަގޭ ސޮއި؟ މަގޭ އަޑު؟\n1 January 11th, 2013 - 11:42 AM\nފަހަކަށް އައިސް ފެންމަތިވި ގިނަ އަދަދެއްގެ ގަދަ ކަމުން ކުޑަ، ބޮޑު މުސްކުޅިންނާ ޖިންސީ ގުޅުން ހިންގާ، ޖިންސީ ހާނިކައިގެ ވާހަކަ އަޑު ނާހާ ދިވެއްސަކު މިރާއްޖޭގައި ނުހުންނާނެ ކަން ޔަޤީނެވެ. މިއީ ވަރަށް ކަންބޮޑުވާން ޖެހޭ މައްސަލައެއްކަން އެންމެންވެސް ޤަބޫލުކުރާނެއެވެ. ހަމަ އެއާ އެކު މިއަހަރު ޕާޓީތަކުގައި 10000 މީހުން ހަމަނުވާ ޕާޓީތަށް އުވާލަން ނިންމި ނިންމުމުގެ ވާހަކަވެސް އެންމެންވެސް ވާނީ އަޑު އަހާފައެވެ. ލޮރީ ތަކުގައި މަގުމައްޗަށް ނިކުމެ "ދީނާ" ޤައުމަށްޓަކައި ކުރި ބޮޑެތި މުޒާހަރާތަކާއި، "ދީނާ" ޤައުމަށްޓަކައި ދިވެހިންގެ އެއާޕޯޓު ދިވެހިންނަށް ހޯދައި ދިނުމަށް 35000 މީހުންނަށްވުރެ ގިނަ މީހުންގެ ސޮއި ކުރު މުއްދަތެއްގެ ތެރޭގައި ހޯދި ވާހަކަވެސް ވާނީ އަޑު އަހާފައެވެ. ކޮންމެ އަކަސް އެވެރިންނަށް އެއާޕޯޓު ލިބިއްޖެއެވެ. ޖެހިހާ ލޮރީ ބުރުތަކާއި އަވީގައި މާލޭގެ އެކި ހިސާބުތަކަށް ހިނގާ ކުރި ބުރަ މަސައްކަތް ކާމިޔާބު ކުރިއެވެ.\nމަގެއްގެ މަތިން "ދީނާ ޤައުމު" ދެކެ ލޯބިވާ ރައްޔިތުންނަށް ގޮވާލާ، ލޮރީ ބުރެއްގައި ކުލަ ފާޓާއެއް ހާކައިގެން ނިކުމެއްޖެ ނަމަ ބަލާނެވެސް ކަމެއްނެތެވެ. އެއީ ހަމަ ޤައުމު ދެކެވެ ލޯބިވާ އަޅުގަނޑުމެންގެ ހައްޤުތައް ހިމާޔަތްކުރާ ސިޔާސީ ޕާޓީތަކެވެ. އެބައި މީހުން ގޮވާލަނީ ޤައުމުގެ ހައްގުގައެވެ. ހަތިޔާރަކަށް ނަގަނީ "ދީނާއި ޤައުމެވެ".\nމާލޭގެ އަދުގެ ހާލަތައް ބަލާލާއިރު އެއް ޕާޓީން އަވަދިނެތި ކޮންގްރެސްއަށް ތައްޔާރު ވަމުން އަންނައިރު، ކޮންގްރެސްގައި ވާދަކުރައްވާ ބޭފުޅުންގެ މަސައްކަތަކީ ރެޔާ ދުވާލު މޮޅެތި ވާހަކަ ދައްކާ ޓްވީޓްކޮށް ހެދުމެވެ. އަނެއް ޕާޓީން އަވަދިނެތި އިންތިހާބަށް ތައްޔާރުވާން މިންނެތް މަސައްކަތް ކުރަނީއެވެ. އެންމެ ބޮޑަށް ފާހަގަކުރެވެނީ 10000 މެމްބަރުން ހަމަނުވާ އަދާލަތު ޕާޓީން ސޮއި ހޯދުމަށް ޖައްސައިގެން އުޅޭ "ދީނާ ޤައުމުގެ" ކެމްޕޭނެވެ.\nމީހަކު އަޖައިބުވެ އަންތަރީހެއް ނުވާނެ ހެއްޔެވެ. މިޤައުމުގައި މިދަނީ ރެޔާ ދުވާލު ކުޑަކުދިންނާއި މުސްކުޅިންނާއި ވަކި އުމުރެއް ޖިންސެއް ނެތި ހުރިހާ އެންމެނަށް އެކިވަރުގެ ޖިންސީ ގޯނާ ކުރަމުންނެވެ. އެނޫން އަޑެއް ނީވޭތާ3ހަފްތާވީއެވެ. ކުޑަކުދިންނަކީ ޤައުމުގެ ރައުސުލްމާލުކަމަށް ބުނެ އަޑުއަރުވާ ފަރާތްތައްވެސް ޤައުމުގެ މުސްތަގުބަލާއި ރައުސުލްމާލު "ރޭޕް" ކުރާއިރުވެސް ޗުއްޕުއޭވެސް ބުނެލާތަނެއް ނުފެނެއެވެ.\nރެޔާ ދުވާލު އެކި އުމުރު ފުރައިގެ މީހުންނަށް އެކިވަރުގެ ޖިންސީ ހާނިއްކަ ކުރަމުންދާއިރު އުފެދޭ ސުވާލަކީ މިއީ ހަމަ އެބުނާ ސައްތައިން ސައްތަ މުސްލިމް ޤައުމުބާވައެވެ؟ ރޭޕްކޮށް ޖިންސީ ހާނިއްކަ ކުރަމުން ދަނީ ބައްޕަ، ދޮން ބައްޕަ، ބޭބެ، ނުވަތަ ގާތްތިމާގެ މީހެކެވެ. ހުރިހާ ކޮޅަކަށްވެސް ވާން އިނގެނީ އިހުމާލެވެ. ޒިންމާ ނަގާނެ ހަމަ އެއްވެސް ފަރާތެއްނެއްތާ މި ކަމާ ދެކޮޅަށް އަޑު އުފުލާނެ ސިޔާސީ ޕާޓީއެއްވެސް ނެތީއެވެ. މިކަމާ ކަންބޮޑުވުން ފާޅުކޮށް ސަރުކާރުގެ އެއްވެސް މުއައްސަސާއަކުން ނޫސް ބަޔާން ގަނޑެއްހާ ހިސާބުވެސް ނެރެފައެއް ނުވެއެވެ. މައްސަލައެއް ފެންމަތިވެގެން މައްސަލަ ޖައްސާ ހިސާބުން ތަހުގީގު ކުރަންތިބޭ ފަރާތްތަށްވެސް އިހުމާލުވެ އެތައް މަހަކަށް ތަހުގީގުތައް ދަންމާލަނީއެވެ. އިންސާފު ނުލިބި ތިބީ ކިތައް މީހުންނަށް ހެއްޔެވެ؟\nމިހާ ހިސާބުން އަޅުގަނޑުގެ ހިތުގައި އުފެދެނީ އެންމެ ސުވާލެކެވެ. އަދިވެސް މުހިންމީ "ދީނާއި ޤައުމުގެ" ހައްގުގައި ގިނަ ބައެއްގެ ސޮއި ހެއްޔެވެ؟\nދީނާއި ޤައުމަށްޓަކައި ދޯ ފަހަރި ކަންތައްކުރީ….


China inn ehen gaumehgge inch ehhai binkolhehvves nagaafaeh noannaane: Raees Xi Jinping - One Online\nޗައިނާގެ ރައީސް ޒީ ޖިންޕިންގް---\nޗައިނާއިން އެހެން ގައުމެއްގެ އިންޗިއެއްހައި ބިންކޮޅެއްވެސް ނަގާފައެއް ނޯންނާނެ: ރައީސް ޝީ ޖިންޕިން\nޗައިނާއިން އެހެން ގައުމެއްގެ އިންޗިއެއްހައި ބިންކޮޅެއްވެސް ނަގާފައި ނޯންނާނެ ކަމަށް އެ ގައުމުގެ ރައީސް ޒީ ޖިންޕިންގް ވިދާޅުވެއްޖެއެވެ.\nއިއްޔެ ޖޯ ބައިޑެން އާއެކު ވާޗުއަލްކޮށް ޒީ ޖިންޕިން ބައިވެރިވެވަޑައިގެންނެވި ސަމިޓުގައި ރައީސް ޒީ ޖިންޕިންގް މިހެން ވިދާޅުވީ ޗައިނާ އަކީ ސުލްހައަށް އަބަދުވެސް ލޯބިކުރާ ގައުމެއްކަން ޔަގީންކޮށްދެއްވަމުންނެވެ. އެމަނިކުފާނުގެ ވާހަކައިގައި މިހާތަނަށް އެއްވެސް ގައުމެއްގެ އިންޗިއެއްހައި ބިންކޮޅެއްވެސް ފޭރިގަނެފައި ނުވާނެ ކަމަށާއި އަދި ހަނގުރާމައެއް ކޮށްފައިވެސް ނުވާނެ ކަން ވަނީ ފާހަގަކުރައްވައިފައެވެ.\nރައީސް ޒީ ޖިންޕިންގް މިހެން ވިދާޅުވީ ބެއިޖިންގުގެ ވަށައިގެންވާ ސަރަހައްދުތަކަށް ޗައިނާއިން އަތްގަދަ ކުރަން އުޅޭކަމުގެ ޝަކުވާތަކެއް އަމާޒު ވަމުން އަންނަ ދުވަސްވަރެއްގައެވެ.\n''ޗައިނާގެ ރައްޔިތުންނަކީ އަބަދުވެސް ސުލްހައަށް ލޯބި ކުރާ ބައެއް. ލޭ އޮހޮރުވުމަށް ހިތްވަރު ދިނުމަކީ މި ގައުމުގެ ރައްޔިތުންގެ ލޭގައި ހިނގާނެ ކަމެއް ނޫން.'' ރައީސް ޒީ ޖިންޕިން ވިދާޅުވިއެވެ.\nޗައިނާއިން ސަރަހައްދީ އިމުގެ ވަށައިގެންވާ ގައުމުތަކަށް އަތްގަދަކުރަން އުޅޭކަމުގެ މައްސަލަ މިފަހަކަށް އައިސް ވަނީ ބޮޑުވެފައެވެ. އިންޑިއާ އާއި ދެކުނު ޗައިނާ ކަނޑުގެ ސަރަހައްދުތަކާއި ޖަޕާނާ އެކު މިމައްސަލައިގައި ދެބަސްވުންތައް ވަނީ ހިނގާފައެވެ.\nދެކުނު ޗައިނާ ކަނޑުގެ ސަރަހައްދަށް ނިސްބަތްވާ ގައުމުތައް ކަމަށްވާ ވިއެޓްނާމް، މެލޭޝިއާ، ފިލިޕީންސް، ބުރޫނާއި އަދި ޓައިވާނާ ދެކޮޅަށް އެ ސަރަހައްދުގައި ޗައިނާއިން ވަނީ ރަށްތަކެއް ތަރައްގީ ކޮށްފައެވެ. އަދި އިރުމަތީ ޗައިނާ ކަނޑުގެ ސަރަހައްދުގައި އޮންނަ ސެންކަކޫ ރަށްތަކުގެ މައްސަލައިގައި ޖަޕާނާ މައްސަލަ ޖެހިފައިވެއެވެ. ޗައިނާއިން ބުނަމުން އަންނަނީ އެ ރަށަކީ ޗައިނާގެ ޑާޔޫ ރަށްތަކެއް ކަމަށެވެ.


SunOnline: Eydhafushi case thah 123 ah, random sample ge ithuru bureh fashanee\nއޭދަފުށީ ކޭސްތައް 123 އަށް، ރެންޑަމް ސާމްޕަލްގެ އިތުރު ބުރެއް ފަށަނީ\nޝަފްނާ ހުސައިން 28 Apr 2021, 10:05\nބ. އޭދަފުށިން ކޮވިޑް19 އަށް ޕޮޒިޓިވްވި މީހުންގެ އަދަދު 123 އަށް އަރައިފި އެވެ.\nއޭދަފުށިން ކޮވިޑް ކޭސްތައް ފެނިގެން އެ ރަށަށް އަރައިފޭބުން މަނާކޮށް، މޮނީޓަރިން ހާލަތަށް ގެންދިޔައީ މި މަހުގެ 19 ވަނަ ދުވަހު އެވެ.\nއޭދަފުށީގައި ހުންނަ ބ. އަތޮޅު ހޮސްޕިޓަލުން ބުނީ، މިހާތަނަށް އެ ރަށުން 913 ސާމްޕަލް އެއް ނަގާފައިވާ ކަމަށާއި އޭގެ ތެރެއިން 123 މީހަކު ޕޮޒިޓިވްވެފައިވާ ކަމަށެވެ. އަދި 749 ސާމްޕަލް އެއް ނެގެޓިވް ވެފައިވާއިރު، ނަތީޖާ ނުލިބޭ 41 ސާމްޕަލް ހިމެނޭ ކަމަށެވެ.\nއިއްޔެ އެރަށުން 58 ސާމްޕަލް އެއް ނެގި އެވެ. އެއީ ކޮންޓެކްޓް ޓްރޭސިން އިން ފާހަގަވި 41 މީހަކާއި، ފްލޫ ކްލިނިކުން ނެގި 17 މީހެކެވެ. އެގެ ތެރެއިން 14 މީހަކު ޕޮޒިޓިވްވި އިރު، 41 ސާމްޕަލްގެ ނަތީޖާ އަދި ނުލިބެ އެވެ.\nހޮސްޕިޓަލުން ބުނީ އޭދަފުށީގައި ކޮވިޑް ފެތުރި، ރަށުގެ ހާލަތު ގޯސްވަމުން އަންނާތީ، މިއަދުން ފެށިގެން އެ ރަށުން ރެންޑަމް ސާމްޕަލްތަކެއް ނަގަން ނިންމާފައިވާ ކަމަށެވެ.\nއޭދަފުށިން ގިނަ އަދަދެއްގެ ކޮވިޑް ކޭސްތަކެއް ފެންނަމުންދާ އިރު، ރަށަށް ބަލި ފެތުރުނު ގޮތް ދެނެގަނެވިފައެއް ނުވެ އެވެ.\nނަމަވެސް މި މަހު 10 ވަނަ ދުވަހު ބޭއްވި ކައުންސިލް އިންތިހާބާ ދިމާކޮށް، ކޮވިޑް ފެތުރިފައިވާ މާލެއިން ގިނަ ބަޔަކު ވޯޓުލުމަށް އެރަށަށް ގޮސްފައިވެ އެވެ.\nއޭދަފުށި ކައުންސިލުން މީގެ ކުރިން 'ސަން' އަށް ބުނެފައި ވަނީ އެ ރަށަށް ބަލި ފެތުރުނު ދެ ސިނާރީއޯއެއް ވާ ކަމަށެވެ. އެއްގޮތަކީ ވޯޓުލާން ރަށަށް ދިޔަ މީހުން ނުވަތަ މާލެ ދަތުރު ކުރާ ލޯންޗެއްގެ ފަޅުވެރިއެއްގެ ފަރާތުންނެވެ.\nއޭދަފުށީގައި ކޮވިޑްގެ ގިނަ ކޭސްތަކެއް ފެނިފައިވާތީވެ، އެޗްޕީއޭ އިން ވަނީ މި މަސް ތެރޭ އެރަށުން އެހެން ރަށްތަކަށް ދަތުރު ކުރި މީހުން އެ އިދާރާއަށް މައުލޫމާތު ހިއްސާ ކުރުމަށް އެދިފަ އެވެ. އަދި އެކެއް އޭޕްރީލްގެ ފަހުން އެރަށުން ދަތުރު ކުރި ފަރާތްތައް 10 ދުވަހަށް ކަރަންޓީންވުމަށް ވެސް އެޗްޕީއޭ އިން ވަނީ އެދިފަ އެވެ. އޭގެ އިތުރުން އެ ރަށުން ފޭބި ފަހުން 10 ދުވަސް ހަމަވެފައިވާ ފަރާތްތަކުން ވެސް ކޮވިޑް ޓެސްޓު ހެދުމަށް އެޗްޕީއޭ އިން ވަނީ އިލްތިމާސްކޮށްފަ އެވެ.


ބައިޑެންގެ ސަރުކާރަށް ޝުކުރުއަދާކުރުމަށް ފަހު އިޒްރޭލުން އަނެއްކާވެސް ޣައްޒާއަށް ބޮންއެޅުމާއިގެން ކުރިއަށްދަނީ | Sandhaanu\nބައިޑެންގެ ސަރުކާރަށް ޝުކުރުއަދާކުރުމަށް ފަހު އިޒްރޭލުން އަނެއްކާވެސް ޣައްޒާއަށް ބޮންއެޅުމާއިގެން ކުރިއަށްދަނީ\nމެއި 18, 2021\nއިޒްރޭލާ ދެކޮޅަށް ފިޔަވަޅު އެޅުން ޖެހިޖެހިގެން ތިން ފަހަރު މަތިން ހުއްޓުވައި އިޒްރޭލާ އެއްކޮޅަށް އެމެރިކާގެ ރައީސް، ޖޯ ބައިޑެން އެރުއްވުމުން އިޒްރޭލުގެ ބޮޑުވަޒީރު ނަތަންޔާހޫ އެމެރިކާގެ ރައީސަށް ޝުކުރު ދަންނަވައިފިއެވެ.\nއިޒްރޭލުން ޣައްޒާއަށް ދެމުންދާ ބޮމުގެ ހަމަލާތައް ދުވަހުން ދުވަހަށް ދަނީ އިތުރުކުރަމުންނެވެ. އެމީހުން މި ހަމަލާތައް އިތުރު ކުރުމަށް ދައްކާ ބަހަނާއަކީ ހަމާސް ޖަމާއަތުން އިޒްރޭލަށް ރޮކެޓު ހަމާލާ ދިނުމެވެ. ނަމަވެސް ހަމާސް ޖަމާއަތުގެ ރޮކެޓުތަކުން މަރުވި މީހުން، ނިސްބަތުން ވަރަށް މަދެވެ. ހަމާސްގެ ރޮކެޓުތަކުން މިހާތަނަށް ޒަހަމްވެފައިވަނީ 50 މީހުންނެވެ. އަދި މަރުވެފައިވަނީ 10 މީހުންނެވެ. އެކަމަކު އިޒްރޭލުން ފަލަސްތީނަށް ދިންހަމަލާތަކުގައި 1400 އަށް ވުރެ ގިނަ މީހުން ވަނީ ޒަޚަމު ވެފައެވެ. އަދި 212 މީހުން ވަނީ ޝަހީދުވެފައެވެ.\nދާދި ފަހުން އިޒްރޭލުން ދިން ބޮމުގެ ހަމަލާއެއްގައި ޣައްޒާގައި ހުރި ހަމައެކަނި ކޯވިޑް ޓެސްޓު ކުރާ މަރުކަޒު ވަނީ ސުންނާފަތި ވެފައެވެ. އެހެންކަމުން މިހާރު ޣައްޒާގެ ރައްޔިތުންނަށް ވެކްސިން ޖެހުމުގެ ހިދުމަތާއި ކޯވިޑަށް ޓެސްޓު ކުރުމުގެ އެއްވެސް ވަސީލަތެއް، އެހީތެރިކަމެއް ނުލިބޭނެއެވެ.\nޔޫ.އެންއިން ވަނީ މި ހަފުތާގެ ތެރޭގައި އިޒްރޭލުން ފަލަސްތީނަށް ދެމުންދާ ހަމަލާތައް ހުއްޓުވުމަށް ފިޔަވަޅު އެޅުމަށް މަސައްކަތް ކޮށްފައެވެ. ނަމަވެސް ބައިޑެންގެ ސަރުކާރުގެ އެއްބާރުލުން މިކަމަށް ލިބިފައިނުވާތީ ރަސްމީކޮށް ޔޫ.އެންއިން މިކަމާމެދު އަދި ފިޔަވަޅެއް އަޅާފައެއް ނުވެއެވެ. އިސްރާއީލުގެ ޑިފެންސް މިނިސްޓަރ، ބެނީ ގާންޓްސް ވަނީ މިކަމާ ގުޅިގެން ޓްވީޓެއް ކުރައްވައި އެމެރިކާގެ ރައިސް ޖޯ ބައިޑެންއަށް ޝުކުރު އަދާ ކުރައްވާފައެވެ.


Space X : kudhi 60 satellite fonuvaifi\nސްޕޭސް އެކްސް: ކުދި 60 ސެޓްލައިޓް ފޮނުވައިފި\nސްޕޭސް އެކްސް ކުންފުނިން ސެޓްލައިޓުތަށް ޖައްވަށް ފޮނުވުމުގެ ތެރެއިން\nއިންޓަނެޓުގެ ސްޕީޑު އެ ނެޓްވޯކެއް ދޫކުރާ ސެޓްލައިޓާ ވެސް ގުޅިފައިވެ އެވެ. ޓެލެކޮމިއުނިކޭޝަން ކުންފުނިތަކުން އިންޓަނެޓުގެ ހިދުމަތް ދިނުމުގެ ގޮތުން ބޭނުންކުރާ ސެޓްލައިޓުތަކުން އެތަކަށް ގައުމަކަށް ހިދުމަތްދެ އެވެ. މުއާސަލާތީ ހިދުމަތްދޭ 750 ކުންފުނި ދުނިޔޭގައި ވެއެވެ. އެކަމަކު މުޅި އިންޑަސްޓްރީ ބިނާވެފައިވަނީ އެންމެ 54 ކުންފުނިން ޖައްވަށް ފޮނުވާފައިވާ ސެޓްލައިޓުތަކަށެވެ. އެހެންކަމުން މުއާސަލަތީ ހިދުމަތްތައް އެންމެ އެކަށީގެންވާ ބާރު މިނުގައި ދިނުމަށް ކުންފުނިތަކާ ގިނަ ފަހަރާ ނުކުޅެދެ އެވެ. އަދި ސެޓްލައިޓަށް ވެސް ސިގްނަލް އެންމެ އަވަސް މިނުގައި ފޮނުވުމަށް ދަތިތަކާ ދިމާވެ އެވެ. މިއީ އިންޓަނެޓުގެ ސްޕީޑު ދަށްވާން މެދުވެރިވާ މައިގަނޑު އެއް ސަބަބެވެ.\nއަވަސް ސްޕީޑުގައި އިންޓަނެޓުގެ ހިދުމަތް ދޭން މަސައްކަތް ކުރާ ކަމަށް އެންމެ ފަހުން އިއުލާންކުރީ ސްޕޭސް އެކްސް ކުންފުނިންނެވެ. އެކުންފުނިން ވަނީ އަވަސް ސްޕީޑެއްގައި އިންޓަނެޓުގެ ހިދުމަތް ދިނުމުގެ ގާބިލްކަން ލިބިގެންވާ 40،000 ކުދި ސެޓްލައިޓް ޖައްވަށް ފޮނުވަން ތައްޔާރުވަމުންދާ ކަމަށް ބުނެފަ އެވެ.\nސްޕޭސް އެކްސް ކުންފުނިން މިކަން އިއުލާންކުރީ ވެސް 60 އިންޓަނެޓް ސެޓްލައިޓު ޖައްވަށް ފޮނުވަން ތައްޔާރު ކުރުމަށްފަހު އެވެ. އޭރު ދިޔައީ ކަމާބެހޭ ފަރާތްތަކުން ސެޓްލައިޓުތައް ޖައްވަށް ފޮނުމަށް ނަގަން ޖެހޭ ހުއްދަ ނަގަމުންނެވެ. އެ ހުއްދަ ލިބުމާއެކު ކުންފުނިން ވަނީ ކުޑަ 60 ސެޓްލައިޓު ޖައްވަށް ފޮނުވާފަ އެވެ. ސެޓްލައިޓުތައް ޖައްވަށް ފޮނުވާފައިވަނީ މިދޔަ ހޯމަ ދުވަހު އެވެ. ސެޓްލައިޓުތައް ޖައްވަށް ގެންދިޔައީ ފަލްކޯން9ނަމަކަށް ކިޔާ ސްޕޭސް ރޮކެޓެއްގަ އެވެ.\nސްޓާލިންކު ނަމުގައި ކުރިއަށް ގެންދާ މި މިޝަނުގައި ބާކީ އޮތް ބައި ކުރިއަށް ގެންދާނީ އަންނަ އަހަރު އެވެ. އެ އަހަރު ސެޓްލައިޓުތައް ޖައްވަށް ފޮނުވުމުގެ 24 މިޝަނެއް ކުރިއަށް ގެންދަން ސްޕޭސް އެކްސް ކުންފުނިން ވަނީ ނިންމާފަ އެވެ. މަސައްކަތުގެ އަވަސް މިނަށް ބަލާފައި ސްޕޭސް އެކްސް ކުންފުނިން ނިންމާފައިވަނީ އިތުރު 30،000 ސެޓްލައިޓު ޖައްވަށް ފޮނުވާށެވެ.


Bigg Boss 14: Ge ah 11 baiverin | Mihaaru\nބިގް ބޮސް 14: ގެއަށް 11 ބައިވެރިން\n04 އޮކްޓޯބަރ 2020 - 10:06\nކަލާޒް ޗެނެލްގެ ރިއަލިޓީ ޝޯ "ބިގް ބޮސް" ގެ 14 ވަނަ ސީޒަން 11 ބައިވެރިންނާ އެކު ރޭ ފަށައިފި އެވެ.\nބޮލީވުޑްގެ އެކްޓަރު ސަލްމާން ޚާން ހޯސްޓްކުރާ ޝޯ ވަރަށް ކުލަގަދަކޮށް ލޯންޗްކުރި އިރު ޝޯއިން ފުރުސަތު ދީފައި ވަނީ އާންމުންގެ މެދުގައި މަގުބޫލު 11 ސެލެބްރިޓީއަކަށެވެ.\nއޭގެ ތެރޭގައި ހިމެނެނީ ޓީވީ ފިލްމުތަކުން ވެސް ފެންނަ އެކްޓަރެއް ކަމަށްވާ އިޖާޒް ޚާނާއި ޒީޓީވީން ގެނެސްދިން ސިލްސިލާ "ގުއްޑަން: ތުމް ސެ ނަހޯ ޕާއެގާ" ގެ ބަތަލު ނިޝާންތު ސިންގް މަލްކާނީ އާއި ޓީވީ އާއި ފިލްމުތަކުން ވެސް ފެންނަ އެކްޓަރު އަބިނާވް ޝުކްލާ އާއި އޭނާގެ އަންހެނުން ޓީވީ ބަތަލާ ރުބީނާ ދިލައިކާއި ޓީވީ ބަތަލާ ޖޭސްމިން ބާސިނާއި ޓީވީ ބަތަލާ ޕަވިތުރާ ޕުނިއާ އާއި އިންޑިއާގެ ދެކުނު ފިލްމު އިންޑަސްޓްރީގެ ބަތަލާ ނިކީ ޓަމްބޯލީ އާއި މިއުޒިޝަމުން ކަމަށްވާ ރާހުލް ވައިދިއާ އާއި ޖާން ކުމާރު ސާނޫގެ މޮޑެލް ޝެހެޒާދު ޑިއޯލްގެ އިތުރުން ޕަންޖާބީ ބަތަލާ/ލަވަކިޔުންތެރިޔާ ސާރާ ގުރްޕަލް އެވެ.\n"ބިގް ބޮސް 14" ގެ ބައިވެރިން ހޮވުމުގައި މި ފަހަރު ކުރީގެ ސީޒަންތަކުގައި ވާދަކުރި ތިން ބައިވެރިއެއް ބޭނުންކޮށްފައިވެ އެވެ. އެއީ ސީޒަން 13 ކާމިޔާބުކުރި ސިދާތު ޝުކްލާ އާއި ސީޒަން 12 ގައި ފިނާލޭގައި ވާދަކުރި ހީނާ ޚާންގެ އިތުރުން ސީޒަން ހަތެއް ކާމިޔާބުރި ގޯހަރް ޚާނެވެ.\nA post shared by Colors TV (@colorstv) on Oct 3, 2020 at 12:17pm PDT\nމި ތިން ފަންނާނުން ކުރިއަށް އޮތް 14 ދުވަހު "ބިގް ބޮސް 14" ގެ ބައިވެރިންގެ ޖާގަ އިތުރަށް ކަށަވަރުކޮށް ދިނުމުގައި މުހިއްމު ރޯލްތަކެއް އަދާކުރާނެ އެވެ. އެހެންވެ ބައިވެރިންނަށް ހަވާލުކުރެވޭ ޓާސްކްތައް ފުރިހަމަކުރުމުގައި ސިދާތާއި ހީނާ އާއި ގޯހަރްގެ ރުހުން ހޯދަން ޖެހޭނެ އެވެ.\nއެ ބާރާ އެކު ބިގް ބޮސްގެ ގޭގައި ތިން ބައިވެރިން ހިއްސާވާނީ "ތޫފާނީ ސީނީއާޒް" ގެ ނަމުގަ އެވެ. މީގެ އިތުރުން ތިން ފަންނާނުން ވެސް ގޭގެ މުހިއްމު ޒިންމާތަކެއް ނަގާނެ އެވެ. އެގޮތުން ސިދާތު ހަވާލުވެފައި ވަނީ ކޮޓަރީގެ ކަންތައްތަކާ އެވެ. މޯލް ހަވާލުކޮށްފައި ވަނީ ހީނާއާ އެވެ. އަދި ބަދިގޭގެ ކަންކަން ކޮންޓްރޯލްކުރާނީ ގޯހަރެވެ.\nކުރިއަށް އޮތް 14 ދުވަސްވެގެން ދާނީ ގެއިން ތިން މަސް ދުވަހުގެ ޖާގައެއް ކަށަވަރުކުރަން ހުރިހާ ބައިވެރިން ވެސް ވަރަށް މަސައްކަތްކުރަން ޖެހޭނެ މުއްދަތަކަށެވެ. ހުރިހާ ބައިވެރިން ވެސް މި ވަގުތު ތިބީ ޓު ބީ ކޮންފާމްޑް (ޓީބީސީ) ސްޓޭޓަސްގަ އެވެ.\nA post shared by Colors TV (@colorstv) on Oct 3, 2020 at 12:05pm PDT\n"ބިގް ބޮސް 14" އެގާރަ ބައިވެރިންނާ އެކު ތިން ދުވަހުގެ ފޯރިގަދަ އަދި ޝައުގުވެރި ދަތުރަކަށް ފެށި އިރު ބައިވެރިން ތިބޭ ގެ މި ފަހަރު ވަކިން ފުރިހަމަވެފައިވާ ޗާލެވެ. އަދި ކުރިއާ ހިލާފަށް އިތުރު ވަސީލަތްތައް ވެސް ހިމަނާފައިވެ އެވެ. އޭގެ ތެރޭގައި ސްޕާ އާއި މޯލާއި ތިއޭޓަރު ހިމެނެ އެވެ.\nA post shared by Colors TV (@colorstv) on Oct 3, 2020 at 11:23am PDT\n"ބިގް ބޮސް 14" ހަފުތާގެ ހުރިހާ ރެއެއްގައި ގެނެސްދޭނެ އެވެ. އެގޮތުން ހޯމަ ދުވަހުގެ ރެއިން ހުކުރު ދުވަހުގެ ރެއަށް ކުރިއަށް ގެންދާ އެޕިސޯޑްތައް ދައްކާނީ ރާއްޖެ ގަޑިން 10:00 ގަ އެވެ. އަދި ސަލްމާނާ އެކު ހޮނިހިރާއި އާދީއްތަ ދުވަހުގެ ރޭ ގެނެސްދޭ "ވީކެންޑް ކާ ވާރު" ގެ އެޕިސޯޑްތައް ގެނެސްދޭނީ ރާއްޖެ ގަޑިން 8:30 ގަ އެވެ.\nA post shared by Colors TV (@colorstv) on Oct 3, 2020 at 11:38am PDT\nމި ފަހަރުގެ ސީޒަން ގެނެސްދެނީ ކޮވިޑް-19 ގެ ބަލިމަޑުކަމުގެ ތެރޭގައި ކަމަށްވާތީ ބައިވެރިން ގޭގައި ހޭދަކުރާ މުއްދަތުގެ ތެރޭގައި ރައްކާތެރިކަމުގެ ގޮތުން ހާއްސަ ފިޔަވަޅުތަކެއް ވެސް އަޅާފައި ހުންނާނެ އެވެ. މިކަންކަމާ އެކު "ބިގް ބޮސް 14" އަކީ ބެލުންތެރިންނަށް ކިހާ ކަމުދާ އެއްޗެއްތޯ ކުރިއަށް އޮތް ދުވަސްތަކުގައި އެނގިގެންދާނެ އެވެ.\nA post shared by Colors TV (@colorstv) on Oct 3, 2020 at 12:16pm PDT\nމި ޝޯ އަކީ މިހާތަނަށް އިންޑިއާގައި ގެނެސްދޭ ރިއަލިޓީ ޝޯތަކުގެ ތެރެއިން އަބަދު ވެސް ބެލުންތެރިންގެ ބޮޑު ތަރުހީބެއް ލިބޭ ޝޯއެކެވެ. އަދި ބައެއް ސީޒަންތަކަކީ އެކި ކަހަލަ ކަންކަމާ ގުޅިގެން އާންމުންގެ ފާޑުކިޔުންތައް ވެސް އަމާޒުވެފައިވާ ސީޒަންތަކެކެވެ.\nHOTNESS ALERT! 😍 #BiggBoss ki nayi sadasya @pavitrapunia_ has raised the temperature! Are you feeling it too? #BB14 #BiggBoss2020 #BiggBoss14 #BB14GrandPremiere @beingsalmankhan\nA post shared by Colors TV (@colorstv) on Oct 3, 2020 at 11:42am PDT\nމިހާތަބށް ގެނެސްދިން "ބިގް ބޮސް" ގެ ސީޒަންތަކުގެ ތެރެއިން އެންމެ ކާމިޔާބު ސީޒަނަކީ މި އަހަރުގެ ފެބްރުއަރީގައި ނިންމާލި 13 ވަނަ ސީޒަނެވެ. އަދި އެ ސީޒަންވެގެން ދިޔައީ މަގުބޫލުކަން ބޮޑުވެގެން ގޮސް މުއްދަތު ވެސް ހަތަރު މަހަށް ވުރެ ގިނަ ދުވަހަށް ދެމިގެން ދިޔަ ސީޒަނަކަށެވެ.\n"ބިގް ބޮސް 14" އަކީ ސަލްމާން ހޯސްޓްކުރާ 11 ވަނަ ސީޒަނެވެ.


ހޯރަފުށީ އެއާޕޯޓަށް ޓެސްޓްފްލައިޓް ޖައްސައިފި | Sandhaanu\nހޯރަފުށީ އެއާޕޯޓަށް ޓެސްޓްފްލައިޓް ޖައްސައިފި\nނޮވެމްބަރ 16, 2020\nހއ. ހޯރަފުށީގައި ތަރައްގީކުރި އެއާޕޯޓަށް ޓެސްޓް ފްލައިޓް ޖައްސައިފި އެވެ.\nހޯރަފުށީ އެއާޕޯޓަށް އެންމެ ފުރަތަމަ ޖެއްސީ ދިވެހި ރާއްޖޭގެ ޤައުމީ އެއާލައިން، މޯލްޑިވިއަންގެ ފްލައިޓެކެވެ.\nމިއަދު ހެނދުނުގެ ވަގުތެއްގައި ހޯރަފުށީ އެއާޕޯޓަށް ޓެސްޓް ފްލައިޓް ޖައްސާފައިވާއިރު މާދަމާ އެ އެއާޕޯޓު ރަސްމީކޮށް ހުޅުވުމަށްޓަކައި ކުރަންޖެހޭ އެންމެފަހުގެ މަސައްކަތްތައް ވެސް ދަނީ ކުރަމުންނެވެ.\nއެއާޕޯޓު ހުޅުވާތާ ހަފުތާއެއް ތެރޭގައި ޝެޑިއުލް ދަތުރުތައް ފެށޭނެ ކަމަށް މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އާއިޝަތު ނަހުލާ މީގެ ކުރިން ވަނީ ވިދާޅުވެފަ އެވެ.\nހޯރަފުށީ އެއާޕޯޓު ތަރައްގީ ކުރަނީ 1.2 ކިލޯމީޓަރުގެ ރަންވޭއަކާއި 86،35 ސްކޮޔާ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، 9،473 ސްކޮޔާ މީޓަރުގެ ޕާކިން އޭރިއާއަކާއި 1،718 ސްކޮޔާ މީޓަރުގެ ފަޔާ އެކްސެސް މަގަކާ އެކު އެވެ.\nކުރީ ސަރުކާރުން ހއ. މާފިނޮޅުގައި ތަރައްގީ ކުރަން ނިންމި އެއާޕޯޓު ހޯރަފުށީގައި އެޅުމަށް ނިންމީ މި ސަރުކާރުންނެވެ. އެއާޕޯޓު އެޅުމަށް ހޯރަފުށީ ފަޅުން 345،000 އަކަ މީޓަރުގެ ސަރަހައްދެއް ވަނީ ހިއްކައިފަ އެވެ


Raees Nasheed aa mahsalaeh nujehey: Raees\nރައީސް ނަޝީދާ މައްސަލައެއް ނުޖެހޭ: ރައީސް\nރައީސް ސޯލިހާއި ރައީސް ނަޝީދު: އެ ދެ ބޭފުޅުން ދެމެދު އެއްވެސް ނުތަނަވަސްކަމެއް ނެތް ކަމަށް ރައީސް ސޯލިހު ވިދާޅުވި -- ފޮޓޯ | އަވަސް\nރައީސް ނަޝީދާއި ރައީސް ސޯލިހު ދެމެދުގައި ނުތަނަވަސްކަމެއް އުޅޭ ކަމުގެ އަޑުތައް ދާދި ފަހުން ވަނީ ގަދަވެފަ އެވެ. އެގޮތުން މަރު ކޮމިޝަން އިން ރިލްވާންގެ މައްސަލާގައި ތަައްޔާރު ކުރި ތަހުގީގު ޑްރާފްޓު ރައީސްގެ އިޒްނައަކާ ނުލައި މަޖިލީހަށް ފޮނުވި މައްސަލާގައި އެމަނިކުފާނު ކަންބޮޑުވުން ފާޅު ކުރެއްވި އެވެ. އޭގެ އިތުރުން މަޖިލީހާ އެއްވަރަށް ސަރުކާރު ހިނގުމުގައި ލަސަތަކެއް އުޅޭ ކަމަށް ބުނެ ރައީސް ނަޝީދު ވެސް ވަނީ ފާޑު ވިދާޅުވެފަ އެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި އަވަސް އިން ކުރި ސުވާލަށް ޖަވާބު ދެއްވަމުން ރައީސް ސޯލިހު ވިދާޅުވީ ރައީސް ނަޝީދާއި އެމަނިކުފާނާ ދޭތެރޭ އެއްވެސް މައްސަލައެއް ނުޖެހޭ ކަމަށާއި އެއީ ބަޔަކު ގަސްދުގައި ދައްކާ ދޮގު ވާހަކަތަކެއް ކަމަށެވެ.\n"ރައީސް ނަޝީދާ ދޭތެރޭ މައްސަލައެއް ނެތް، އެއީ އެއްވެސް މައްސަލައެއް ނޫން. އެއީ އޮޅުވާލައިގެން ބަޔަކު ގަސްދުގައި ދައްކާ ވާހަކައެއް. [ރައީސް ނަޝީދާ] މައްސަލަ ޖެހޭނެ ކަމެއް ނޯންނާނެ،" ރައީސް ވިދާޅުވި އެވެ.\nއެހެންނަމަވެސް މަޖިލީހުގެ މަސައްކަތާ އެއްވަރަށް ސަރުކާރު ނުހިނގާ ކަމަށް ރައީސް ނަޝީދު ވިދާޅުވި ވާހަކައަށް ރައީސް ރައްދު ދެއްވި އެވެ. ރައީސް ސޯލިހު ވިދާޅުވީ ރައްޔިތުންގެ މަޖިލިސް މިހާރު ހިނގަނީ ވަރަށް ބުރަކޮށް ގިނަ މަސައްކަތްތަކާ އެކުގައި ކަން ގަބޫލު ކުރައްވާ ކަމަށެވެ. ހަމައެއާއެކު ފެހި ގާނޫނުއަސާސީގެ ފަހުން މިހާތަނަށް ފެނިފައި ނުވާ މިންވަރަށް މި ސަރުކާރުން މަޖިލީހަށް އެއްބާރުލުން ދީފައިވާނެ ކަމަށާއި އެގޮތުން ރިކޯޑު މިންވަރަކަށް ވަޒީރުންނާއި ކުންފުނިތަކުގެ ވެރިން މަޖިލީހަށް މައުލޫމާތު ދީފައިވާ ކަމަށް ރައީސް ސޯލިހު ވިދާޅުވި އެވެ.\n"މަޖިލީހުގެ ތާރީހަށް ބެއްލެވީމަ އެނގިވަޑައިގަންނަވާނެ. ވަޒީރުންނާއި ކުންފުނިތަކުގެ އިސްވެރިން މަޖިލީހަށް ހާޒިރުވި ވަރު، އެއީ ރެކޯޑު އަދަދެއް. މަޖިލީހުގެ މަސައްކަތުގެ ތެރޭގައި ސަރުކާރުން ދިން އެއްބާރުލުން ވަރަށް ބޮޑު،" ރައީސް ވިދާޅުވި އެވެ.\nރައީސް ނަޝީދާއި ރައީސް ސޯލިހު ދެމެދު ނުތަނަވަސްކަމެއް އުޅޭ ކަމަށް އެންމެ ބޮޑަށް ފެންމަތިވީ ރައްޔިތުން މަޖިލީހުގެ ރައީސް ހޮވުމަށް އެމްޑީޕީގެ ތެރޭގައި މަސައްކަތް ކުރަމުން ދިޔަ ދުވަސްވަރެވެ. އެ ދުވަސްވަރު ރައީސް ނަޝީދަށް ތާއީދު ކުރައްވާ އެމްޑީޕީގެ ގިނަ އިސްވެރިން ރައީސް ސޯލިހަށާއި ސަރުކާރަށް ވަރަށް ބޮޑަށް ފާޑު ކިޔެވެ.


UAE gai online koh kaiveni kohdheyn fashaifi, certificate fonuvany message akun | dhuvasmv ޔޫއޭއީގައި އޮންލައިންކޮށް ކައިވެނިކޮށްދޭން ފަށައިފި، ސެޓްފިކެޓް ފޮނުވަނީ މެސެޖަކުން – dhuvasmv\nޔޫއޭއީގައި އޮންލައިންކޮށް ކައިވެނިކޮށްދޭން ފަށައިފި، ސެޓްފިކެޓް ފޮނުވަނީ މެސެޖަކުން\nޔުނައިޓެޑް އަރަބި އެމިރޭޓްސް (ޔޫއޭއީ) ގައި އޮންލައިންކޮށް ކައިވެނިކޮށްދޭން ފަށައިފި އެވެ.\nކޯވިޑް-19 އާއި ގުޅިގެން ބަލި ކޮންޓްރޯލް ކުރުމަށް ކާފިއު ހިންގަން ފެށުމާއި އެކު އެ ގައުމުގެ ބައެއް ސިޓީތަކުގައި ވަނީ ކައިވެނި ކުރުމާއި ވަރި ކުރުން މަނާކޮށްފައި އެވެ. އެ ނިންމުމަށް ބަދަލު ގެނައުމުގެ ގޮތުން ނިންމީ އޮންލައިންކޮށް ކައިވެނިކޮށްދޭގޮތަށެވެ.\nޔޫއޭއީގެ ޖަސްޓިސް މިނިސްޓްރީން ބުނީ އޮންލައިންކޮށް ކައިވެނި ކުރަން ބޭނުންވާ ފަރާތްތަކުން ފުރިހަމަ ކުރަންޖެހޭ ލިޔެކިޔުންތައް އޮންލައިންކޮށް އެ މިނިސްޓްރީއަށް ހުށަހެޅޭނެ ކަމަށެވެ. އަދި ކައިވެނި ކުރާ ދެމީހުންގެ ކައިވެނީގެ ހުރިހާ ލިޔެކިޔުމެއް ފުރިހަމަވެ، ކައިވެނި ކުރެވޭނެ ކަން ޔަގީންވުމުން އެކަން އެ ދެމީހުންނަށް އީމެއިލް މެދުވެރިކޮށް އަންގާނެ އެވެ.\nކައިވެނިކޮށްދިނުމަށް ހަމަޖެހިފައިވަނީ ވީޑިއޯ ލިންކެއް މެދުވެރިކޮށެވެ. މިގޮތަށް ކައިވެނި ކުރާއިރު ގާޒީއަށް ކައިވެނި ކުރާ ދެމަފިރިންނާއި ދެ ހެކިވެރިން އަދި ވަލީވެރިޔާ ފެންނަން ޖެހޭނެ ކަމަށް ކަނޑައަޅާފައިވެ އެވެ. އަދި ކައިވެނީގެ ސެޓްފިކެޓް ކޯޓުން ފޮނުވާނީ މެސެޖެއްގެ ގޮތުގައި ފޯނަށް ކަމަށް ރިޕޯޓުތައް ބުނެ އެވެ.\nއޮންލައިންކޮށް ކައިވެނިކޮށްދޭން ނިންމާފައި މިވަނީ ޔޫއޭއީގެ ސިޓީއެއް ކަމަށްވާ ދުބާއީގައި ކައިވެންޏާއި ވަރި ކުރުން މަނާ ކުރިތާ ހަފްތާއެއް ފަހުންނެވެ.\nއޮންލައިންކޮށް ކައިވެނިކޮށްދޭން ފެށީ މުވައްޒަފުން އޮފީހަށް ނެރުން ވީހާވެސް މަދުކޮށް، އިޖްތިމާއީ ގައިދުރު ކަމަށް ބާރު އެޅުމަށް ކަމަށް ޔޫއޭއީގެ ޖަސްޓިސް މިނިސްޓްރީން ބުނެ އެވެ.


Kondey raeesge natheeja badhaleh nuvey\nކޮނޑޭ ރައީސްގެ ނަތީޖާ ބަދަލެއް ނުވޭ\nއީސީގެ ރައީސް އަހުމަދު ޝަރީފް: ކޮނޑޭ ކައުންސިލް ރައީސްގެ ނަތީޖާ ބަދަލެއް ނުވޭ -- ފޮޓޯ: އަވަސް އޮންލައިން\nގއ. ކޮނޑޭ ކައުންސިލް ރައީސްގެ ނަތީޖާ ބަދަލުނުވާ ކަމަށް އިލެކްޝަންސް ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެ އެވެ.\nކޮނޑޭ ކައުންސިލް ރައީސްގެ ވޯޓު އަލުން ގުނައިފައި ވަނީ ހައިކޯޓުން ކުރި އަމުރަކާ ގުޅިގެންނެވެ. ކައުންސިލް ރައީސްގެ ވޯޓު ބާތިލުކޮށްދިނުމަށް ނުވަތަ އަލުން ގުނައިދިނުމަށް އިންތިހާބީ ޝަކުވާ ހުށަހަޅާފައިވަނީ ރައީސް ކަމަށް ކުރިމަތިލި ކެންޑިޑޭޓް ޝުއައިބު މުހައްމަދު ދީދީ އެވެ.\nމައްސަލަ ހުށަހަޅަމުން އޭނާ ވަނީ ދެ ކަމެއް ފާހަގަކޮށްފަ އެވެ. އެއީ ވޯޓު ފޮށީގެ ވެރިޔާ އިންތިހާބާ ބެހޭ ގަވާއިދާ ހިލާފަށް އަމަލުކޮށްފައިވުމާއި، އެރަށުގައި ލޯކަލް ކައުންސިލް އިންތިހާބުގެ ގާނޫނާ ހިލާފަށް ވޯޓުލާފައިވާ ކަމަށް ބުނެ އެވެ.\nހައިކޯޓުން މައްސަލަ ބެލުމަށްފަހު ކުރި ހުކުމުގައި ޝުއައިބު ފާހަގަކޮށްފައިވާ ކަންތައްތަކަކީ އިންތިހާބުގެ ނަތީޖާއަށް އަސަރުކޮށްފާނެ ކަންތައްތަކެއް ކަމަށް ގަބޫލުކުރެވޭތީ އަލުން ކައުންސިލް ރައީސްގެ ވޯޓު ގުނަން އަމުރު ކުރާ ކަމަށެވެ.\nޝަރީފް ވިދާޅުވީ ހައިކޯޓުގެ ހުކުމާއި ގުޅިގެން ކޮނޑޭ އިން ވޯޓުލީ ތިން ފޮށި ގުނައިގެން އީސީއިން އިއުލާނުކުރި ނަތީޖާއަށް އެއްވެސް ބަދަލެއް އައިސްފައި ނުވާ ކަމަށެވެ.\nކޮނޑޭގެ ކައުންސިލް އިންތިހާބުގެ ނަތީޖާ ދައްކާ ގޮތުގައި އިންތިހާބު ވެފައިވަނީ ކެންޑިޑޭޓް އަހުމަދު އަބްދުލްހަކީމެވެ. އެންމެ ވޯޓެއްގެ ތަފާތުން ދެވަނަ އަށް ގޮސްފައި ވަނީ އިންތިހާބީ ޝަކުވާ ހައިކޯޓަށް ހުށަހެޅި ކެންޑިޑޭޓް ޝުއައިބު މުހައްމަދު ދީދީ އެވެ.\nހައިކޯޓް ކޮނޑޭ އިލެކްޝަންސް ކޮމިޝަން + އަހުމަދު ޝަރީފް އާދަމް\nޝަރީފަކީ ޚާއިނެއް، ހަގީގަތް ބުނެދޭނަން: ޔާމީން


Aubameyang Arsenal ge contract aa koffi | Mihaaru\nއޮބާމަޔަން އާސެނަލްގެ ކޮންޓްރެކްޓް އާކޮށްފި\n16 ސެޕްޓެމްބަރ 2020 - 09:41\nލަންޑަން (ސެޕްޓެމްބަރު 16) - އާސެނަލްގެ ކެޕްޓަން ޕިއޭ އެމެރިކް އޮބާމަޔަން އެ ކްލަބާ އެކު ހަދާފައިވާ އެއްބަސްވުން އިތުރު ތިން އަހަރަށް އާ ކޮށްފި އެވެ.\nގެބޮން އަށް އުފަން އުމުރުން 31 އަަހަރުގެ އޮބާމަޔަން އާސެނަލާ އެކު ސޮއިކުރި އާ ކޮންޓްރެކްޓާ އެކު އޭނާ ވެގެންދާނީ އެ ޓީމުގެ އެންމެ މުސާރަ ބޮޑު ކުޅުންތެރިޔާ އަށެވެ. ރިޕޯޓްތައް ބުނާގޮތުން އޮބާމަޔަން އަށް އަހަރަކު 21 މިލިއަން ޔޫރޯ ލިބޭނެ އެވެ.\nއޮބާމަޔަން ކުރިން އާސެނަލުގެ ކޮންޓްރެކްޓްގައި ހުރީ އަންނަ އަހަރުގެ ޖޫންގެ ނިޔަލަށެވެ. އާސެނަލްގައި އޮބާމަޔަން މަޑުކުރުމުގައި އެންމެ އިސް ރޯލެއް ކުޅުނީ އެ ޓީމުގެ ކޯޗު މިކޭލް އާޓެޓާ އެވެ. މިދިޔަ ޑިސެމްބަރު މަހު އާޓެޓާ އާސެނަލާ ހަވާލުވި ފަހުން އޭނާ އެ ޓީމު ކުރިއެރުވުމުގެ އެންމެ މުހިއްމު އެއް މަސައްކަތެއްގެ ގޮތުގައި ކުރި ކަމަކީ އޮބާމަޔަން އެ ޓީމުގައި މަޑުކުރުވުމެވެ.\nއާސެނަލްގައި މަޑުކުރުމަށް އޮބާމަޔަން ނިންމީ ދެ ކްލަބަކުން ފަހު ވަގުތު އޭނާ އަށް ރަނގަޅު ކޮންޓްރެކްޓެއް ހުށަހަޅާފައި ވަނިކޮށެވެ. މީޑިއާ ރިޕޯޓްތައް ބުނާގޮތުން އޮބާމަޔަން އަށް ބޮޑު މުސާރައެއް ހުށަހެޅި ދެ ކްލަބަކީ ސްޕެއިނުގެ ބާސެލޯނާ އާއި އިޓަލީގެ ޔުވެންޓަސް އެވެ.\n"މި ކްލަބްގައި މަޑުކޮށް ލެޖެންޑަކަށް ވާން ބޭނުން. ކްލަބް މިހާރު އޮތީ ރަނގަޅު މިސްރާބެއްގައި. އަލުން މި ޓީމު ހައްގު ހިސާބަށް ގެންގޮސްދޭން ބޭނުން،" އެއްބަސްވުން އާ ކުރުމަށް ފަހު އޮބާމަޔަން ބުންޏެވެ.\nބޮރޫޝިއާ ޑޯޓްމްންޑް ދޫކޮށް 2018 ވަނަ އަހަރުގެ ޖެނުއަރީ މަހު 63 މިލިއަން ޔޫރޯ އަށް އާސެނަލަށް ސޮއިކުރި އޮބާމަޔަން ވަނީ މިހާތަނަށް އެ ޓީމަށް ކުޅެދިން 111 މެޗުން ވަނީ 72 ގޯލު ޖަހައިފަ އެވެ. އޭނާ އެ ޓީމާ އެކު ވަނީ މިދިޔަ ސީޒަނުގެ އެފްއޭ ކަޕާއި މި ފަހަރުގެ ޗެރިޓީ ޝީލްޑް އުފުލާލައިފަ އެވެ. ޕްރިމިއާ ލީގުގެ ރަން ބޫޓު ވެސް އެއް ސީޒަނުގައި ހާސިލްކޮށްފައިވާ އޮބާމަޔަން ވަނީ މި ފަހަރުގެ ޕްރިމިއާ ލީގުގެ ފުރަތަމަ މެޗުގައި ލަނޑު ޖަހައިފަ އެވެ.\nލެޖެންޑް ފޯރ އެވަރ އައުބާ. ލަވް ޔޫ ވަަކަންޑާ\nއިން ދަ ހާރޓްސް އޮފް ދަ ފޭންސް 4އެވަރ.\nސާބަހޭ އައުބާ.ތޭންކްސް ބްރަދާ.


BREAKING: Raajje In Ithuru 192 Meehaku Covid Ah Fassi Vehjje - Vaguthu\nރާއްޖެއިން އިތުރު 192 މީހަކު ކޮވިޑަށް ފައްސިވެއްޖެ\nރާއްޖެއިން އިތުރު 192 މީހަކު ކޮވިޑް-19 އަށް ފައްސިވެއްޖެއެވެ.\nރާއްޖެއިން މިއަދު ކޮވިޑަށް ފައްސިވި 192 މީހުންނާއެކު ރާއްޖެއިން ކޮވިޑަށް ފައްސިވި މީހުންގެ ޖުމްލަ އަދަދު ވަނީ 17101 އަށް އަރާފައެވެ.\nމިއަދު ފައްސިވި 192 މީހުންގެ ތެރެއިން 154 މީހުން ފައްސިވެފައި ވަނީ މާލެ އިންނެވެ. އަދި ރިސޯޓްތަކުން 27 މީހަކު ކޮވިޑަށް ފައްސިވިއިރު، ރަށްތަކުން ފައްސިވެފައި ވަނީ 11 މީހެކެވެ.\nރާއްޖޭގައި ކޮވިޑަށް ފައްސިވާ މީހުންގެ އަދަދުތައް އިތުރުވެފައިވާއިރު، އެ ބަލީގައި މިއަދުވެސް މީހަކު ވަނީ ނިޔާވެފައެެވެ. މިއަދު އެ ބަލީގައި ނިޔާވެފައި ވަނީ ވިލިނގިލި ފެސިލިޓީގައި ފަރުވާދެމުންދިޔަ 76 އަހަރުގެ ދިވެހި ފިރިހެނެކެވެ.\nއޭނާއަކީ ކޮވިޑް ޖެހިގެން ރާއްޖެއިން ނިޔާވި 56 ވަނަ މީހާ އެވެ.\nރާއްޖޭގައި ކޮވިޑް ފެތުރޭ މިންވަރު ވަނީ ވަރަށް ބޮޑަށް އިތުރުވެގެން ގޮސްފައެވެ. ހާއްސަކޮށް މިހާރު އެންމެ ދެކުނުގެ ދެ ސިޓީއަކާއި، ރަށެއްގައި މުޖުތަމައު ތެރެއިން ވަނީ ބަލި ފެނިފައެވެ. މިއާއެކު އެ ރަށްރަށުގައި ކޮވިޑް ފެތުރިފައި އޮތްކަަމުގެ ބިރުވެރިކަން ބޮޑެވެ. އަދި މިހާރު އެ ރަށްތައް ވަނީ ކަރަންޓީންކޮށްފައެވެ.\nރާއްޖޭގައި ބަލި ޖެހިގެން މިހާރު ފަރުވާދެމުން ދަނީ 2216 މީހަކަށެވެ. މީގެ ތެރެއިން 204 މީހަކަށް ފަރުވާދެމުން ދަނީ ހޮސްޕިޓަލްތަކުގައެވެ. ރާއްޖެއިން ބަލި ޖެހުނު މީހުންގެ ތެރެއިން 14822 މީހަކު ވަނީ ބަލިން ރަނގަޅުވެފައެވެ.\nފެބުރުއަރީ 10, 2021 00:42\nމީހުން ކުރާ ފާފަތަކަށް ﷲގެ ކޯފާ އަންނާނީ އެކި ގޮތްގޮތަށް. ޚޮރޯނާއަކީވެސް ﷲ މީހުންނަށް އިންޒާރެއްގެ ގޮތުގައި ފޮނުއްވި ބައްޔެއް ކަމަށްވެސް ވެދާނެ. މިކަމުން ސަލާމަތް ނުވެވެނީސް މަޖްލިހުން ލަވަ އާއި މިއުޒިކް ހަލާލު ކުރަނީ. ވަގުތު ފާއިތު ނުވަނީސް އަވަހަށް އިސްލާހުވޭ، ތައުބާވާންވީ ވަގުތު މީ. އެހެން ނޫނީ މިއަށްވުރެ ބޮޑު ކޯފާއެއް ފޮނުއްވައިފާނެ


ތަކެތީގެ އަގުތައް ސުމާރެއްނެތްހާ މައްޗަށް! | Landhooinfo\nތަކެތީގެ އަގުތައް ސުމާރެއްނެތްހާ މައްޗަށް!\nބަރަކާތްތެރި ރަމަޟާން މަހާއި ދިމާކޮށް ބާޒާރުގައި ތަކެތީގެ އަގުތައް އުފުލިގެން ދިއުމަކީ މިރާއްޖޭގައި އާކަމެއްނޫނެވެ. މިގޮތުން މިއަހަރުވެސް ކަންހުރީއެހެންއަހަރުތަކަށްވުރެ އެއްފޮނު ކުރީގައެވެ. މިހިނގާ ޖުލައިމަސް ފެށުނީއްސުރެ ބާޒާރުގައި ކެރެޓްކިލޯއެއްގެ އަގުހުރީ އައްޑިހަ ރުފިޔާއަށްވުރެ މަތީގައެވެ. ވިޔަފާރިވެރިން ބުނާގޮތުގައި އަދި ރޯދަމަހާއި ކައިރިވީވަރަކަށް މިއްށްވުރެވެސް މައްޗަށްދާނޭކަމަށް ލަފާކުރެވެއެވެ.\nއެހެނިހެންތަކެތީގެ އަގުތަކަށް ބަލައިލިއަސް ހުސްވިއަހަރުގެ ރޯދަމަހާއި އަޅާ ބަލާއިރު ވަރަށްބޮޑުތަން މައްޗަށްގޮސްފައިވާކަމަށް ފާހަގަކުރެވެއެވެ. ވުމާއެކު އިޤުތިޞާދުކުރުމުގައި މެދުމިންވަރެއް އިޚުތިޔާރުކުރުމަކީ ވަރަށްބުއްދިވެރިގޮތެއްކަމުގައި އިޤުތިޞާދީ މާހިރުން ލަފާދެއެވެ. މިދުވަސްވަރާއި ދިމާކޮށް ވަރަށްކާމިޔާބުކަމާއެކު ނައިޓްމާކެޓްވެސް މާލޭގެ ރާޅުގަނޑު ސަރަޙައްދުގައި ކުރިޔަށް އެބަދެއެވެ. ވިޔަފާރިވެރިންގެއިތުރުން ޢާއްމުންގެ ވަރަށްބޮޑުތަރުޙީބެއް މިފަހަރުވެސް ލިބެމުންދާކަމަށް ނައިޓްމާކެޓް އިންތިޒާމްކުރައްވާ ފަރާތުން މަޢުލޫމާތު ދެއްވައެވެ.\nއަގުތައް މަތިވަނީ ރޯދަމަހަށް އާންމު ރައީތުން ގަނޑުކޮށް ތަކެތި ގަންނާތީއެވެ.ފިއާ ،އަލުވި ،ބިސް ފަދަ ތަކެތި ރާއްޖޭގެ ގިނަބަޔަކު ގަނޑުކޮށް ގަތުމަކީ ވިއަފާރިވެރިންގެ ހިތުން މިތަކެތި ހަލާކުވާނެ ކަމުގެ ބިރު ފިލާ ތަކެތި އަގުބޮޑު ކުރަން ލިބޭ ރަނުގެ ފުރުސަތެކެވެ. އެހެން މަސްމަހު އާންމުމީހުން ތަކެތި ގަނޑުކޮށް ނުގަންނާތީ ވިއަފާރިވެރިން ކުޑަފައިދާއެއްލައި ހަލާކުވުމުގެ ކުރިން ވިއްކާލަން އަވަސްވެގަނެއެވެ.\nއަގުތައް މަތިވުމަކީ ވަރަށް ދެރަ ހިތާމަހުރިކަމެއް. ހަމަ އެކަނި ރޯދަމަހަށްޓަކައިވެސް ވިޔަފާރިވެރިން މިކަމާ ވިސްނާލައްވާ.


އީގަލްސްއާ އެއްވަރުވެ ވެލެންސިއާ އަށް ވެސް ހަމަޖެހުމެއްނެތް\n13 ޖަނަވަރީ 2022 - 23:26 0\nވެލެންސިއާގެ ދެ ހަނާން އާއި ސިޒާން ކައިރިން އީގަލްސްގެ ހަންނަ (ކ) ބޯޅަ ހިފައިގެންދަނީ.-- ފޮޓޯ: މުހައްމަދު ޝާބިން/ އަދަދު\nޕްރެޒިޑެންޓްސް ކަޕްގައި މިރޭ ކުޅުނު މެޗުން ކްލަބް އީގަލްސްއާ 2-2 އިން އެއްވަރުވެ، މުބާރާތުގެ ފައިނަލަށް ދިއުމުގެ ރޭހުގައި ވެލެންސިއާ އަށް ވެސް ހަމަޖެހުމެއް ނުލިބި ފަރުޖައްސާލަން ޖެހިއްޖެ އެވެ.\nޕްރެޒިޑެންޓްސް ކަޕްގެ ލީގު ބުރުގެ ގަދަ ދެ ޓީމަކަށް މުބާރާތުގެ ފައިނަލުން ފުރުސަތު ލިބޭ ގޮތަށް އޮތްއިރު، އެ މަގާމަށް ވާދަކުރަނީ ވެލެންސިއާ އާއި ގްރީން ސްޓްރީޓްސް އަދި މާޒިޔާ އެވެ. ތިން ޓީމަށް ވެސް ބާކީ އޮތީ އެންމެ މެޗެކެވެ. ވެލެންސިއާ މިރޭގެ ޕޮއިންޓާ އެކު އެއް ވަނައިގައި އޮތީ 16 ޕޮއިންޓް ހޯދައިގެންނެވެ. ދެ ވަނައިގައި އޮތް ގްރީން ސްޓްރީޓްސް އާއި ތިން ވަނައިގައި އޮތް މާޒިޔާ އަށް 15 ޕޮއިންޓް ލިބިފައިވާއިރު، ގްރީން ސްޓްރީޓްސް އަށް ކުރި ލިބެނީ ލަނޑުގެ ތަފާތުންނެވެ.\nލީގު ބުރުގައި ގްރީން ސްޓްރީޓްސް ބުދަ ދުވަހު ހަވީރު ކުޅޭނީ އީގަލްސްއާ އެެވެ. އެރޭ ކުޅޭ މެޗުގައި ވެލެންސިއާ ބައްދަލުކުރާނީ މާޒިޔާއާ އެވެ. ގްރީން ސްޓްރީޓްސް އިން އީގަލްސް ބަލިކޮށްފިނަމަ، މާޒިޔާ އާއި ވެލެންސިއާ ނުކުންނަން ޖެހޭނީ ގަދަ ހިފުމަކަށް ފައިނަލުގެ ޖާގަ އަކަށް ވާދަކުރާށެވެ. އެ ހާލަތުގައި އެއްވަރުވެއްޖެނަމަ ފައިނަލަށް ދާނީ ވެލެންސިއާ އެވެ.\nވެލެންސިއާ އިން މިރޭގެ މެޗަށް ނުކުތީ އާންމުކޮށް އެ ޓީމުން ބޭނުންކުރަމުން އައި ފުރަތަމަ އެގާރައިގައި ހިމެނޭ ދެ ކުޅުންތެރިން ނެތި އެވެ. އެއް ވަނަ ގޯލްކީޕަރު މުހައްމަދު ފައިސަލާއި މިޑްފީލްޑަރު ހަސަން ސުފިޔާން ބެންޗުގައި އިންއިރު، ވެލެންސިއާ ގޯލު ބެލެހެއްޓީ ހަސަން ތޮލާލް (ޓޮޕްލަކް) އެވެ. ވެލެންސިއާގެ ޑިފެންޑަރު ސްރީލަންކާގެ ޑަކްސަން ޕުސްލަކްސް ނެތްއިރު، އެ މަގާމަށް ހުސެއިން ފައިސަލް (ފައިޓޯ) ކުޅުނުއިރު، ވާތު ބެކަކަށް ހުރީ އަލީ ސަމްދޫހް މުހައްމަދު އެވެ.\nމިރޭގެ މެޗު ފަށައިގެން އެއް މިނިޓް 20 ސިކުންތު ތެރޭގައި ވެލެންސިއާ އިން ލީޑުނެގީ ސްޕެއިނުގެ ފޯވާޑް ބޯހަސް މާޓިން ޖެހި ގޯލުންނެވެ. ވެެލެންސިއާގެ މިސްރު މިޑްފީލްޑަރު ހަލީލް ޖަމާލް ހުސްކޮށްލާފައި، ބޯހަސް އަށް ދިން ބޯޅަ ކޮންޓްރޯލް ކޮށްލުމަށް ފަހު އޭނާ ވަނީ ތިރިތިރިން ގޯލުގެ ތެރެއަށް ފޮނުވާލައިފަ އެވެ.\nވެލެންސިއާގެ ލީޑުފުޅާކޮށްދޭން މެޗުގެ 13 ވަނަ މިނިޓްގައި އެ ޓީމުގެ އިސްމާއިލް ޒާން އާމިރަށް ރަނގަޅު ފުރުސަތެއް ލިބުނެވެ. ވެލެންސިއާގެ ކެޕްޓަން އަލީ ފާސިރު (ސެންޓޭ) ހުސްކޮށްލާފައި އޭރިއާތެރެއިން ޒާން އަށް ދިން ބޯޅަ އޭނާ ފޮނުވާލީ އީގަލްސްގެ ކީޕަރު ލެބަނަންގެ މުހައްމަދު ތޯހާއާ ދިމާލަށެެެވެ.\nއީގަލްސް އިން ވަނީ އޭގެ ދެ މިނިޓް ފަހުން ނަތީޖާ ހަމަހަމަކޮށްފަ އެވެ. މެޗުގެ 15 ވަނަ މިނިޓްގައި ހުމައިދު ހަސަން ހުސްކޮށްލާފައި އެ ޓީމުގެ އަހުމަދު ހަސަން (އައްމަޑޭ) އަށް ދިން ބޯޅަ އޭނާ ވަނީ ގޯލުގެ ދުރު ކަނަށް އަމާޒުކޮށްލައިފަ އެވެ. އޭގެ ފަހުން ވެސް އީގަލްސް އިން ރަނގަޅު އެޓޭކްތަކެއް ކޮށް، ވެލެންސިއާ އަށް ޕްރެޝަރު ކުރި އެވެ. ނަތީޖާ އަކަށްވީ މެޗުގެ 27 ވަނަ މިނިޓްގައި އަހުމަދު ރިޒުވާން (ރިޒޭ) ޕެނަލްޓީ އަކުން އީގަލްސް އަށް ލީޑުނަގައިދިނުމެވެ. މިއީ ހަންނަ އަށް ސަމްދޫހު ކުރި ފައުލަކަށް ދިން ޕެނަލްޓީ އެކެވެ.\nފުރަތަމަ ހާފު ނިމުމުގެ ކުރިން ވެެެލެންސިއާ އަށް އެއްވަރުކޮށްދޭން އެ ޓީމުގެ ހަލީލް ޖެހި ޝޮޓެއް ކީޕަރު ތޯހާ ވަނީ މަތަކޮށްފަ އެވެ. ވެލެންސިއާ އިން ދެ ވަނަ ހާފަށް ކުޅެން އެރީ ޒާންގެ ބަދަލުގައި އިސްމާއިލް އީސާ (މެސީ) ކުޅެން އަރުވައިގެންނެވެ. ދެ ވަނަ ހާފްގެ ކުޅުން ފެށިގެން 11 މިނިޓް ތެރޭ ވެލެންސިއާ އަށް އެއްވަރުކޮށްދިނީ އީސަ އެވެ. ބޯހަސް ދިން ބޯޅައެއް ކޮންޓްރޯލް ކުރުމަށް ފަހު އީސަ ވަނީ ތިރިތިރިން ގޯލުގެ ދުރު ކަނަށް ބޯޅަ ފޮނުވާލައިފަ އެވެ.\nވެލެންސިއާ އިން ނަތީޖާ ހަމަހަމަކުރި ފަހުން އީގަލްސް އިން ކުރިއަށް ޖެހިގެން ކުޅެން ފެށި އެވެ. މެޗުގެ 75 ވަނަ މިނިޓްގައި ހަންނަ ހުސްކޮށްލާފައި ދިން ބޯޅައެއް ހިފައިގެން އެ ޓީމުގެ އަބްދުﷲ ޒިޔާން (ޖަންކީ) އޭރިއާ ތެެރެއަށް ވަދެ ފޮނުވާލި ބޯޅަ ކީޕަރު ޓޮޕްލަކް ވަނީ މަތަކޮށްފަ އެވެ. އެ ބޯޅަ ކުޅުމުގެ ތެރެއަށް އައިސް ރިޒޭ އަށް ލިބުމުން އޭނާ އައްމަޑޭ އަށް ޖައްސާލުމާ އެކު އެއް ފަހަރުން ފޮނުވާލިއިރު، ދިޔައީ އަރިމަތިން ބޭރުންނެވެ. އޭގެ ފަހުން ވެސް ހަންނަ ޖެހި ޝޮޓެއް ކީޕަރު ޓޮޕްލަކް ހުއްޓުވި އެވެ.\nމެޗުގެ 89 ވަނަ މިނިޓްގައި ވެލެންސިއާގެ ސެންޓޭ ޖެހި ހިލޭ ޖެހުމެއް ކީޕަރު ތޯހާ ވަނީ މަތަކޮށްފަ އެވެ. އޭގެ މިނިޓެއް ފަހުން ކީޕަރު ތޯހާ ކުރިއަށް އެރި ބޯޅައެއްގައި ވެލެންސިއާގެ ބޯހަސް އަށް ފައުލުކުރި ކަމަށް ބުނެ، ވެލެންސިއާ އިން ޕެނަލްޓީ އަކަށް އެޕީލްކުރި އެވެ. އެކަމަކު، ރެފްރީ މުހައްމަދު ޝިފާން ނިންމީ ޕެނަލްޓީއެއް ދޭން ނުޖެހޭ ކަމަށެވެ.\nއިތުރު ވަގުުތުގައި ވެލެންސިއާގެ ހުސައިން ހަނާން (ޖޯ) އަށް ކުރި ފައުލަކަށް އީގަލްސްގެ ހުމައިދަށް ވަނީ ދެ ވަނަ ރީނދޫ ކާޑާ އެކު ރަތް ކާޑެއް ދައްކައިފަ އެވެ. މި މެޗުން ލިބުނު ޕޮއިންޓާ އެކު އީގަލްސް އޮތީ ލީގު ބުރުގެ ހަތަރު ވަނައިގައި ހަ މެޗުން ހަތް ޕޮއިންޓް ހޯދައިގެންނެވެ.\nއެފްއޭއެމް ޕްރެޒިޑެންޓްސް ކަޕް\nސާންތީގެ ހިތްހަަމަޖެހުމަކީ އާ ކުޅުންތެރިންނަށް ފުރުސަތު ދެވުން\nޕްރެޒިޑެންޓްސް ކަޕްގެ ފައިދާ ހުރިހާ ޓީމަކަށް ކުރާނެ: ނިޒާމްބެ\nޕްރެޒިޑެންޓްސް ކަޕް ފޯރިގަދަކޮށްލީ ގްރީން ސްޓްރީޓްސް


ހޯމްސްޓޭ:އިސްލާމިކް ޓޫރިޒަމްގެ ނަމޫނާ ދައްކަން ރަނގަޅު ފުރުސަތެއް\nހޯމްސްޓޭ:އިސްލާމިކް ޓޫރިޒަމްގެ ނަމޫނާ ދައްކަން ލިބޭ ރަނގަޅު ފުރުސަތެއް\n7 ޖަނަވަރީ 2022 - 08:19 10\nއާޓްވޯކް: އަބްދުﷲ ޝަފީއު(އަބޯ) / އަދަދު\nޒަމާންތަކެއް ވަންދެން ބުދަށް އަޅުކަންކުރަމުންދިޔަ އަހަރެމެންގެ ދިވެހި ކާބަފައިން އިސްލާމްވީ، ރާއްޖެއަށް ދަތުރުކޮށްފައި އައި އަރަބިކަރައިގެ ފަތުރުވެރިއެއްގެ އަތްމައްޗަށެވެ. ރާއްޖޭގެ ފަނޑިޔާރުގެ މަޖިލިހަށް އަންނަ އާންމުން އައުރަ ނިވާނުކޮށް ވަނުމުގެ އާދަކާދައަށް ނިމުން ގެންނެވީ، ޝަރުޢީ އުސޫލުތަކެއްގެ މަތީން ފަނޑިޔާރުކަން ކުރެއްވި، ރާއްޖެއަށް އަރަބި ކަރައިން ވަޑައިގެންނެވި ޓޫރިސްޓެއްކަމަށްވާ ތާރީހު އިލްމުވެރިޔާ އިބްނުބަތޫތާ އެވެ. އަރަބި ކަރައިން ވަޑައިގެންނެވި ފަތުރުވެރިން ރާއްޖޭގައި ރަސްކަން ކުރައްވާފައިވާކަމާއި، އެ ޒަމާނުގެ ގިނަ ދިވެހި ރަސްރަސްކަލުންނަށް ވުރެ އެ ބޭފުޅުންގެ އަދުލުވެރިކަން ބޮޑުކަމުގެ މައްޗަށް ތާރީހު ހެކި ދީފައި ވެއެވެ.\nމިއިން އެނގެނީ އަހަރެމެން ދިވެހިން ދިރިއުޅޭ މުޖުތަމައުގެ ތެރެއަށް ބޭރުން އަންނަ ފަތުރުވެރިންގެ ސަބަބުން ކުރާ އަސަރުގެ ބޮޑުކަމާއި ވަރުގަދަކަން އެކަންޏެއް ނޫނެވެ. އިސްލާމީ ހިދާޔަތުގެ ދަންމަރުގެ އަލީގެ ގަދަކަމާއި ތޫނުކަމެވެ. އާދޭހެވެ. ދިވެހިން އަބުލްބަރަކާތު ޔޫސުފުލް ބަރްބަރީ ނުވަތަ ތަބްރޭޒީކަލޭގެފާނުގެ އަތްމައްޗަށް އިސްލާމްވީ އޭނާއަކީ ބޭރުކަރަޔަކުން ވަޑައިގެންނެވި ހަށިގަނޑުން ދޮން ރީތި ބޭކަލަކަށްވެގެންނެއް ނޫނެވެ. އެބޭކަލަކު ގޮވާލެއްވި ދީނުގެ މަތިވެރިކަމާއި ހިދާޔަތުގެ ވަރުގަދަކަމުންނެވެ. އިންސާނުން އުޅޭން އޮތް މަގަކީ އިސްލާމްދީންކަން އެނގުމުންނެވެ.\nމެހެމާންދާރީ އަދާކުރުމަކީ މުސްލިމުންގެ މައްޗަށް އޮތް ފާޅުކަންބޮޑު އިރުޝާދެކެވެ. މެހެމާންދާރީ އަދާކުރެވެނީ ޣައިރު މުސްލިމަކަށް ކަމުގައިވީ ނަމަވެސް، އޭނާއަށް ހެޔޮކޮށް ހިތުމަށް ދީން އިރުޝާދުދެ އެވެ.\nއަޅުގަނޑުވެސް އެއްބަހެވެ. ދިވެހިން ދިރިއުޅޭ ރަށްތަކުގައި ބޭރުން އަންނަ ބަޔަކު ރާބޮއިގެން އުޅެން ފަށައިފިނަމަ، އަޅުގަނޑުމެންގެ ގައުމުގެ އިޖުތިމާއީ ފޭރާމެއް ނޯންނާނެ އެވެ. އަޅުގަނޑުމެންގެ މީހުން ދިރިއުޅޭ ރަށްތަކުގައި ނާސިގެތަކާއި ނުވަތަ އަމިއްލަ ގެތައް ނާސިގެތަކަށް ބަދަލުކޮށްފިނަމަ، އިސްލާމްކަން ހޯދާ ބަލާކަށް ނުފެންނާނެ އެވެ. އެކަމަކު އަޅުގަނޑަށް އެއްބަސްނުވެވޭ ކަމަކީ ޓޫރިޒަމަކީ ރާބުއިމާއި ޒިނޭކުރުމާއި ޖުވާކުޅުން ކަމަށް ބަޔަކު ގަބޫލުކޮށްގެން އުޅޭ އުޅުމެވެ. 'ފަތުރުވެރިޔާ' އަކީ ރާބޮއި، ދިމާވާހާ ބަޔަކު ރަލަށް ޝައުގުވެރިކުރުވާ، އަދި ޖެހުނު ކޮންމެ މީހަކާ ޒިނޭ ކުރާ މީހާ ކަމަށް ސިކުނޑިތަކަށް ވިސްނުވައިދޭން މަސައްކަތްކުރަނީ ބައެއްގެ ސިކުނޑީގައި ހުރި އުނިކަމެއްގެ ސަބަބުންކަން ކަށަވަރެވެ.\nޓޫރިޒަމޭ ކިޔައިފިނަމަ، ރާ ވިއްކަން ޖެހޭނެ ކަމާއި ޒިނޭ ކުރެވޭ ގޮތަށް މަގުފަހިވެފައި އޮންނަންވާނެކަމާއި، ޖުވާވެސް ކުޅެވެންވާނެ ކަމާއި، ވީހާ ބޮޑަކަށް އައުރައިން ބަޔެއް ހާމަކުރެވެން ވާނެކަމަށް ބަޔަކު މީހުން ވިސްނާ ވިސްނުމަކީ - މި ޒަމާނުގެ ކުދިންގެ ބަހުރުވައިން ދަންނަވާ ނަމަ - 'ކަޓު' ވިސްނުމެކެވެ. އެކަމަކު ކަންބޮޑުވެ އިންތިހާއަށް ހިތާމަކުރަންޖެހޭ ކަމަކީ، ދީނީ އިލްމުވެރިންގެ ގޮތުގައި ތިއްބެވި ނުހަނު އިހުތިރާމު ލިބިގެންވާ ބޭފުޅުން ވެސް ޓޫރިޒަމް މާނަކުރައްވަނީ އެގޮތަށް ކަމުގައި ދޭހަވާ މޭރުންތަކުން ވާހަކަފުޅު ދައްކަވާތީ އެވެ.\nޓޫރިޒަމްއަކީ ފުޅާ ދާއިރާއެކެވެ. އޭގެ ތެރެއިން އިސްލާމިކް ޓޫރިޒަމްއަކީ މިހާރު ދުނިޔޭގައި ވައިގައި ހިފަމުންދާ މައިގަނޑު ސެކްޓަރެވެ. އޯގަނައިޒޭޝަން އޮފް އިސްލާމިކް ކޯޕަރޭޝަން ގެ ސްޓެޓިސްޓިކަލް، އިކޮނޮމިކް އެންޑް ސޯޝަލް ރިސާޗް އެންޑް ޓްރެއިނިން ސެންޓަރުން ތައްޔާރު ކުރި މި މަގުޗާޓަށް ބައްލަވާށެވެ.\nމިއީ އޯއައިސީގެ މެންބަރު ގައުމުތަކުގައި އިސްލާމިކް ޓޫރިޒަމް ފުޅާކުރުމަށް އެކުލަވާލެވިފައި އޮތް މަގުޗާޓެކެވެ. މިވަގުތުގެ ރޭންކިންއަށް ބަލާއިރު އިސްލާމިކް ޓޫރިޒަމްގައި އެއްވަނަ ރޭންކްގައި އުޅެނީ މެލޭޝިއާ އެވެ. ދެވަނައިގައި ތުރުކީ އެވެ. ހައިރާން ކަމެއް ފެންނަން ފަށާނީ ލިސްޓުގެ ތަންކޮޅެއް ފަހަތުންނެވެ. އިސްލާމިކް ޓޫރިޒަމްގައި ދުނިޔޭގެ ރޭންކިންގ ގެ 20 ވަނައިގައި އޮތީ ތައިލޭންޑެވެ. ފަންސަވީސް ވަނައަށް އޮތީ އިނގިރޭސި ވިލާތެވެ. އެއްތިރީސް ވަނައަށް ފްރާންސް އޮތްއިރު ތިރީސް ހަތަރު ވަނައިގައި އޮތީ އެމެރިކާ އެވެ. ސައްތައިން ސައްތަ މުސްލިމް، ދިވެހިރާއްޖޭގެ ނަން މި ލިސްޓުގެ އެއްވެސް ހިސާބަކު ލައްވައެއް ނުލި އެވެ.\nއިސްލާމިކް ޓޫރިޒަމްއޭ ކިޔަނީ، އިސްލާމީ އުސޫލުތަކާ އެއްގޮތަށް، އެ އުސޫލުތަކަށް ތަބާވެގެން އުޅޭން ބޭނުންވާ މީހުންނަށް އަމާޒުކޮށްގެން ހިންގޭ ފަތުރުވެރިކަމަށެވެ. ރަލާއި، އެނޫންވެސް ހަރާމް ކުރެވުނު ތަކެތި ބޭނުންނުވާ ފަތުރުވެރިޔާއަށް ހާއްސަވާ ޓޫރިޒަމެކެވެ. އާންމު ގޮތެއްގައި މި ބާވަތުގެ ފަތުރުވެރިކަން އަމާޒުކުރަނީ މުސްލިމުންނަށް ކަމުގައިވީ ނަމަވެސް، މުސްލިމް ނޫން މީހުން ވެސް އިސްލާމީ ދިރިއުޅުން ތަޖުރިބާކުރުމަށްޓަކައި މި ހިދުމަތް ހޯދާކަމަށް އޯއައިސީގެ އިކޮނޮމިކް އެންޑް ސޯޝަލް ރިސާޗް އެންޑް ޓްރެއިނިން ސެންޓަރުން ފާހަގަކުރެ އެވެ.\nއޯއައިސީގެ މި މަގުޗާޓުގެ ބޭނުން ހިފައި ދިވެހިރާއްޖޭގައި ހޯމްސްޓޭ ޓޫރިޒަމްގެ ތެރެއިން އިސްލާމިކް ޓޫރިޒަމް ކުރިއެރުވިދާނޭ މަންޒަރު އަޅުގަނޑަށް އެބަފެނެ އެވެ.\nދިވެހި، މުސްލިމް އާއިލާއަކާއެކު ޗުއްޓީ ހޭދަކުރުމަށް އަންނަ މީހާ އަންނަނީ އޭނާ އެ ހުންނަ މާހައުލުގައި ކަންކަން އޮންނާނޭ ގޮތް އެނގިހުރެގެންނެވެ. އޭނާ ހުންނަ ގޭގައި ބަނގުރާ ނުބޮވޭނޭކަން އޭނާއަށް އެނގޭނެ އެވެ. މުސްލިމް މުޖުތަމައުއަކަށް ވާތީ އައުރަ ނިވާނުވާ ހެދުންތަކުގައި ގޭތެރޭގައި، ގޭގައި ދިރިއުޅޭ މީހުންގެ ކުރިމަތީގައި ނޫޅެވޭނޭކަން އޭނާއަށް އެނގޭނެ އެވެ. ގެއިން ކާންލިބޭނީ 'ހަލާލްފުޑްސް' ކަން ވެސް އޭނާއަށް އެނގޭނެ އެވެ. މިކަންކަން އެނގިހުރެ، އޭނާ އެ އަންނަނީ ދިވެހި މުސްލިމް އާއިލާއެއްގެ ދިރިއުޅުން ތަޖުރިބާކޮށްލާށެވެ. މިއީ ހިފެހެއްޓުމެއް ނެތި ފުޅާކުރެވޭނޭ މާކެޓެކެވެ. މިކަމުގުގެ ސަބަބުން ދިވެހިރާއްޖެއިން އިސްލާމްދީން ފުހެވިގެން ހިނގައިދާނެޔޭ ބަޔަކު ބުންޏަސް، އެގޮތެއް ވިސްނައި ވިސްނައި އަޅުގަނޑަކަށް ނޭނގުނެވެ.\nމެހެމާނުންނަށް ކަމޭހިތުމާއި މެހެމާންދާރީ އަދާކުރުމަކީ، ރަސޫލުންނާއި ނަބިއްޔުން ދެއްކެވި މަގެވެ. އިމާމް ޣަޒާލީ އަލްއިޙްޔާއު އޭ ކިޔުނު ފޮތުގައި ލިޔުއްވާފައިވެ އެވެ. އިބްރާހީމް ޢަލައިހިއްސަލާމް އެއްވެސް އެއްޗެއް ފަރިއްކުޅުއްވާނަމަ، މޭލެއް ނުވަތަ ދެމޭލެއްހާ ތަނަށް ވެސް ނުކުންނަވާކަމުގައިވެ އެވެ. އެކުގައި ފަރިއްކުޅުއްވާނެ މެހެމާނަކު ހޯއްދެވުމަށެވެ. އެންމެ ފުރަތަމަ އަށް މެހުމާން ސަރާއެއް ހެއްދެވީ އިބްރާހީމް ޢަލައިހިއްސަލާމެވެ. އަދި އެމެހުމާން ސަރާގައި ފިނިމޫސުމާއި ހޫނުމޫސުމަށް ހާއްސަ ހެދުމާއި ކައިބޮއިއުޅުމުގެ އިންތިޒާމު ހަމަޖެއްސެވިއެވެ.\nއައްޛާރިޔާތު ސޫރަތުގެ 24 ވަނަ އާޔަތުން 26 ވަނަ އާޔަތަށް ނަޒަރުކުރައްވާށެވެ. "އިބްރާހީމްގެފާނުގެ މާތްވެގެންވާ މެހުމާނުންގެ ވާހަކަ، ކަލޭގެފާނާ ހަމަޔަށް އައިސްފައިވޭތޯ އެވެ؟ އެ މެހުމާނުން އެކަލޭގެފާނުގެ އަރިހަށް ގެންނެވިހިނދު، އެމެހުމާނުން ސަލާމް ވިދާޅުވުމުން، އެކަލޭގެފާނުވެސް ސަލާމް ވިދާޅުވި އެވެ. އަދި ހިތްޕުޅަށް އެރި އެވެ. މިއީ ނުދަންނަ ބަޔެކެވެ. ފަހެ އެކަލޭގެފާނު، އެކަލޭގެފާނުގެ އަހުލުވެރިންގެ ގާތަށް ސިއްރިޔާތުގައި ވަޑައިގަތެވެ. އަދި ރޫފަ ރަނގަޅު ޅަގެރިއެއް (ފިއްސަވައިގެން) ގެންނެވި އެވެ." މިއާޔަތްތަކަށް ވިސްނާފިކުރުކުރާއިރު، އެ މެހުމާނުންނަކީ މަލާއިކަތް ބޭކަލުންކަން އިބްރާހީމްގެފާނަށް އެނގިވަޑައިނުގަތީ އެކަންޏެއް ނޫންކަން އެނގެ އެވެ. އެ މެހުމާނުންނަކީ އެކަލޭގެފާނު ދެނެވަޑައިގަންނަވާ ބަޔަކަށްވެސް ނުވެ އެވެ. އެކަމަކު އެ މެހުމާނުންގެ ޝަރަފުގައި ފެންވަރުގެ ފަރިއްކޮޅެއް ތައްޔާރުކުރެއްވި އެވެ.\nޢަބްދުލްޤައިސްގެ ވަފުދު މާތް ނަބިއްޔާގެ އަރިހަށް އައި ހިނދު މަރުހަބާ ވިދާޅުވިކަމަށް ބުޚާރީގައި ރިވާވެފައި ވެއެވެ. އަދި އުންމުހާނީ މާތް ނަބިއްޔާގެ އަރިހަށް ވަޑައިގަތުމުން މަރުހަބާ ވިދާޅުވި ކަމަށް އުންމުހާނީ ރިވާކުރެއްވި ކަމަށް ބުޚާރީގައި އައިސްފައި ވެއެވެ. ބުޚާރީ އާއި މުސްލިމްގައި ރިވާވެފައިވާ މާތް ނަބިއްޔާގެ ހަދީސްގައި ވަނީ، ހަމަކަށަވަރުން ކަލެޔަށް ޒިޔާރަތްކުރާ މެހުމާނުންގެ ހައްގެއް ކަލޭގެ މައްޗަށް ވެއެވެ.\nތެދެކެވެ. ބަނގުރާ ހަރާމެވެ. ޒިނޭކުރުމާއި ކުރުވުމާއި ހަށިވިއްކުން ހަރާމެވެ. ޖުވާކުޅުން ހަރާމެވެ. އައުރަ ނިވާނުކޮށް މަގުތަކުގައި އުޅުން ހަރާމެވެ. އެކަމަކު ހޯމްސްޓޭ ޓޫރިޒަމްއަކީ މިކަންކަމެއް ނޫނެއް ނޫންތޯ އެވެ. ހޯމްސްޓޭ ޓޫރިޒަމް ހުއްދަވުމާއި ނުވުން އޮންނާނީ ވަޅިގެންގުޅުމުގެ ހުކުމާ އެއްފަދައިންނެވެ. މީހަކު ވަޅިއެއް ގެންގުޅެނީ ރާވައިގެން މީހަކު މަރާލުމަށް ރާވައިގެންކަމުގައިވެއްޖެނަމަ އެ ރޭވުން ހަރާމެވެ. އެ ޕްލޭން ތަންފީޒުކުރުން ހަރާމެވެ. އެކަމަކު ވަޅި ގެންގުޅުން ހުއްދަވާނެ އެވެ. ހޯމްސްޓޭ ހަރާމޭ ކިޔުމުން ނުކުންނަ ނަތީޖާއަކީ ސައުދީ އަރަބިއްޔާގެ ރިޔާޒުން އަންނަ މުސްލިމް ފަތުރުވެރިޔާ ދިއްގަރު ގެސްޓްހައުސްއަށް ވެއްދުންވެސް ހަރާންވުމެވެ.\nހޯމްސްޓޭ ޓޫރިޒަމް ނުވަތަ މީހުން ދިރިއުޅޭ ރަށްތަކުގައި މީހުން ދިރިއުޅޭ ގެތަކުގައި ޓޫރިސްޓުން ގެނެސް ގެންގުޅެވޭ ގޮތަށް ނިޒާމު ބަދަލުކުރުމަކީ އިސްލާމްދީން ނައްތާލުމަށް ދުރާލައި ރޭވޭ ޕްލޭނެއްކަމުގައި ބައެއް ބޭފުޅުން ސިފަކުރައްވަ އެވެ. އެގޮތަށް ސިފަކުރެއްވެނީ ބަނގުރަލާ ނުލައި ޓޫރިޒަމް ނޯންނާނެ ކަމަށް ދިވެހިންގެ ތެރެއިން ބަޔަކަށް ހީވެފައި އޮންނާތީ އެވެ. އަދި އިސްލާމީ އުސޫލުތަކަށް ޓޫރިޒަމް އަނބުރާލުމަކީ މުސްލިމުން ނޫން ބަޔަކު ރާއްޖެއަށް ނާންނާނެ ސަބަބެއް ކަމަށް ބަޔަކަށް ހީވެގެން އުޅޭތީ އެވެ. އަމިއްލަ ގައުމުގައި ރާބޮވެން ނެތިގެން ޓޫރިސްޓުންގެ ގޮތުގައި ބައެއް ދިވެހިން ފަހަރުގައި ގައުމުތަކަށް ގޮސްއުޅެފާނެ އެވެ. އެކަމަކު ރާއްޖެއަށް ޓޫރިސްޓުން އަންނަނީ އަމިއްލަ ގައުމުގައި ރާބޮވެން ނެތިގެންނެއް ނޫނެއް ނޫންތޯ އެވެ.\nރާއްޖޭގެ ޓޫރިޒަމް ވިޔަފާރިވެރިންނަށް އިސްލާމީ ޓޫރިޒަމް ތައާރަފުކޮށްދީ ނަމޫނާ ދެއްކުމަށް ދިވެހި އިލްމުވެރިންނަށް ހޯމްސްޓޭއަށް ވުރެ ރަނގަޅު އެހެން ފުރުސަތެއް ލިބިދާނެތޯ އެވެ؟ އާދޭހެވެ! އިލްމުވެރިން ދައްކަވަންވީ އެ ވާހަކަ އެވެ. ޓޫރިޒަމްގެ ދެމި އޮތުމަށް ބަނގުރާއާއި ފާހިޝް ކުރެއްވިހާ ކަންކަން ބޭނުން ނުވާ ވާހަކަ އެވެ. ހޯމްސްޓޭގެ ނަމޫނާއާއެކު އެކަން ސާބިތުކުރުމުގެ ވަގުތަކީ މިއީ އެވެ. ޓޫރިޒަމަކީ ސައްތައިން ސައްތަ ހަލާލު ނަފައެއް ނެރެވޭނެ ވިޔަފާރިއެއްކަމުގެ ނަމޫނާ ދެއްކުމަށް ލިބޭނެ ފުރުސަތަކީ މިއީ އެވެ.\nދިވެހިރާއްޖެއަށް ތަނަވަސްކަން ލިބުމަކީ އަޅުގަނޑުމެން އެންމެން އެދޭ ގޮތެވެ. އެއާއެކު، ރާއްޖޭގެ އިސްލާމީވަންތަކަން އެގޮތުގައި ދެމިއޮތުމަކީވެސް އަޅުގަނޑުމެން ލޮލާބޮލުން އެދޭގޮތެވެ. ހޯމްސްޓޭ ޓޫރިޒަމްއަކީ މަދު މުއްސަންޖެއްގެ ޖީބުގައި އޮތް ފަތުރުވެރިކަމުގެ ސިނާއަތުގެ މަންފާ އަޅުގަނޑުމެން ކަހަލަ އާދައިގެ ރައްޔިތުންނާ ހަމައަށްވެސް ފޯރާނޭ ހަމައެކަނި މަގެވެ. އެ ސިނާއަތާއެކު އަޅުގަނޑުމެންގެ ދީން ގެއްލިދާނޭ ކަމަށް ބުނަނީ ނުވިސްނޭ ހިތްތަކަކުންނެވެ. ބަޔަކު މީހުން ހަރާމޭ ހަރާމޭ ގޮވި ނަމަވެސް، ޓޫރިޒަމްއަކީ ރަލާއި މަސްތުވާތަކެއްޗާއި ޖުވާއާއި އައުރައަށް ކިޔާ ނަމެއް ނޫންކަން ދިވެހިރާއްޖޭގެ މުސްލިމުންނަށް ނޭނގި އޮވެދާނެޔޭ އަޅުގަނޑުގެ ހިތެއް ނުބުނެ އެވެ.\nކަންދެއްކުމާއި ދެއްކުންތެރިކަން ފެށޭ ގޮތާއި ނަތީޖާ!\nރިހާކުރު އައިލެންޑުގެ އަގާއި ނަން ހިފަހައްޓައިދޭ ދެ އާއިލާ\nދިއްގަރުގަ ހޯމްސްޓޭ ކާމިޔާބު ވެދާނެތަ؟


RDC ah kaamiyaabu eh aharu!\nއާރުޑީސީއަށް ކާމިޔާބު އެއް އަހަރު!\nމަގުތައް ހަދައި ބަލަހައްޓަން "ރޯޑް ޑިވެލޮޕްމަންޓް ކޯޕަރޭޝަން ލިމިޓެޑް" ގެ ނަމުގައި ސަރުކާރުގެ ކުންފުންޏެއް ރައީސް އިބްރާހިމް މުހައްމަދު ސޯލިހު އުފެއްދެވީ ޖޫން،92019 ގައެވެ. ރޯޑް ޑިވެލޮޕްމަންޓް ކޯޕަރޭޝަން ކުންފުނި އުފައްދަވަން ރައީސް ނެރުއްވި ގަރާރުގައި ވިދާޅުވެފައި ވަނީ، މަގުތައް ރަނގަޅު ފެންވަރެއްގެ ހެދެމަކީ މުހިއްމު ކަމަކަށްވާތީ އެ ކަމަށް ހާއްސަ ކުންފުންޏަށް އޮންނަން ޖެހޭ ކަމަށް އެމަނިކުފާނު ދެކެވަޑައިގަންނަވާތީ ކަމަށެވެ. އަދި އެއްގަމު ދަތުރުފަތުރު ކުރުމަށް އެއް ރަށާއި އަނެއް ރަށް ގުޅާލުމާއި ދާލަންތައް ތަރައްގީ ކުރުމުގެ މަސައްކަތް ވެސް އެ ކުންފުނީގެ މަސައްކަތުގެ ގޮތުގައި ހަމަޖެއްސެވިއެވެ. އަދި އާރުޑީގެ މެނޭޖިން ޑިރެކްޓަރަކީ މޫސާ އަލި މަނިކު (މޫކޭ) ހަމަޖެއްސެވީ އޮކްޓޫބަރު 20، 2019 ގައެވެ.\nކުންފުނީގެ ފުރަތަމަ އަހަރު ނިންމާލީ ކާމިޔާބު ކަމާއެކުގައެވެ. އަލަށް އުފައްދާ ކުންފުންޏަކުން ނުހޯދާ ވަރުގެ ކާމިޔާބީއާއެކުއެވެ. ކޮވިޑްގެ ބަލިމަޑުކަމުގެ މި ހާލަތުގައިވެސް އާރުޑީސީ ފާހަގަ ކުރެވިފައިވަނީ ނަތީޖާ ނެރޭ އަދި މަސައްކަތް ހަލުވި ކުންފުންޏެއްގެ ގޮތުގައެވެ.\nކުންފުނީގެ އެންމެ އިސް މަގާމާ ހަވާލުވެވަަޑައިގަތުމަށްފަހު މޫސާ އަލި މަނިކު (މޫކޭ) އެންމެ އިސްކަން ދެއްވީ މަސައްކަތުގެ އަހުލާގު ރަނގަޅު ގާބިލް ޓީމެއް އުފެއްދެވުމަށެވެ. ޕަބްލިކްވޯކްސް މީޓިން ރޫމުގައި އެންމެ ދެ މުވައްޒިފުންނާއެކު ފެށި ދަތުރުގައި ފުރަތަމަ އަހަރު ނިމިގެންދިޔައީ ރާއްޖޭގައި މި ދާއިރާއިން އެންމެ ފާހަގަކޮށްލެވޭ ބޭފުޅުންގެ މައްޗަށް އެކުލެވޭ ޓީމެއް އެކުލަވާލެވި ކުންފުނީގެ މަސައްކަތްވެސް ފެށިގެންނެވެ. މިހާރުވެސް މާލެ ސިޓީގެ މަގުތައް ހެދުުމުގެ މަސައްކަތް ބާރު ސްޕީޑްގައި ކުރިއަށް ދެއެވެ. އަތޮޅުތެރޭގެ ފަސް ރަށެއްގެ މަގު ހެދުމުގެ މަސައްކަތް ފެށި އެކި މަރުހަލާތަކުގައިވެއެވެ. މިދިޔަ މަދު ދުވަސްކޮޅުގެ ތެރޭގައި އެކި ރަށްރަށުގެ 24 ކިލޯ މީޓަރުގެ މަގު ހެދުމުގެ މަސައްކަތް ދަނީ ބާރަށް ކުރިއަށެވެ. ދެ ރަށެއްގެ ލޭންޑްސްކޭޕްގެ މަސައްކަތް މުޅީން ނިންމައިފިއެވެ. ބައެއް ރަށްރަށުގެ ފޯޓްބޯޅަ ދަނޑުތަކުގައި ސަބްބޭސްގެ މަސައްކަތްވެސް ބާރު ސްޕީޑްގައި ދަނީ ކުރިއަށެވެ.\n"އަޅުގަނޑުގެ ނަޒަރުގައި އާރުޑީސީގެ އެންމެ ބޮޑު ކާމިޔާބަކީ ކުޑަ ދުވަސްކޮޅެއްގެ ތެރޭގައި މިހާރު ރާއްޖޭގައި ތިބި މި ދާއިރާއިން އެންމެ ފާހަގަކޮށްލެވޭ ބޭފުޅުންނާއެކު އާރުޑީސީގެ ޓީމް މުޅި ރާއްޖޭގައި ރުކުރުވާލުން. އަދި ކުރު މުއްދަތެއްގެ ތެރޭގައި މާލެ ސިޓީއާއި ރަށްރަށުގައި މަގު ހެދުމާއި އެ ނޫންވެސް އަޅުގަނޑުމެންނާއި ގުޅުންހުރި މަސައްކަތްތައް ފަށައިގަނެވި އެކި މަރުހަލާތަކަށް ގެނެވުން،"\nމީގެ އިތުރުން އާރުޑީސީން 200 ދިވެހިންނަށް ވަޒީފާގެ ފުރުސަތު ތަނަވަސްކޮށްދީ ޒުވާނުންނަށް ފުރުސަތުތަކެއް ތަނަވަސްކޮށް ދެވުމަކީވެސް އާރުޑީސީގެ ފުރަތަމަ އަހަރުގެ ބޮޑު ކާމިޔާބީއެކެވެ. އާރުޑީސީ އޮންނަވާ ގޮތުގެ ވަރަށް ރަނގަޅު ތަސައްވުރެ ކުންފުނީގެ އެމްޑީ ވަނީ ކުރައްސަވާފައެވެ. އަދި އެ ވިސްނުމާއި ތަސައްވުރު ހާސިލްކުރުމަށްވެސް ދަނީ މަސައްކަތް ކުރަމުންނެވެ. އެ މަސައްކަތުގެ ސްޕީޑްވެސް ވަރަށް ހަލުއްވެއެވެ.\nސައްތައިން ސައްތަ ދިވެހިން ހިމެނޭ ކުންފުންޏަކަށް އާރުޑީސީ ހެދުމުގެ އަމާޒަށް ވާސިލްވުމަށް ގިނަ މަސައްކަތްތަކެއް ދަނީ ކުރަމުންނެވެ. މިހާރުވެސް އަތޮޅުތެރޭގެ ރަށްރަށުގެ ތެރެއިން މަގު ހެދުމުގެ މަސައްކަތް ފެށިފައިވާ ދެ ރަށެއްގައި ހުރިހާ މަސައްކަތެއްގައި ތިބީ ދިވެހިންނެވެ. އާރުޑީސީގެ އިސް ހުރިހާ މަގާމުތަކެއް ހާއްސަވެފައިވަނީ ދިވެހިންނަށެވެ. ހަމަ އެހެން ކުންފުނީގައި ދެ ޖިންސުގެ ހަމަހަމަ ފުރުސަތެއް އޮތުމަކީވެސް އެމްޑީގެ އަމާޒެކެވެ.\n"އަޅުގަނޑު އަބަދުވެސް ގަބޫލުކުރާ ގޮތުގައި ރާއްޖޭގެ ރަށްރަށުގެ މަގުތައް މިވީހާ ޒަމާންތަކުގަައި ކުނިކަހާ ރީތިކޮށް ބަލަހައްޓަމުން އެ ގެންދިޔައީ އަންހެނުން. ދެން މުސާރަ ލިބޭ މަގާމެއް ވިއްޔާ އަންހެނުންނަށް ނުވާނެ ކަމަށް ގަބޫލު ކުރުން އެއީ އަޅުގަނޑު ގަބޫލުކުރާ ގޮތެއް ނޫން. އަޅުގަނޑު ދެކެނީ އަދި ހިތްވަރު ދެނީ މަގުހެދުމުގެ މަސައްކަތުގަައިވެސް އަންހެނުނަަށް ނުވާނެ ކަމެއް ނޯންނާނެ ކަމަށް،" މޫކޭ ވިދާޅުވިއެވެ.\nއާރުޑީސީގެ މެނޭޖިން ޑިރެކްޓަރު މޫސާ އަލި މަނިކު -- އަހުމަދު އަޝްހާދު އަބްދުﷲ (ޖެރީ) | އަވަސް\nދިވެހި މުވައްޒިފުންގެ ކުންފުންޏަކަށް އާރުޑީސީ ހެދުމަށް ވަރަށް އަވަހަށް ތަމްރީން ޕްރަގްރާމްތަކަށް ފުރުސަތު ހުޅުވާލަން ވަނީ ނިންމާފައެވެ. އެ ޕްރަގްރާމްތަކަކީ ހުނަރުވެރި، ގާބިލް މަސައްކަތްތެރިން އުފެއްދުމަށް ކުރިއަށް ގެންދިއުމަށް ނިންމާފައިވާ ޕްރަގްރާމްތަކެކެވެ. އެލަވަންސްއެއްވެސް ލިބޭ ގޮތަށް ކުރިއަށް ގެންދެވޭ މި ޕްރަގްރާމްގެ ސަބަބުން ސައްތައިންސައްތަ ދިވެހިން ހިމެނޭ ކުންފުންޏަކަށް އާރުޑީސީ ބަދަލުކޮށް ލުމަކީ ކުންފުނީގެ އަމާޒެވެ.\n"އަޅުގަނޑުމެން ދިވެހިގެ ކުންފުންޏަކަށް މި ކުންްފުނި ހެދުމަށް އެކި ޕްރަގްރާމްތަކަށް ވަރަށް އަވަހަށް އިރާދަކުރެއްވިއްޔާ ހުޅުވާލާނަން. އެލަވަންސްއަކާއެކު އެކި ސައިޓްތަކުގައި ތަޖުރިބާ ހޯދުމުގެ ފުރުސަތު ހުޅުވާލާނަން. ސައްތައިން ސައްތަ ދިވެހި ކުންފުންޏަކަށް މި ކުންފުނި ހެދުމަކީ އަމާޒެއް،"\nދެން އޮތީ އެމްޑީގެ އެންމެ މުހިންމު އަމާޒެވެ. އެއީ ސަރުކާރުން ފައިސާ ދީގެން ނޫނީ ނުހިންގޭ ކުންފުންޏެއްގެ ގޮތުގައި އާރުޑީސީ ނުވުމެވެ. އެ ކުންފުންޏަކީ ރައްޔިތުންގެ އިތުބާރު ލިބިފައިވާ އަދި ރައްޔިތުންނަށް ހިދުމަތްދޭ ކުންފުންޏެއްގެ ގޮތުގައި ސާފު ފައިދާގައި ހިންގާ ކުންފުންޏަކަށް ހެދުމެވެ. އެކަމަށް ކުންފުނީގެ މަސައްކަތްތައް ހަލުވި ކުރަން ޖެހެއެވެ. ގިނަ ރަށްތަކެއްގައި މަސައްކަތް ފަށައި ކުރިއަށް ގެންދާން ޖެހެއެެވެ. އާރުޑީސީގެ ފުރަތަަމަ އަހަރު ނިންމާލީވެސް އެ އަމާޒަށް ވާސިލްވެގެންނެއެވެ.\n"ދަރަނި ވެރިވެގެން އަބަދު ސަރުކާރުން އަޅާލަން ޖެހޭ ކުންފުންޏެއްގެ ގޮތުގައި އޮވެގެން ނުވާނެ ކަމަށް އަޅުގަނޑު ދެކުނީ. މިދިޔަ ބޮޑު ޕެންޑަމިކްތެރޭގައިވެސް އަޅުގަނޑުމެންނަށް ދަރަނިވެރި ނުވެ ފައިދާ ނެރެވުނު ކުންފުންޏެއްގެ ގޮތުގައި ހިންގިއްޖެ،"\nމާލެ މަގުތަކުގެ ޝަކުވާއަށް ނިމުން\nމާލެ ސިޓީގެ މަގުތަކުގެ ހާލަތާމެދު ރައްޔިތުން ވަރަށް ކަންބޮޑުވުމެއެވެ. އެއީ ސިޔާސީ ގޮތުން އޭރަކު އޮންނަ ސަރުކާރަކަށް އެންމެ ބޮޑަށް ފާޑުކިޔުން އަމާޒުވާވެސް ކަންތަކެވެ. މަގުތައް ހަލާކުވެ ދުއްވާ އުޅަނދު ފަހަރަށް އެތަށް ދަތިތަކާއި ގެއްލުން ކުރިމަތިވެއެވެ. ވިއްސާރަވެއްޖެނަމަ ފެންބޮޑުވެ އާންމު އުނދަގުލަކަށްވެއެވެ. މިއީ މާލޭގައި ދިރިއުޅޭ ދޮޅު ލައްކައެއްހާ މީހުންގެ ބޮޑު ޝަކުވާއެކެވެ.\nއާރުޑީސީ ނިކުމެ އޮތީ އެ ޝަކުވާތަކަށް ދާއިމީ ހައްލެއް ހޯދާ ދިނުމަށެވެ. މިހާރުވެސް އެ މަސައްކަތް ވަނީ ފެށިފައެވެ. މާލެ ސިޓީ ކައުންސިލާއެކު އެއްބަސްވުމަކަށް އައިސް އެ މަަސައްކަތް އެ ކުންފުނިން ފަށާ މިދިޔަ ކުރު މުއްދަތުގެ ތެރޭގައ ނަތީޖާވެސް ނެރެދީފިއެވެ.\nއެންމެ މިސާލެކެވެ. މާލޭގައި މަގުތަކުގެ ހާލަތު އެންމެ ބޮޑީ މާފަންނުގައެވެ. ހާއްސަކޮށް ވެސްޓްޕާކް ސަރަަހައްދުގައެވެ. ވިއްސާރަވެހިއްޖެނަމަ އެ ސަރަހައްދުގެ ރައްޔިތުންނަށް ވަރަށް ބޮޑެތި ތަކުލީފުތައް އުފުލާންޖެހެއެވެ. މަގުތައް ވެފައިވަނީ ރައްޔިތުންނަށް ބޮޑު ތުރާލަކަށެވެ. ނަމަވެސް އާރުޑީސީގެ ޕައިލެޓް ޕްރޮޖެކްޓް މިހާރު ވަނީ ކާމިޔާބުކަމާއެކު ނިންމާލާފައެވެ. ވެސްޓްޕާކް ހިމެނޭ ސަރަހައްދަށް މިހާރު އައިސްފައިވާ ހެޔޮ ބަދަލަކީ އާރުޑީސީގެ ކޮލިޓީ އަދި އެ ކުންފުނީގެ ހަލުވިކަން ދައްކުވައިދޭ ކަމެކެވެ. މިހާރު މާލެ ވަށާ ރިންގް ރޯޑެއް ވަނީ ހެދިފައވެ.\n"މިހާރުވެސް ވެސްޓްޕާކް ސަރަހައްދުގައި ފެން ބޮޑުވުމުގެ މައްސަލަ ހައްލު ކުރެވިއްޖެ. އެހެންވީމަ އަޅުގަނޑުމެން ދޫކޮށްލާ ކޮންމެ މަގެއްވެސް އިރާދަކުރެއްވިއްޔާ ދެން ކޮންނަން ނުޖެހި އެ މަގުތަކަކީ ރައްޔިތުންނަށް ހިތްހަމަޖެހުން ލިބޭނެ މަގުތަކަކަަށްވާނެ،"\nމިހާރު އާރުޑީސީން ވަނީ އިތުރު މަގުތައް ހެދުމުގެ މަސައްކަތްވެސް ފަށާފައެވެ. ކަނބާއައިސަރަނި ހިނގުމުގެ މަސައްކަތް މިހާރު އޮތީ ފަށާފައެވެ. ކުންފުނިން ވަނީ މާލެ ސިޓީގައި އަދި އަތޮޅުތެރޭގައިވެސް އެ ކުންފުނިން ކުރާ ކޮންމެ މަސައްކަތެއްވެސް ކޮލިޓީވާނެ ކަމުގެ ޔަގީންކަން ދީފައެވެ. ކުންފުނީގައި މިހާރު އޮތީ މަސައްކަތުގެ އަހުލާގު އޮތް ވަރުގަދަ ޓީމެކެވެ.\n"މާލޭގެ މަގުތައް އަޅުގަނޑަށް ޔާގީންކަން ދޭން ކެރޭ އަޅުގަނޑުމެންގެ މަސައްކަތުގައި ކޮލިޓީ ދަމަހައްޓާނަން. އަޅުގަނޑުމެންގެ ޓީމަކީ ވަރަށް ސްޕީޑް ރަނގަޅު ގާބިލް ޓީމެއް،"\nމަގުތައް ހެދުމުގެ އިތުރުން މަގުތައް ބެލެހެއްޓުމަކީވެސް އާރުޑީސީގެ މަސައްކަތެކެވެ. އެ މަސައްކަތަށްވެސް އެ ކުންފުނި އޮތީ ފްލީ ރެޑީއަަށެވެ. އެ މަސައްކަތް ކުރިއަށް ގެންދާނެ ގޮތުގެ ޕްލޭން އޮތީ ހެެދިފައެވެ. އާރުޑީސީން ހަދާ މަގުތައް ވަކި މުއްދަތަކަށް އެ ކުންފުނިން ބަލަހައްޓަދޭނެ އެވެ. އަދި އޭގެ ފަހުން ކައުންސިލުން އެދޭނަމަ މަގުތައް ބެލެހެއްޓުމުގެ ޒިންމާއާ ރަސްމީކޮށް ހަވާލުވާނެ އެވެ. އަދި މަގުތައް އެ ކުންފުންޏާއި ހަވާލުނުކުރާ ކައުންސިލްތަކަށްވެސް ދޭންޖެހޭ ފަންނީ ލަފާ ދޭނެއެވެ.\nއާރުޑީސީ އުފެދިފައި އޮތީ ރާއްޖޭގެ ހުރިހާ ރަށެއްގެ މަގުތައް ޒަމާނީ ފެންވަރަށް ތަރައްގީކޮށް ހިތްފަސޭހަ ކުރުމަށެވެ. ރައްޔިތުންނަށް ފަސޭހަކާއެކު މަގުތައް ބޭނުން ކުރެވޭނެ މަގު ތަނަވަސްކޮށް ދިނުމަަށެވެ. ގޮންޖެހުންތަކާއެކުވެސް އާރުޑީސީ ކުރިއަށްދާނީ އެގޮތަށެވެ. އެ އަމާޒަށެވެ.\n2021 އަށް ވަރުގަދަ އަމާޒެއް\nއާރުޑީސީން މިހާރު ވަނީ 2021 ވަނަ އަހަރަށް ބިޒްނަސް ޕްލޭން ތައްޔާރުކޮށް ނިންމާފައެވެ. ރާއްޖޭގެ ގިނަ ރަށްރަށުގެ މަގުތައް ހަދަން ޖެހި ބައެއް ރަށްރަށުގެ މަގުތައް ވަރަށް ބޮޑަށް ހަލާކުވެފައިވާއިރު އާރުޑީސީގެ އަމާޒަކީ އަންނަ އަހަރަށް ވީހާވެސް ގިނަ ރަށްރަށެއްގެ މަގުތައް ހެދުމުގެ މަސައްކަތް ފެށުމެވެ. އެކަމަަށް ވާންޖެހޭ ތައްޔާރީތައް އެ ކުންފުނިން ދަނީ ވަމުންނެވެ.\nއެންމެ އިސްކަން ދީފައިވަނީ ރާއްޖޭގެ ފަސް ސަރަހައްދެއްފައި އެ ކުންފުނީގެ ރީޖަނަލް އޮފީސްތައް ގާއިމްކުރުމެވެ. އެ އޮފީސްތައް މެދުވެރިކޮށް އެ ސަރަހައްދުގެ ހުރިހާ ރަށެއްގެ ހާލަތު ވަޒަން ކުރާނެއެވެ. އަދި އެންމެ އިސްކަންދޭނެ ތަރުތީބެއްވެސް ކަނޑައަޅާނެއެވެ. މަސައްކަތް ކުރުމަށް ގާބިލް ޓީމުތައް އެކުލަވާލާނެއެވެ. ގިނަ ވަޒީފާގެ ފުރުސަތުތަކެއް ހުޅުވާލާނެއެވެ. ދިވެހި ޒުވާނުންނަށް މަސައްކަތް ހޯދާދޭނެއެވެ. އަދި މަސައްކަތަށް ޒުވާނުން ތަމްރީންވެސް ކޮށްދޭނެއެވެ. އާރުޑީސީން ކުރިއަށް ދާނީ އެ ޒުވާނުންނާއެކުއެވެ.\n"ރާއްޖޭގެ ބޮޑެތި އާބާދީތައް ހިމެނޭ ރަށްރަށުގެ މަގުތައް ވަނީ ވަރަށް ބޮޑަށް ހަލާކުވެފައި. ހާއްސަ ސަމާލުކަމެއް އާރުޑީސީން ރަށްރަށަށް ދޭނެ. އަދި ޕްލޭނިން މިނިސްޓްރީން ކަނޑައަޅާ އުސޫލެއްގެ ތެރެއިން އެ މިނިސްޓްރީން އެވޯޑް ކުރާ ހުރިހާ ރަށްރަށެއްގައި މަސައްކަތް ފެށޭނެ. އެކަމަށްވާން ޖެހޭ ތައްޔާރީތައް ދަނީ ވަމުން،" އެމްޑީ ވިދާޅުވިއެވެ.\nރާއްޖޭގެ 16 ވަރަކަށް ރަށުގެ މަގުތައް މިހާރުވެސް ވަނީ ޒަމާނީ ފެންވަރަށް ހަދާ ނިމިފައެވެ. ނަމަވެސް އެ މަގުތައް ބެލެހެއްޓުމަށް އެކަށީގެންވާ މަސައްކަތްތަކެއް ނުކުރެވެއެވެ. އެކަމުގެ ސަބަބުން ވަރަށް އަވަހަށް މަގުތައް ހަލާކުވެގެން ދެއެވެ. އަދި މަގުތަކުގެ މަރާމާރުތައް ނުކުރެވި ގިނަ ދުވަސްވެގެން ދިއުމުން ދައުލަތުން ދެން ކުރަން ޖެހޭ ހަރަދު އެތަށް ތަނެއް ބޮޑުވެގެން ދެއެވެ.\nއެ މައްސަލައަށް ހައްލު ހޯދުމަށްވެސް އާރުޑީސީގެ 2021 ގެ ބިޒްނަސް ޕްލޭންގައި ހާއްސަ އިސްކަމެއް ދީފައިވެއެވެ. އެ ގޮތުން މަގުތައް މިހާރު ހެދިފައިވާ ރަށްރަށުގެ ކައުންސިލްތަކާއި ގުޅިގެން އެ މަގުތައް ބެލެހެއްޓުމާއި އާރުޑީސީން ހަވާލުވާނެ އެވެ. މަގުތައް ބަލަހައްޓައިދިނުމަށް ކައުންސިލްތަކުން އެދުމުން އެ ސަަރަހައްދުގެ ރީޖަނަލް އޮފީސްތައް މެދުވެރިކޮށް އެ މަސައްކަތްތައް ހިނގާނެ ގޮތަށް އިންތިޒާމްތައް ހަަމަޖައްސާނެއެވެ.\n"ވަރަށް ރަނގަޅަށް މަގުތައް ހެދުމަށްފަހު މި ދޫކޮށްލަނީ. ނަމަވެސް މަގުތަކަކީވެސް ކުޑަކުއްޖަކު ބަލާ ބޮޑުކުރާހެން ވަރަށް ބޮޑަށް މެއިންޓެއިންކޮށް ނޫނީ ބެލެހެއްޓޭނެ ތަންތަނެއް ނޫން. އިރާދަކުރެއްވިއްޔާ އަޅުގަނޑުމެންނަށް ހުށައަޅާ ކައުންސިލުންތަކުން އެދޭ ގޮތަށް އެ ރަށްރަށުގެ މަގުތައް ބަލަހައްޓައިދޭނަން،"\nއާރުޑީސީގެ ޕްރޮޖެކްޓް މެނޭޖަރު މިއުރާޖް -- އަހުމަދު އަޝްހާދު އަބްދުﷲ (ޖެރީ) | އަވަސް\nއާރުޑީސީން މަގު ހެދުމުގެ މަސައްކަތާ ހަވާލުވެ ކުރާ ކޮންމެ މަސައްކަތެއް ފަށަނީ މޯލްޑިވްސް ލޭންޑް އެންޑް ސާވޭ އޮތޯރިޓީގެ އެޕްރޫވް ލިބިގެންނެވެ. އަދި މަގުތަކުގެ ސަލާމަތާއި ރައްކާތެރިކަމަަށްޓަކައިވެސް ހާއްސަ އިސްކަމެއް ދެއެވެ. އެގޮތުން ކޮންމެ މަގެއްގައިވެސް އެކަށީގެންވާ މިންވަރަށް ލައިޓް ހަރުކުރުމާއި ސްޕީޑް ބަންޕަރު ހަރުކުރުމަށް ހާއްސަ އިސްކަމެއް ދެއެވެ. އަދި މަގުހުރަސްކުރާނެ ތަންތަން ހަދާ މަގުތަކަކީ ދުއްވާ މީހުންނާއި ހިނގާ މީހުންނަށްވެސް ރައްކާތެރި ތަންތަނަށް ހެދުމަށް ހާއްސަ އިސްކަމެއް ދެއެވެ.\n"އަޅުގަނޑުމެން މިހާތަނަށް ކުރި ކޮންމެ މަސައްކެއްވެސް ވަރަށް ބޮޑަށް ކޮލިޓީއަށް އިސްކަންދީފައިވާނެ. އަޅުގަނޑަށް ހިޔެއް ނުވޭ މިހާތަނަށް އެއްވެސް ރަށެއްގެ މަގު ހެދުނުއިރު އެމްއެލްއެސްއޭ އެޕްރޫވް ބެންޗުމާކާއެކު މަސައްކަތްތަކެއް ފެށުނު ހެންނެއް. ނަމަވެސް އަޅުގަނޑުމެން މަސައްކަތް މި ފަށަނީ މޯލްޑިވްސް ލޭންޑް އެންޑް ސާވޭ އޮތޯރިޓީގެ އެޕްރޫވް ލިބިގެން މި މަސައްކަތް ފަށަނީ. އަޅުގަނޑުމެން 'ކޮލިޓީ ކޮންޕްރޮމައިސް' ނުކުރާނަން،" އާރުޑީސީގެ ޕްރޮޖެކްޓް މެނޭޖަރު މިއުރާޖް ވިދާޅުވިއެވެ.\nއަޅުގަނޑުމެން މިހާތަނަށް ކުރި ކޮންމެ މަސައްކެއްވެސް ވަރަށް ބޮޑަށް ކޮލިޓީއަށް އިސްކަންދީފައިވާނެ. އަޅުގަނޑަށް ހިޔެއް ނުވޭ މިހާތަނަށް އެއްވެސް ރަށެއްގެ މަގު ހެދުނުއިރު އެމްއެލްއެސްއޭ އެޕްރޫވް ބެންޗުމާކާއެކު މަސައްކަތްތަކެއް ފެށުނު ހެންނެއް. ނަމަވެސް އަޅުގަނޑުމެން މަސައްކަތް މި ފަށަނީ މޯލްޑިވްސް ލޭންޑް އެންޑް ސާވޭ އޮތޯރިޓީގެ އެޕްރޫވް ލިބިގެން މި މަސައްކަތް ފަށަނީ. އަޅުގަނޑުމެން 'ކޮލިޓީ ކޮންޕްރޮމައިސް' ނުކުރާނަން،\nއާރުޑީސީގެ ޕްރޮޖެކްޓް މެނޭޖަރު\nބައެއް ރަށްރަށުގެ މަގުތައް ހެދުމުގެ މަސައްކަތް ފެށުމަށްފަހު މަސައްކަތް ހުއްޓި އެތަށް ދުވަހަކު އޮވެއެވެ. އެކަމުގެ ސަބަބުން ރައްޔިތުންނަށް ބޮޑެތި ތަކުލީފުތަކާ ކުރިމަތިލާން ޖެހެއެވެ. މަގުތައް ކުރިން އޮތް ހާލަތަށްވުރެ ގޯސްވެ، އެއް ގޮތަކަށްވެސް އެ މަގުތައް ބޭނުން ނުކުރެވެއެވެ.\nމިގޮތަށް ބައެއް ފަހަރު މަސައްކަތް ހުއްޓެނީ މަސައްކަތް ކުރާ ފަރާތަށް ލިބެންޖެހޭ ފައިސާ ނުލިބިގެންނެވެ. ނުވަތަ ސާމާނު ނުލިބިގެންނެވެ. ނޫނީ އެ ނޫން ބައެއް މައްސަލަތައް ދިމާވެގެންނެވެ. އާރުޑީސީގެ ވިސްނުން ހުރީ އެ ކުންފުނިން މަސައްކަތް ކުރާ އެއްވެސް ރަށެއްގައި އެފަދަ މައްސަލައެއް ދިމާނުވާނެ ގޮތަށް ކަންކަން އިންތިޒާމް ކުރުމެވެ. އެ ކުންފުނިން ނިކުމެ އޮތީ ރައްޔިތުންނަށް އޮތް ތަކުލީފު ނައްތާލުމަށެވެ.\nކުންފުނީގެ އެމްޑީ ވިދާޅުވި ގޮތުގައި އާރުޑީސީން އެއްވެސް ރަށެއްގެ މަސައްކަތަކާއި ހަވާލުވުމަށްފަހު އެ މަސައްކަތެއް އެއްވެސް ސަބަބަކާއި ގުޅިގެން ނުހުއްޓި ކުރިއަށް ގެންދެވޭނެ ކޮންމެވެސް މަގެއް ހޯދާނެއެވެ. ހާއްސަކޮށް ފައިސާއާ ތަކެތީގެ ދަތިކަން ދިމާވެ މަގުތައް ނުހެދި ލަސްވުމުގެ މައްސަލަ ދިމާވިއަ ނުދެއްވާނެ އެވެ.\n"އަޅުގަނޑުމެންގެ ޒުވާން ޓީމުގައި އޮތީ ވަރަށް ޒުވާން ސްޕީޑެއް. އާރުޑީސީގެ ކޮންމެ މުވައްޒިފެއްގެ ހިތާއި އަތް މަސައްކަތް ކުރާނީ އެ ކަނޑައަޅާ މުއްދަތަކަށް އެ މަސައްކަތް ނިންމުމަށް. ހަމަ އެހެންމެ އަޅުގަނޑުމެން ބޭނުންވަނީ އަވަހަށް ނިންމާ މެޑަލް ޖަހާކަންވެސް ނޫން. އަޅުގަނޑުމެން ބޭނުންވަނީ ކޮލެޓީ މަސައްކަތެއް ކުރުމަށް. އެއާއެކު ކަނޑައަޅާފައިވާ މުއްދަތަށް މަސައްކަތްވެއް ނިންމުން،" އެމްޑީ ވިދާޅުވިއެވެ.\nކޮވިޑްގެ ބަލިމަޑުކަމުގައި ނަމޫނާ\nއާރުޑީސީގެ މަސައްކަތް ކޮވިޑްގެ ޕެންޑަމިކްގައިވެސް ބާރަށް ހިނގިއެވެ. އެކަމުގެ އެންމެ ބޮޑު ހެއްކަކީ ވެސްޓްޕާކް ސަރަހައްދަށް ގެނައި ބަދަލެވެ. އެއީ ރެއާ ދުވާލުގެ ސައުވީސް ގަޑިއިރު އެ ކުންްފުނީގެ މުވައްޒިފުން މަސައްކަތް ކޮށްގެން ގެނައި ބަދަލެކެވެ. ކޮވިޑްގެ ބަލިމަޑުކަމުގައި އާރުޑީސީގެ ކިތަންމެ މުވައްޒިފެއްވެސް ބަލީގެ ޝިކާރައަކަށްވިއެވެ. ބައެއް ލޭބާ ކުއާޓަރުތައް އެތަށް ދުވަހެއް ވަންދެން ކަރަންޓީންގައި ބަހައްޓަން ޖެހުނެވެ.\nނަމަވެސް މަސައްކަތް ނުހުއްޓި ކުރިއަށް ގެންދެވޭނެ ގޮތްތަކެއް އެ ކުންފުނިން ހަމަޖެއްސިއެވެ. އަދި އަތޮޅުތެރޭގެ ރަށްރަށުގައި އަމަލީ މަސައްކަތް ނުފެށުނު ނަމަވެސް އިދާރީ ގޮތުން ކުރަން ޖެހުނު ހުރިހާ މަސައްކަތެއް ނިންމާލިއެވެ. އަދި މި ހަފްތާއާއި ކުރިއަށް އޮތް ހަފްތާތަކުގައި ރަށްރަށުގައި އަމަލީ މަސައްކަތް ފެށުމަށް މިހާރު ވަނީ ނިންމާފައެވެ.\nއާރުޑީސީގެ މެންޑޭޓްގެ އިތުރުން ކޮވިޑްގެ ބަލިމަޑުކަމުގައި އެ ކުންފުނިން ވަނީ ނަމޫނާ ދައްކާފައެވެ. ރާއްޖޭގައި އޮތް އެންމެ ޒުވާން ކުންފުނި އޮތީ ތަޖުރިބާކާރު ވަރުގަދަ ކުންފުނިތަކާ އެއް ސަފެއްގައި ގައުމީ ހިދުމަތުގައެވެ. ނޫންނަމަ އެހެން ކުންފުނިތަކަށްވުރެވެސް މާ ކުރީގައެވެ.\nއެންމެ ފާހަގަކޮށްލެވޭ އެއް ކަމަކީ ރަށްރަށުން ކާބޯތަކެތި ހުސްނުވެ ލިބޭނެ އިންތިޒާމް ހަމަޖެއްސުމަށް އާރުޑީސީން އެސްޓީއޯއަށް ވެދިން އެހީތެރިކަމެވެ. އެސްޓީއޯގެ ބައެއް މުވައްޒިފުން ކޮވިޑަށް ޕޮޒިޓިވްވެ ކާޑް ފޯރުކޮށް ދިިނުުމުގެ މަސައްކަތަށް ބުރޫއެރުމުން އެ މަސައްކަތަށް ނިކުތީ އާރުޑީސީގެ މުވައްޒިފުންނެވެ.\nމީގެ އިތުރުން ހުޅުމާލޭގައި ގާއިމްކުރި މެޑިކަލް ފެސިލިޓީ އެޅުމުގައިވެސް އާރުޑީސީ މުވައްޒިފުންގެ މުހިންމު ދައުރެއް އޮތެވެ. ދަރުބާރުގޭގައި ހިނގި ބޮޑު އޮޕަރޭޝަންގައިވެސް އެ ކުންފުނީގެ މުވައްޒިފުން ފުރިހަމައަށް ބައިވެރިވެއެވެ. އަދި ގަވާއިދާ ހިލާފަށް އުޅޭ ބިދޭސީން ފޮނުވާލުމަށް މި ބަލިމަޑުކަމުގެ ތެރޭގައި ފެށި މަސައްކަތުގައިވެސް އާރުޑީސީގެ ދައުރު ވަރަށް ބޮޑެވެ. އެފަދަ ބިދޭސީން ރާއްޖެއިން ފޮނުވާލެވެންދެން ތިބޭ ފެސިލިޓީ ބެލެހެއްޓުމުގައި ފުރަތަމަ ދުވަހުން ފެށިގެން އަދާ ހަމައަށްވެސް މަސައްކަތް އެ ކުރަނީ އާރުޑީސީގެ މުވައްޒިފުންނެވެ.\n"ގައުމީ ހިދުމަތް އެންމެ މުހިންމުވީ ވަގުތު އަޅުގަނޑުމެންގެ މުވައްޒިފުން ތިބީ ގައުމީ މަސައްކަތުގައި. އެއީ ވަރަށް ބޮޑު އުފަލެއް،" އާރުޑީސީގެ އެމްޑީ ވިދާޅުވިއެވެ.\nއަޅުގަނޑުމެންނަކީ މަގު ހަދާ ކުންފުނި. އަޅުގަނޑުމެންނަކީ މަގުތައް ބަލަހައްޓާ ކުންފުނި. އަޅުގަނޑުމެންނަކީ ދިވެހިރާއްޖޭގެ ރައްޔިތުންނަށް މަގުތަކުގެ ތުރާ ފިލުވަދޭނެ ކުންފުނި. އަޅުގަނޑުމެންނަކީ އަޅުގަނޑުމެންވާ ވައުދު ފުއްދާނެ ކުންފުންޏެއް. އަޅުގަނޑުމެން ހަވާލުވާ މަސައްކަތް ބަރާބަރަށް ނިންމާނެ ކުންފުންޏެއް. އަޅުގަނޑުމެންނަކީ ރޯޑް ޑިވެލޮޕްމަންޓް ކޯޕަަރޭޝަން\nމޫސާ އަލި މަނިކު | އާރުޑީސީގެ މެނޭޖިން ޑިރެކްޓަރު\nއާރުޑީސީގެ އަމާޒަކީ ބޮޑެތި ކުންފުނިތަކާ ވާދަކޮށް އެންމެ ހަރަކާތްތެރި އަދި މަސައްކަތުގެ ނަތީޖާ އެންމެ ބަރާބަރު ކުންފުންޏަށްވުމެވެ. ކޮރަޕްޝަންގެ އިނގިލި އެއްވެސް ރައްޔިތަކު ދިއްނުކުރާ ނަޒާހަތްތެރި ކުންފުންޏަކަށް ހެދުމަށެވެ.\n"އަޅުގަނޑުމެންގެ އަމާޒު ވަރަށް ބޮޑު. އެއީ ބޮޑެތި ކުންފުނިތަކާ ވާދަކޮށް އެންމެ ހަރަކާތްތެރި އެންމެ މަސައްކަތްތެރި ނަތީޖާ ނެރޭ ކުންފުންޏަކަށް އާރުޑީސީ ހެދުމުގެ އަމާޒު. އަދި ޗަކަ މަގުތަކުގެ ތުރާލާ، ފެންބޮޑުވުމުގެ ގެއްލުމުން ދިވެހި ރައްޔިތުން ސަލާމަތް ކުރުން،"\nމީގެ އިތުރުން ރައީސް ސޯލިހުގެ ވެރިކަމުގެ ފަސް އަހަރު ނިމުމުގެ ކުރިން ސަރުކާރުން ކަނޑައަޅާފައިވާ އަމާޒަށް ވާސިލްވުމެވެ. ރާއްޖޭގެ ގިނަ ރަށްރަށުގެ މަގުތައް ހަދާ މުޅީން ނިންމާލުމެވެ. ކައުންސިލްތަކާއި ގުޅިގެން މަގުތައް ބެލެހެއްޓުމެވެ. ރައްޔިތުންގެ ތަކުލީފުތަކަށް މުޅީން ނިމުން ގެނެސްދީ މަގުތަކަކީ ހިތްފަސޭހަ ޒަމާނީ މަގުތަކަކަށް ބަދަލުކޮށްލުމެވެ.\n"އަޅުގަނޑުމެންނަކީ މަގު ހަދާ ކުންފުނި. އަޅުގަނޑުމެންނަކީ މަގުތައް ބަލަހައްޓާ ކުންފުނި. އަޅުގަނޑުމެންނަކީ ދިވެހިރާއްޖޭގެ ރައްޔިތުންނަށް މަގުތަކުގެ ތުރާ ފިލުވަދޭނެ ކުންފުނި. އަޅުގަނޑުމެންނަކީ އަޅުގަނޑުމެންވާ ވައުދު ފުއްދާނެ ކުންފުންޏެއް. އަޅުގަނޑުމެން ހަވާލުވާ މަސައްކަތް ބަރާބަރަށް ނިންމާނެ ކުންފުންޏެއް. އަޅުގަނޑުމެންނަކީ ރޯޑް ޑިވެލޮޕްމަންޓް ކޯޕަަރޭޝަން،" އެމްޑީ ވިދާޅުވިއެވެ.


Ras Online - ކޮވިޑް-19: ޖުމްލަ 2199 މީހަކު މިއަދު ޕޮޒިޓިވް\nމާޝާ މިދުހަތު 20 ޖެނުއަރީ 2022 - 22:43\nކޮވިޑް ޓެސްޓު ހެދުމަށް ސާމްޕަލް ނަގާ ސެންޓަރެއްގެ ތެރެއިން. (ފޮޓޯ: ޝާހް، ރަސްއޮންލައިން)\nރާއްޖެއިން މިއަދު 2199 މީހަކު ކޮވިޑަށް ޕޮޒިޓިވްވެއްޖެއެވެ.\nމިއަދު ބައްޔަށް ޕޮޒިޓިވްވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 1348 މީހަކާއި އެހެނިހެން ސަރަހައްދު ތަކުން ޕޮޒިޓިވްވި 851 މީހުންނެވެ. މީގެ ތެރޭގައި ރިސޯޓުތަކުން ޕޮޒިޓިވްވި 83 މީހުންނާއި، އަތޮޅުތެރޭގެ ރަށްތަކުން ޕޮޒިޓިވްވި 531 މީހަކު ހިމެނެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 110،931 އަށް އަރާފައެވެ. އަދި އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް އެކްޓިވް ކޭސްތައް ނުވަތަ ބަލިޖެހިފައި ތިބި މީހުންގެ އަދަދު އުޅެނީ 10،537 ގައެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 43 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑިއިރުގެ ތެރޭގައި 6،598 ސާމްޕަލް ނަގާފައިވާ ކަމަށެވެ.\nވޭތުވެދިޔަ 24 ގަޑީއިރުގެ ތެރޭގައި 1232 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 100،112 މީހުންވަނީ ބަލިން ރަނގަޅުވެފައެވެ.\nކޮވިޑް ޖެހިގެން މިހާތަނަށް ރާއްޖޭގައި ނިޔާވި މީހުންގެ އަދަދު ވަނީ 269 އަށް އަރާފައެވެ.\nޝަންގްރިއްލާ ނުހުޅުވި ލަސްވަނީ ކޯލިޝަން ސަރުކާރާއި އެމްޑީޕީގެ ސުޕަމެޖޯރިޓީ އާއިހެދި: އޭޑީސީ\n19 މޭ 2022 - 0:2\n18 މޭ 2022 - 23:43


E gathuluge sirreh nuhodhey, ekamaku siyaasee kurevey!\nއެ ގަތުލުގެ ސިއްރެއް ނުހޯދޭ، އެކަމަކު އެ ގަތުލު ސިޔާސީ ކުރެވޭ!\nއުނގޫފާރު ދާއިރާގެ ކުރީގެ މެންބަރު، ޑރ. އަފްރާޝިމް އަލީއަށް ހަމަލާދީ އަވަހަރަކޮށްލި ހާދިސާއަކީ ފަހުގެ ތާރީހުގައި ހިންގި އެންމެ ހައި ޕްރޮފައިލް ޖަރީމާ އެވެ. އެ ހާދިސާއަށް ދެ އަހަރަށް ވުރެވެސް ގިނަ ދުވަސްވެފައިވާ އިރު، އެ މަރުގެ އެންމެ ފުނަށް ދިޔުމަށް ތަހުގީގު އިދާރާތައް ވެސް ވަނީ ނުކުޅެދިފަ އެވެ. އެއީ ކީއްވެ ކޮން ބަޔަކު ކޮން މަގުސަދެއްގައި ކުރި ކަމެއްކަން އަދިވެސް ތިލަކޮށްލެވިފައެއް ނުވެ އެވެ. އެކަމަކު ވެސް އެ މަރާ ގުޅޭ ގޮތުން ދައްކާ ސީރިއަސް ވާހަކަތަކަށް ވުރެ ސިޔާސީ ވާހަކަތައް އަދި މާގިނަ އެވެ. އެ މަރާ ގުޅޭ ގޮތުން އަނެއްކާ ވެސް މި ވަނީ އެހެން ވާހަކައެއް އުފަންވެފަ އެވެ.\nއަފްރާޝިމް ގާތިލް ކަމަށް އަމިއްލައަށް އިއުތިރާފްވެ ޝަރީއަތަށް ސާބިތުވެފައިވާ، ހުސެން ހުމާމްގެ އިސްތިއުނާފް ޝަރީއަތުގައި އޭނާ ބުނެފައި ވަނީ، އެ މަރުގެ ހަގީގަތް އެންމެ ރަނގަޅަށް އެނގޭނީ ރައީސް އަބްދުﷲ ޔާމީނާއި ޓުއަރިޒަމް މިނިސްޓަރު އަހުމަދު އަދީބު ކަމަށެވެ. މިއީ އެ ވާހަކައާ ގުޅިގެން އެނބުރޭ ސިލްސިލާ ވާހަކަތަކުގެ ތެރެއަށް އިތުރުވާ ބޮޅެކެވެ. އެ ސިލްސިލާގެ އެތައް ވާހަކައެއް އޭނާ ޝަރީއަތުގެ ތެރޭގައި އުފަން ކުރި އެވެ.\nހުމާމްގެ އެންމެ ފުރަތަމަ، ޝަރީއަތުގައި އެއްބަސްވީ އޭނާ އަފްރާޝިމް މެރި ކަމަށެވެ. އަދި އެކަން ކުރުމަށް ބާރު އެޅީ އެމްޑީޕީން ކަމަށާއި ހާއްސަކޮށް ހުޅުހެންވޭރު ދާއިރާގެ މެންބަރު ރީކޯ މޫސާމަނިކުގެ އަތެއް އެކަމުގައި އޮތް ކަމަށް ގަބޫލު ކުރެވޭ ކަމަށް ހުމާމް ވަނީ ތަހުގީގު ބަޔާންތަކުގައި ބުނެފަ އެވެ. އެބުނާ ގޮތަށް އޭނާގެ ދަނބިދަރިއެއްގެ މައްޗަށް ދައުވާކުރަން އެމައްސަލަ ޕީޖީއަށް ވެސް ފުލުހުން ފޮނުވި އެވެ. އަދި އޭނާ އަކީ ފައިސާ ފޯރުކޮށްދިން މީހާކަމަށް އޮތީ ތުހުމަތު ވެސް ކޮށްފަ އެވެ.\nދެން ޖެހިގެން އައި މަޖިލީހުގައި ހުމާމް ބުނީ ފުލުހުން ބިރުދެއްކުމުން، އެކަމަށް އެއްބަސްވީ ކަމަށާއި އަފްރާޝިމް މަރާނުލާ ކަމަށެވެ. އަދި ފުލުހުން އުޅެނީ އޭނާގެ ބޮލުގައި އެކަން އަޅުވަން ކަމަށް ބުނެ އެކަމަށް ކަނޑައެޅުގެން ދެކޮޅުހެދި އެވެ. އޭރުގެ ޕޮލިސް ކޮމިޝަނަރު ހުމާމާ ބައްދަލުކޮށް، ވަކި ގޮތަކަށް ވާހަކަ ދެއްކުމަށް ބިރު ދެއްކި ކަމަަށް ބުނެފައިވެ އެވެ. ނަމަވެސް ހެކިންނާއި ފޮރެންސިކް ހެކިތައް ހުމާމްގެ ކޮޅަށް ބުރަނުވުމުން، އޭނާއަށް އެކަމުން ބޯ ދަމައިގަނެވޭ ގޮތެއް ނުވި އެވެ. އެ މައްސަލައިގައި ހަމައެކަނި ހުކުމެއް ކޮށްފައި ހުރި މީހަކީ ހުމާމް ކަމަށްވާ އިރު، އިތުރު ބައެއްގެ ވާހަކަ މިހާރު އަޑުވެސް ނީވެ އެވެ. އެ ހުރިހާ ސަބަބަކާ ހުރެ ހަމައެކަނި އަޑު އިވެނީ ހުމާމް ދައްކާ ދެއުޅިއެއް ނުވާ ވާހަކަތަކެކެވެ.\nއޭނާ އެ މައްސަލަޔާ ގުޅިގެން ތެދެއް ހަދާފާނެހެން ހީއެއްނުވެ އެވެ. ސަބަބަކަށް ވަނީ، އޭނާ އަކީ ނަފްސާނީ މައްސަލައެއް ހުރި މީހެއް ކަމަށް އޭނާގެ ވަކީލުން ވެސް ބުނާތީ އެވެ. އެންމެ ރަނގަޅަށް ހޭޖެހޭ މީހަކަށް އެއްވެސް އިރަކު އޭނާ ނުވާތީ އެވެ. މި މައްސަލައިގެ ތުހުމަތު ރައީސް އާއި އަދީބަށް އަނބުރާލުމާއި ހުމާމް ޝަރީއަތުގައި އުފަން ކުރި އެެހެން ވާހަކަތަކަކީ ބެލެވޭ ގޮތުގައި އޭނާގެ ދިފާއީ ވަކީލުން ބުނެ ކިޔައިދީގެން ދައްކާފައި ހުންނާނެ ވާހަކަތެކެވެ. އެކަމަކު ދިފާއީ ވަކީލުންގެ ބޭނުމަކީ ކުށްވެރިޔާ ބޭނުންކޮށްގެން އެއިރެއްގައި އޮންނަ ސިޔާސީ މަޝްރަހާ އެއް ބީޓަކަށް މައްސަލަ ގެންދިޔުމެއް ވެސް ނޫނެވެ. އެކަމަކު ބޮޑު ސުވާލެއް އެބަ އޮތެވެ. އަފްރާޝިމްގެ މަރުގެ ހަގީގަތަށް ފަސްއަޅައި ފޮރުވުނީ ކިހިނެތް ހެއްޔެވެ؟\n"އެކަން ހިނގި ދުވަސްވަރަކީ ވަރަށް ސިޔާސީ ދުވަސްވަރެއް. ސަރުކާރު ވެއްޓިފައި މުޒާހަރާތަކާ އެއްޗިހި ކުރިއަށް ގޮސް ސިޔާސީ ބޮޑު ހާޖާނު ގަޑެއްގެ ތެރޭގައި ގައުމު އޮތީ. އެހެން އޮއްވާ މިކަމެއް މި ދިމާވީ. އެ ހިސާބުން އެ މައްސަލައަށް ވެސް ވަރަށް ބޮޑަށް ސިޔާސީ ކޮށް ބެލިގެން ގޮސްފައި އޮތީ،" ފުލުހުންގެ ބޭފުޅަކު ވިދާޅުވި އެވެ.\nއަފްރާޝީމްގެ މަރުގެ ހާދިސާޔާ އެންމެ ބޮޑަށް ގުޅުވީ އެމްޑީޕީއާ އެވެ. އޭރުގެ ރައީސް މުހައްމަދު ވަހީދުގެ ވެރިކަމަށް ޕްރެޝަރު ކުރަން އެމްޑީޕީ އިން އައީ މަގުމަތީ ހަރަކާތްތަކެއް ނުހުއްޓި ކުރިއަށް ގެންދަމުންނެވެ. އެ މަރު އައުމާ އެކުވެސް އޭރުގެ ޕޮލިސް ކޮމިޝަނަރު އަބްދުﷲ ރިޔާޒް ވެސް ތަފާތު މުނާސަބުތަކުގައި އެ މޭރުން ވާހަކަ ދައްކަވާފައިވެ އެވެ. އެމްޑީޕީ އިން މަގުމަތި ހަލަބޮލި ކުރުމުގެ ނަތީޖާ އަކީ އެއީ ކަމަށް ދޭހަވާ ގޮތަށް ވާހަކަ ދައްކާފައިވެ އެވެ. އަދި ރާއްޖެ އަކީ ދީނީ ގޮތުން ހައްދު ފަހަނަ އަޅާފައިވާ ތަނެއް ކަމަށް ދެއްކުމަށް، ސިޔާސީ ބަޔަކު ރާވައިގެން ކުރި ކަމެއް ކަމަށް ވެސް ދޭހަވާ ގޮތަށް އޮތީ ވާހަކަތައް ނުކުމެފަ އެވެ.\nއެ ހުރިހާ ވާހަކަތަކެއް ޖުމްލަކޮށްލާ އިރު، އަފްރާޝިމްގެ މަރަކީ، ސިޔާސީ ގޮތުން ބޭނުން ކުރާ ހަތިޔާރަކަށް އޮތީ ހަދައިފަ އެވެ. މުޅި މައްސަލަޔާ މެދު ބެލިފައި އޮތީ ސިޔާސީ ނަޒަރަކުންނެވެ. އެއިރެއްގައި ސިޔާސީ ގޮތުން ނެގެން އޮތް ފައިދާއެއް އެމަރުގެ ވާހަކަ ދައްކައިގެން ނަގަނީ އެވެ. ނުފޮރަޅާނެ އެންމެ ގާ ބުރިއެއް ނުބާއްވާނެ ކަމަށް ވަކާލާތު ކުރިއަސް، އެ މައްސަލައިގެ އެންމެ ފުނަށް ނުދެވި ވަނީ ބުރަކި ޖެހިފަ އެވެ. އެ މަރާގުޅިފައިވާ ފޮރުވިފައިވާ ނުރައްކާ ހަގީގަތްތަކެއް ހުރިކަން ކަށަވަރެވެ. އެކަމެއް ރާވައި ހިންގި ބަޔަކު ނުހޯދޭ ނަމަ، އެކަހަލަ ކިތަންމެ ޖަރީމާއެއް ހިންގަން ހަމަ އެބަޔަކު ފަހެއް ނުޖެހޭނެ އެވެ. އެކަމަކު އަދިވެސް މައްސަލަ ސިޔާސީ ކުރާ މީހުން ތިބީ ހަމަ އެކަމަށް ފޫގަޅައިގެންނެވެ.\nއަފްރާޝީމްގެ މަރުގެ ވާހަކަ އަލުން ތިލަކޮށްލައި މި ސަރުކާރާ ދެކޮޅު ހަތިޔާރަކަށް ބޭނުން ކުރަނީ، އެކަމުގެ އިލްޒާމް އެމްޑީޕީގެ ބޮލުގައި ވެސް އެޅުވި މީހުންނެވެ. މިސާލަކަށް ބަލާނަމަ، ގަލޮޅު ދެކުނު ދާއިރާގެ މެންބަރު އަހުމަދު މަހުލޫފު، އެ ދުވަސްވަރު އަފްރާޝީމްގެ މަރާ ގުޅޭ ގޮތުން ހުރިހާ ވާހަކައެއް އެއްލީ އެމްޑީޕީއަށެވެ. މިހާރު ޕީޕީއެމް އިން ނިކުމެ، މި ސަރުކާރުގެ އިސް ފަރާތްތަކާ ދިމާލަށެވެ.\n"މަހްލޫފް ޕީޕީއެމްގައި ހުރެ އެވާހަކަ ދެއްކެވީ އެމްޑީޕީއާ ދިމާލަށް. މިހާރު ޕީޕީއެމްއާ ދިމާލަށް އަނބުރާލައިގެން މި އުޅެނީ. އެހެން ވީމާ މި މަރު ކޮންމެ ބަޔަކު ވެސް މި ބޭނުން ކުރަނީ ސިޔާސީ ކަމަކަށް ހަދައިގެން. އޭގެ އަސްލަށް ދާކަށް އެއްވެސް ބަޔަކު ނޫޅޭ،" ސިޔާސީ ބޭފުޅަކު ވިދާޅުވި އެވެ. "ހޯމް މިނިސްޓަރަކަށް ހުންނެވި އުމަރު ވެސް އެވާހަކަ މީގެ ކުރިން ދެއްކެވީ އެހެން. ސިޔާސީ ކޮށްލައްވައިގެން. ސިޔާސީ ގޮތުން ބަޔަކު ބަދުނާމުކޮށްލަން އެންމެ ފަސޭހަ ހަތިޔާރަކަށް މި ނަގަނީ އެ މަރުގެ ވާހަކަ،"\nގޭންގްތަކުގެ ހަން ފެތުރިފައިވާ މިންވަރާއި އެ މީހުން ސްޕޮންސަކުރާ ފައިސާވެރިންތަކެއް ތިބޭ ކަމަށް ދެކެވޭ ވާހަކަތައް، އަފްރާޝިމްގެ މަރާއެކު ޔަގީނާ ގާތްވި އިރު، ދީނީ ގޮތުން ހައްދު ފަހަނަ އަޅާފައިވާ މީހުންގެ ވިހަ ފެތުރިފައިވާ މިންވަރު ވެސް އެ މަރުން ތިލަކޮށްދޭ ކަަމަށް ބުނުމުގެ ފުރުސަތު އެބައޮތެވެ. ސަބަބަކަށް ވަނީ އަފްރާޝިމްއަކީ، ދީނީ ގޮތުން މެދުމިން އުސޫލުތަކަށް ފާޅުގައި ބަސް ވިދާޅުވި ބޭފުޅަކަށް ވުމުން ދީނީ ގޮތުން އެ ހިޔާލާ އިދިކޮޅު ފަރާތްތަކުގެ ހަމަލާވެސް އޭނާއަށް އަމާޒު ވުމަކީ ދުރުކަމެއް ނޫނެވެ.\nއެ ހުރިހާ ސަބަބުތަކެއް އެހެން ހުއްޓާ ވެސް، އެމަރުގެ ހުރިހާ ފައިދާއެއް ނަގަން މި އުޅެނީ އެއިރެއްގައި ނަގާ ސިޔާސީ މީހުންނެވެ. އެމަރުގެ ހަގީގަތް ދެނެގަތުމަށް ޕްރެޝަރު ކުރުމަށް ވުރެ ބޮޑަށް އެކަމުގެ އިލްޒާމް ކޮންމެވެސް މީހެއްގެ ބޮލުގައި އެޅުވޭތޯ މަސައްކަތް ކުރަނީ އެވެ. އެއިރެއްގައި އެމްޑީޕީ އެވެ. އަނެއް ބައިފަހަރު ޕީޕީއެމްއަށެވެ. އެކަމަކު މިއީ ސިޔާސީ ކޮށްލާވަރުގެ ކަމެއް ނޫނެވެ. އަފްރާޝީމްގެ އަނިޔާވެރިވި ބަޔަކު އެކަމެއް ކުރީ ވަރަށް މޮޅަށް ރާވައިގެންނެވެ. އޭގައި ކޮންމެވެސް ނިޔަތެއް ވެސް އޮންނާނެ އެވެ. އެބަޔަކު މި މުޖުތަމައުގައި ފިލައިގެން ތިބެވޭ ނަމަ، އެއީ މުޅި މުޖުތަމަޔަށް އޮތް ނުރައްކަލެކެވެ. އެ ގާތިލުންނަށް ފިލައި އެ ތިބެވެނީ، ސިޔާސީ ވާހަކަތައް ނިވާފަތްގަނޑަކަށް ހަދައިގެން ކަމަށްވުން ކައިރި އެވެ. މައްސަލައަކީ އެމަރު މާބޮޑަށް ސިޔާސީ ކޮށްލުމެވެ. ހަގީގަތާ ހިސާބަށް ވާސިލްވުން ހުއްޓުވަނީ، އެ މަރު ސިޔާސީ ހަތިޔާރަކަށް ހަދާތީ އެވެ.


ު ތަންފީޒު ކުރުމުގެ ދާއިރާ އިން އެއްވެސް ސަރުކާރަކަށް ނުކުރެވޭހާ ގިނަ މަސައްކަތް ވޭތުވެދިޔަ އަހަރުކުރެވިފައިވާ ކަމަށް މިނިސްޓަރ އޮފް ހޯމްއެފެއާޒް ޑރ. މުޙަންމަދު ޖަމީލު އަޙްމަދު ވިދާޅުވެއްޖެއެވެ. އެމަނިކުފާނު މިހެން ވިދާޅުވީ ހޯމް މިނިސްޓްރީގެ ފަރާތުން ވެލާނާގޭ2ވަނަ ފަންގިފިލާގައި މިއަދު ބޭއްވި ނޫސްވެރިންނަށް މަޢުލޫމާތު ދިނުމުގެ ޚާއްޞަ ބައްދަލުވުމެއްގައެވެ.\nހޯމްމިނިސްޓްރީގެ ސްޓްރަކްޗަރ އަލުން އެކުލަވާލުމުގެ މަސައްކަތްފަށައިފި\nމިމިނިސްޓްރީ އޮފް ހޯމްއެފެއާޒްގެ ސްޓްރަކްޗަރ އަލުން އެކުލަވާލުމުގެ މަސައްކަތްފަށައިފިއެވެ. ސްޓްރަކްޗަރ އަލުން އެކުލަވާލުމުގެ މަގްޞަދަކީ މިމިނިސްޓްރީގެ މިހާރުގެ ސްޓަރަކްޗަރ މެއިންޑޭޓަށް ނުފެތޭތީ މެއިންޑޭޓާ އެއްގޮތަށް އަލުން ސްޓްރަކްޗަރ އެކުލަވާލުމެވެ.\nޕްރިޒަން އޮފިސަރުންނަށް އަމާޒުކޮށްގެން ބޭއްވި ޖުވެނައިލް ޖަސްޓިސް ޓްރެއިނިންގ ޕްރޮގްރާމްގެ ނިންމުމުގެ ރަސްމިއްޔާތު ބާއްވައިފި.\nޕްރިޒަން އޮފިސަރުންނަށް އަމާޒުކޮށްގެން ބޭއްވި ޖުވެނައިލް ޖަސްޓިސް ޓްރެއިނިންގ ޕްރޮގްރާމްގެ ނިންމުމުގެ ރަސްމިއްޔާތު 2013 ފެބްރުއަރީ 21 ވީ ބުރާސްފަތި ދުވަހު ކ މާފުށީގައި ބާއްވަައިފިއެވެ. މިމިނިސްޓްރީގެ ޖުވެނައިލް ޖަސްޓިސް ޔުނިޓާއި ޑިޕާޓްމަންޓް އޮފް ޕެނިޓެންޝަރީ އެންޑް ރިހިބިލިޓޭޝަންއާއި ގުޅިގެން 2013 ފެބްރުއަރީ 17 ން 20 ށް ހިންގި ޓްރޭނިންގައި، އަމާޒު ކުރެވިފައިވަނީ ކ.\nނައިޖީރިޔާ ސަރުކާރުން ދިވެހިރާއްޖެއަށް ކަޑައަޅުއްވާފައި ހުންނަވާ ހައިކޮމިޝަނަރ ހޯމްމިނިސްޓަރ ބައްދަލުކުރައްވައިފި\nނައިޖީރިޔާ ސަރުކާރުން ދިވެހިރާއްޖެއަށް ކަޑައަޅުއްވާފައި ހުންނަވާ ހައިކޮމިޝަނަރ މިސްޓަރ ޑައުޑާ ޑަންލާޑި ހޯމްމިނިސްޓަރ ޑރ. މުޙައްމަދު ޖަމީލް އަޙުމަދާއި ބައްދަލު ކުރައްވައިފިއެވެ. މިބައްދަލުކުރެއްވުމުގައި ނައިޖީރިޔާގެ އިޤްތިޞާދު ބިނާވެފައިވާ ގޮތާއި، އެޤައުމުގެ ހާލަތު ބާޔާން ކުރެއްވިއެވެ.


ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ތިލަދުންމަތީ ދެކުނުބުރީ ހަނިމާދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ތިލަދުންމަތީ ދެކުނުބުރީ ހަނިމާދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n6 ޖަނަވަރީ 2008، ރިފަރެންސް: PPS/2008/9\nبســم اللّـه الرّحمـن الرّحيــم.\nالحمـد للّـه ربّ العـالمـين، والصّـلاة والسّـلام عـلى أشرف المرسلين، سيدنا محـمَّدٍ وَعلـى آلـه وأصـحَابِه أجمـعـين\nއާދެ! ދެންމެ ހަނިމާދޫ ބޮޑުކަތީބު އަލްފާޟިލް މުޙަންމަދު ޤާސިމްގެ ވާހަކަފުޅުގައި ވިދާޅުވިފަދައިން، ހަނިމާދުއަށް ޒިޔާރަތް ކުރުމަކީ، އަޅުގަނޑަށް އަބަދުވެސް ލިބޭ ވަރަށްބޮޑު އުފަލެއް. ވަކިން ޚާއްޞަކޮށް، ހަނިމާދޫގެ ލޮބުވެތި ރައްޔިތުންނާ ބައްދަލުކޮށްލުމަކީ، އަޅުގަނޑަށް ލިބޭ އެއަށްވުރެވެސް ބޮޑު އުފަލެއް. އާދެ! ބޮޑުކަތީބުގެ ވާހަކަފުޅުގައި ވިދާޅުވިފަދައިން، މިދިޔަ އަހަރު ދެފަހަރެއްގެ މަތިން އަޅުގަނޑަށްވަނީ މިރަށަށް ޒިޔާރަތް ކުރެވިފައި. އެންމެފަހުން އަޅުގަނޑު މިރަށަށް އައީ، މިދިޔަ އަހަރުގެ އޯގަސްޓް މަހުގެ 14 ވަނަ ދުވަހު. އެއީ، ރާއްޖޭގެ ފަތުރުވެރިކަމުގެ ތިންވަނަ މައި މަޝްރޫޢު އިފްތިތާޙުކޮށްދިނުމަށްޓަކައި ކުރި ދަތުރެއްގައި. އަދި މިނޫނަސް ނުރަސްމީ ސިފައެއްގައި ޗުއްޓީ ހޭދަކޮށްލުމަށްވެސް އަޅުގަނޑަށާއި އަޅުގަނޑުގެ ޢާއިލާއަށް ހަނިމާދުއަށްވަނީ އެތައްފަހަރަކު ޒިޔާރަތް ކުރެވިފައި. ޝައްކެއްނެތް. ހަނިމާދުއަކީ ތަރައްޤީގެ މަގުގައި ކުރިއަރަމުން އަންނަ ރަށެއް. ވަރަށް ހިންމަތްތެރި ރައްޔިތަކު ދިރިއުޅެމުން ގެންދާ ރަށެއް. ސަރުކާރުންވެސް ވަރަށް ޚާއްޞަ ސަމާލުކަމެއް ދެމުން އަންނަ ރަށެއް.\nއާދެ! އަޅުގަނޑުގެ ވާހަކަ ކުރިއަށް ގެންދިޔުމުގެ ކުރިން، މިއަދު އިރުއޮއްސުނުއިރު އަޅުގަނޑު ހަނިމާދުއަށް އައުމުން، އަތޮޅުއޮފީހުގެ އިސްވެރިންނާއި، ހަނިމާދޫގެ ވެރިންނާއި، ލޮބުވެތި ރައްޔިތުންގެ ފަރާތުން އަޅުގަނޑަށް ވިދާޅުވި ވަރަށް ހޫނު ވަރަށް އިޚްލާޞްތެރި މަރްޙަބާއަށްޓަކައި، އެބޭފުޅުންނަށާއި، ތިޔަ ހުރިހާ ލޮބުވެތި އަޚުންނާއި އުޚުތުންނަށް ޝުކުރު ދެންނެވުމަށް އަޅުގަނޑު އަވަސްވެގަންނަން. އަދި މިރޭގެ މިއުފާވެރި ޖަލްސާގައިވެސް އެންމެ ފުރަތަމަ ހަނިމާދޫ ސްކޫލްގެ އެސިސްޓެންޓް ޕްރިންސިޕަލް ވަރަށް ހިތްހެޔޮ ޢިބާރާތްތަކެއް އަޅުގަނޑާ މުޚާޠަބު ކުރައްވައި ވިދާޅުވި. އޭގެފަހުން، ބޮޑުކަތީބުގެ ވާހަކަފުޅުގައިވެސް އެފަދަ ޢިބާރާތްތަކެއް ގެންނަވައިފި. އެހެންވީމާ، އެދެބޭފުޅުންނަށްވެސް މިފުރުޞަތުގައި އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ! ކުރިންވެސް އިޝާރާތްކުރި ފަދައިން، ހަނިމާދުއަކީ ވަރަށް ޚާއްޞަ ނަޒަރަކުން ސަރުކާރުން ބަލަމުން އަންނަ ރަށެއް. ހަނިމާދޫގެ ތަރައްޤީގައި މިހާރުވަނީ ތަފާތު މަޝްރޫޢުތަކެއް ހިންގިފައި. އޭގެތެރެއިން އެންމެ މުހިންމު އެއްކަމަކީ ހަނިމާދޫ ވައިގެ ބަނދަރު. މިއީ، ޝައްކެއްނެތްގޮތުގައި މުޅި ރަށަށް ވަރަށްބޮޑު ދިރުމެއް ގެނެސްދިން ކަމެއް. އަދި މިހާރުވެސް އެ ވައިގެ ބަނދަރު މިރަށުގައި އޮތުމުގެ ސަބަބުން، މިރަށުގެ ރައްޔިތުންނަށް ވަރަށްގިނަ ފައިދާތަކެއް ކުރަމުންދޭ. އަދި މިރަށުގައި ހެދިފައިވާ ބަނދަރުގެ ސަބަބުންވެސް ރައްޔިތުންނަށް ވަރަށްގިނަ ކުރިއެރުންތަކަކާއި ތަނަވަސްކަމެއް ލިބެމުން އެބަދޭ.\nއެނގިވަޑައިގަންނަވާނޭ ފަދައިން، މިހާރު ހަނިމާދޫގައިވަނީ ޓޫރިސްޓް ހޮޓަލެއް އެޅުމަށް ހަމަޖެހިފައި. އެކަމުގެ އެގްރީމެންޓްގައި މިހާރުވަނީ ސޮއިކުރެވިފައި. އިރާދަކުރެއްވިއްޔާ އެ ހޮޓާ ނިމުމުން، ހަނިމާދޫ ރައްޔިތުންނަށް އިތުރު ތަރައްޤީއާއި ކުރިއެރުން ލިބިގެންދާނެ. މިރަށުގެ ނަރުދަމާގެ ނިޒާމުގެ ވާހަކަ، ބޮޑުކަތީބު ދެންމެ ވިދާޅުވެއްޖެ. ކުނި ނައްތާލުމުގެ ނިޒާމުގެ ވާހަކަވެސް ވިދާޅުވެއްޖެ. އަދި ރަށް ގިރާ ވާހަކަވެސް ވިދާޅުވެއްޖެ. މިހުރިހާ ކަމަކީ، ސަރުކާރުގެ ސަމާލުކަމުގެ ތެރޭގައި ހިމެނޭ ކަންތައްތައް. އެކަންތައްތައް ހިނގަމުން އެބަދޭ.\nދެން އޭނާ ވިދާޅުވީ، އެކަންތައްތައް އަވަސްކޮށްދިނުން ވަރަށް ބޭނުންފުޅޭ. އެއީ ތެދުފުޅެއް. ކަމަކަށް ބޭނުންވެފައިވާ ފަރާތަކުންނަމަ، އެކަމެއް އަވަސްވުމަކީ އެދޭނެ ކަމެއް. އެކަން އަޅުގަނޑުވެސް ވަޒަންކުރަން.\nއޭގެތެރެއިން އެއްކަމަކީ، އެ ވިދާޅުވި މި ރަށަށް ބޭނުންވާ ހުކުރު މިސްކިތުގެ ވާހަކަ. ތަންކޮޅެއް ކުރިއްސުރެ ބިންގާ އެޅި، އެހެންނަމަވެސް އިމާރާތް ނުކުރެވި ހުރި މިސްކިތެއްގެ ވާހަކަ އޭނާ ވިދާޅުވި. އެއީ އަޅުގަނޑުގެ ހިތަށް ވަރަށްބޮޑު ނުތަނަވަސްކަމެއް ގެނެސްދިން ކަމެއް. އެހެންނަމަވެސް، ބައެއްފަހަރަށް ކަންތައްތައް އެހެންވެފައި އެބަހުރޭ. ތަފާތު ސަބަބުތައް ދިމާވެގެން، އިންސާނުން ގަސްދުކުރާ މިންވަރަށް ނުވަތަ ގަސްދުކުރާހާ ހަލުވިކޮށް ކަންތައް ނުހިނގާ އެބަހުރޭ. އެހެންނަމަވެސް، އެކަމަކީ ވަރަށް މުހިންމު ކަމެއް ކަމުގައި އަޅުގަނޑުވެސް ގަބޫލުކުރަން. އަދި އޭނާ އެވިދާޅުވިފަދައިން، މިހާރު ހަނިމާދޫގައި މި ރަށުގެ އަޞްލު ރައްޔިތުންގެ އިތުރުން ދެ ރަށެއްގެ ރައްޔިތުން ދިރިއުޅުއްވަމުން އެބަގެންދަވާ. އާބާދީ ކުރިއަށްވުރެ މާބޮޑުވެއްޖެ. އެހެންވީމާ، އަޅުގަނޑުމެން އެންމެ އިސްކަންދޭންޖެހޭ އެއްކަމަކީ، މިސްކިތް ކަމަށްވާއިރު، އާދެ! އަޅުގަނޑުމެންގެ އެންމެ މުހިންމު އެއްތަނަކީ މިސްކިތް ކަމަށްވާއިރު، މިސްކިތްތައްވެސް އެކަށީގެންވާ ފެންވަރެއްގައި، އެކަށީގެންވާ ބޮޑުމިނެއްގައި ހުރުމަކީ، ހަމަ މުހިންމު ކަމެއް ކަމުގައި އަޅުގަނޑުވެސް ގަބޫލުކުރަން. އެހެންވީމާ، އެކަމަށްވެސް ސަރުކާރުން ވަރަށްބޮޑު ސަމާލުކަމެއްދޭނެ ވާހަކަ ދަންނަވާލަން.\nއާދެ! މި ދަންނަވާލި ފަދައިން، ހަނިމާދޫގައި އިތުރު އެހެން ދެ ރަށެއްގެ ރައްޔިތުން މިހާރު ދިރިއުޅުއްވަމުން އެބަ ގެންދަވާ. އެއީ ތިލަދުންމަތީ އުތުރުބުރީ ހަތިފުށީ ރައްޔިތުންނާއި އަދި މިއަތޮޅު ހޮނޑައިދޫ 34 ގެއެއްގެ މީހުން. ކަތީބު ވިދާޅުވިފަދައިން، އަލަށް ބަދަލުވި މީހުންނާއި ހަނިމާދޫ އަޞްލު ރައްޔިތުންނާ ދެމެދު އެއްވެސް ތަފާތެއްނެތް. ހަމައެކަނި ތަފާތަކީ، އެއްބައިމީހުން ވަގުތީ ހިޔަލެއްގައި ތިބެން ޖެހިފައިވުން. ހަތިފުށީ މީހުން ކުއްލިއަކަށް މިރަށަށް ބަދަލުވީމާ، އެހެން ދިމާވެސްވާނެ. އެއީ އެމީހުންގެ އެދުމަކަށް ހަމަ ކުއްލިއަކަށް އެރަށަށް ދިމާވި ބައެއް ކަންތައްތަކުގެ ސަބަބުން މިދިޔަ އަހަރު ބަދަލުވާން އެދުނީމާ، އެގޮތަށް ސަރުކާރުން ހަމަޖައްސައިދިނީ. އެހެން ބަދަލުވާއިރަކު ދާއިމީ ހިޔާވަހިކަމެއް ހެދިފައެއް ނުހުންނާނެ. އެހެންނަމަވެސް، އެ ހިޔާވަހިކަމަކީ އެމީހުންނަށްވެސް ބޭނުންވާނެ ތަނެއްކަން ސަރުކާރުންވެސް ޤަބޫލުކުރޭ. އެކަމަށް ބޭނުންވާ މަސައްކަތް ސަރުކާރުން ކުރަމުން އެބަގެންދޭ.\nހަނިމާދުއަށް ބަދަލުވެފައިވާ މި ދެންނެވި ދެ ރަށުގެ ރައްޔިތުންނަށް، ހަނިމާދޫ ވެރިންނާއި ރައްޔިތުން ދެއްވާ އެއްބާރުލެއްވުމާއި އެހީތެރިކަން ހަނދާންކޮށް، އެކަމަށްޓަކައިވެސް ހަނިމާދޫގެ ވެރިންނަށާއި ރައްޔިތުންނަށް އަޅުގަނޑު ޝުކުރު ދަންނަވަން.\nއާދެ! ދާދި އިހަކަށް ދުވަހަކު އަޅުގަނޑުމެން މީލާދީ އާ އަހަރަކާ ކުރިމަތިލައިފިން. އަދި ކުރިއަށް އޮތް ދެތިން ދުވަހުގެ ތެރޭގައި، ހިޖުރީ އާ އަހަރެއްވެސް އެބަ ފެށޭ. އެހެންވީމާ، މިއުފާވެރި ދެ މުނާސަބަތުގެ އިޚްލާޞްތެރި ތަހުނިޔާއާއި ހެޔޮއެދުންވެސް ހަނިމާދޫގެ ލޮބުވެތި ރައްޔިތުންނަށާއި ވެރިންނަށް އަޅުގަނޑު ދަންނަވަން.\nތަރައްޤީގެ އުސްމިންތައް ޙާޞިލު ކުރުމަށް، ދިވެހި ރައްޔިތުން މަސައްކަތް ކުރައްވަމުން ގެންދަވާއިރު، ރައްޔިތުންގެ މެދުގައި އޮންނަންޖެހޭ ހަމަޖެހުމާއި އެއްބާރުލެއްވުމަކީ، ވަރަށް މުހިންމު ކަމެއް ކަމަށް ރައްޔިތުންވެސް ގަބޫލުކުރަންވާނެ. ހަނިމާދޫ ރައްޔިތުންގެ މެދުގައި ކުރިއްސުރެ އޮންނަނީ، އެފަދަ ވަރަށް ގާތް އެކުވެރި ގުޅުމެއް. އެ ގުޅުން އެގޮތަށް ދެމެހެއްޓެވުމަކީ، މިރަށުގެ މުސްތަޤްބަލް އިތުރަށް އަލިވެގެންދާނެ ކަމެއް ކަމުގައި އަޅުގަނޑަށް ދަންނަވާލަންޖެހޭ. ހަމައެހެންމެ، އަޅުގަނޑުމެން އެކިއެކި ރޮނގުރޮނގުން ތަރައްޤީވަމުންދާއިރުވެސް، މުޅި ޤައުމުގައި އޮންނަ ހަމަޖެހުމާއި ޞުލްޙަމަސަލަސްކަމަކީ އެންމެ އިސްކަމެއްދޭންޖެހޭނެ ކަންތައް ކަމުގައި އަޅުގަނޑު ދަންނަވަން.\nއާދެ! މިހާރު ސިޔާސީ އިޞްލާޙުގެ ޕްރޮގްރާމެއް ސަރުކާރުން އެބަ ހިންގާ. އޭގެ ކުރިއްސުރެ ފެށިގެން ރާއްޖޭގެ އިޖްތިމާޢީ ތަރައްޤީއާއި، އިޤްތިޞާދީ ތަރައްޤީގައި ތަފާތު މަޝްރޫޢުތަކާއި މަސައްކަތްތައް ސަރުކާރުންވަނީ މާލޭގަޔާއި އަދި އަތޮޅުތަކުގައި ހިންގާފައި. މިހާރުވެސް އެފަދަ ބޮޑެތި ކަންތައްތަކެއް ހިންގަމުން އެބަގެންދޭ. މި ހުރިހާ ކަމެއް މިހެން ހިނގަމުންދާއިރު، ރައްޔިތުންގެ މެދުގައި ހަމަޖެހުން އޮތުމަކީ، ވަރަށް މުހިންމު ކަމެއް. އެއްވެސް ހާލެއްގައި، ރައްޔިތުންގެ މެދުގައި ބައިބައިވުމެއް އުފެދުމަކީ ނުވަތަ އެއްބަޔަކު އަނެއްބަޔަކާ ދޭތެރޭގައި ނުގުޅޭގޮތް ދިމާވުމަކީ، އެއްބަޔަކު އަނެއްބަޔަކަށް ފާޑުކިޔައި، އެކިއެކި ދޮގު އިލްޒާމްތައް އަނެއް ބަޔެއްގެ ބޮލުގައި އަޅުވަމުން ގެންދިޔުމަކީ، ތަރައްޤީވަމުން އަންނަ ޤައުމަކަށް ނުވަތަ ތަރައްޤީގެ ލަނޑުދަނޑިތައް ޙާޞިލުކުރަން ބޭނުންވާ ޤައުމަކަށް އެއްގޮތަކަށްވެސް ބޭނުން ކަމެއް ނޫން. އެފަދަ ކަންކަމުން އަޅުގަނޑުމެން ތިބެންޖެހޭނީ ދުރުހެލިވެގެން، ރައްކާތެރިވެގެން.\nއާދެ! ސިޔާސީ އިޞްލާޙު ޕްރޮގްރާމްގެ ވާހަކަ ކޮންމެހެން ތަފްޞީލުކޮށް މިރޭ އަޅުގަނޑު ދަންނަވާކަށް ނެތިން. އެކަން ހަނިމާދޫ ރައްޔިތުންނަށް އެނގިވަޑައިގަންނަވާނެ. މީގެކުރިން އަޅުގަނޑު މިތަނަށް އައިސް، ހަނިމާދޫ ރައްޔިތުންނާ ބައްދަލުކޮށް ދައްކާފައި ހުރި ވާހަކަތަކުގައިވެސް އެވާހަކައިގެ މައްޗަށް ބަލާލައިފައިވާނެ.\nއަޅުގަނޑު ދަންނަވަން މި އުޅޭ ވާހަކައަކީ، އިރާދަކުރެއްވިއްޔާ އެކަންތައްތައް އެދަނީ ވަމުންނޭ. އިޞްލާޙީ ޕްރޮގްރާމް، އެއްދުވަހުން އަނެއް ދުވަހަށް މިދަނީ ކާމިޔާބުވަމުންނޭ. އެއް މަރްޙަލާއަކަށްފަހު އަނެއް މަރްޙަލާއަކަށް ވާޞިލުވަމުންނޭ. އެހެންވީމާ، އަޅުގަނޑުމެން ޖެހޭނީ، މިފަދަ ދަނޑިވަޅެއްގައި، އަޅުގަނޑުމެންގެ ޤާނޫނުތަކަށާއި ގަވާއިދުތަކަށް ބޯލަނބައި އަދި އަޅުގަނޑުމެންގެ މެދުގައި މިއޮތް އެކުވެރިކަމާއި އެއްބާރުލުން އިތުރުކުރާށޭ. އަޅުގަނޑުމެން ކުރާ އެއްވެސް ކަމެއްގެ ފައިދާ އަޅުގަނޑުމެންނަށް ލިބޭނީ، އަޅުގަނޑުމެންގެ ތެރޭގައި މިއޮންނަ އުޚުއްވަތްތެރިކަން، އެކުވެރިކަން، ޤައުމީ އެއްބައިވަންތަކަން ދަމަހައްޓައިގެންނޭ. އެކަން އެބަޖެހެޔޭ އަޅުގަނޑުމެން ގަބޫލުކުރަން. މިއާ ޚިލާފަށް މަސައްކަތްކުރާ ބަޔަކު، އެ މަސައްކަތް ކުރަނީކީ، ޤައުމުގެ ހެވާއި ލާބައަކަށް ނޫންކަން އަޅުގަނޑެކޭ އެއްފަދައިން، ތިޔަބޭފުޅުންނަށްވެސް ގަބޫލުކުރެއްވޭނެ.\nއާދެ! ސަރުކާރުން ހުށަހަޅާފައިވާ އިޞްލާޙީ ޕްރޮގްރާމްގައި ވަރަށްގިނަ ކަންތައްތަކެއް ހިމެނިފައިވޭ. އަދި އެކަންތައްތަކުގެ ތެރެއިން ވަރަށްގިނަ ކަންތައްތަކެއް މިހާރުވަނީ ޙާޞިލުވެފައި. ޙާޞިލުވެ ނިމިފައި. އަނެއްބައި ކަންތައްތައް މިދަނީ ޙާޞިލުވަމުން.\nއެހެންވީމާ، މިފަދަ ދަނޑިވަޅެއްގައި އިޞްލާޙު ލަސްވެގެންނޭ ކިޔާފައި ނުވަތަ މިއަށްވުރެ ހަލުވިކުރާށޭ ކިޔާފައި ނުވަތަ މިއަށްވުރެ މޮޅު އެހެން ގޮތެއް ހޯދާށޭ ކިޔާފައި، އަޅުގަނޑުމެންގެ ތެރޭގައި ބަޔަކު ހަމަނުޖެހުން އުފައްދަންވީ އެއްވެސް ސަބަބެއް ނެތް. އަޅުގަނޑުމެންގެ ރާއްޖޭގައި މިހާރު ޢަމަލުކުރެވެމުންދާ ޤާނޫނުއަސާސީގައިވެސް އެފަދަ ކަމަކަށް ތަނެއް ނުދޭ. އަދި އަޅުގަނޑުމެންގެ ޤާނޫނުތަކާއި ގަވާއިދުތަކުގައިވެސް އެފަދަ ކަންތައްތަކަށް ތަނެއް ނުދޭ. އަދި އެކަންތައްތައް ކީއްކުރަންތޯ؟ އަޅުގަނޑުމެންނަކީ ސައްތައިންސައްތަ މުސްލިމް ޤައުމަކަށްވާއިރު، އަޅުގަނޑުމެންގެ އިސްލާމީ އުޞޫލުތަކާއި ޢަޤީދާގައިވެސް އެފަދަ ކަންތައްތަކަށް ޖާގައެއްނުދޭ.\nاللّـه سبحـانـه وتعـالى ހުރިހާ މުސްލިމުން ލައްވާފައިވަނީ އަޚުންތަކެއްގެ ގޮތުގައި. އެކަލާނގެ ވަޙީ ކުރައްވަނީ، "إِنَّمَا الْمُؤْمِنُونَ إِخْوَةٌ" "ހަމަކަށަވަރުން މުއުމިނުންނަކީ އަޚުންތަކެއްކަން ކަށަވަރެވެ." ކީރިތި ރަސޫލާގެ ޙަދީޘްފުޅުތަކާއި އިރުޝާދުތަކުގައިވެސް ވަނީ ހަމަ އެގޮތަށް އަންގަވައި، އެގޮތަށް މުއުމިނުންގެ މެދުގައި އުޚުއްވަތްތެރިކަމާއި އަޚުވަންތަކަމާއި އެއްބަނޑުއެއްބަފާކަން ބަދަހިކުރުމަށް އަންގަވާފައި.\nއެހެންވީމާ، މިކަންތައްތައް މިހެން ހުރުމާ އެކީގައި، އިސްލާމީ ޖަމާޢަތެއްގައި އެއްވެސްކަހަލަ ބައިބައިވުމަކަށް ތަން ދެވިގެނެއް ނުވާނެ. ހަމަޖެހިގެން ތިބެގެން، ޤާނޫނާއި ގަވާއިދާ އެއްގޮތަށް މަސައްކަތް ކޮށްގެން، އަޅުގަނޑުމެންގެ މެދުގައި މިއޮތް އެއްބައިވަންތަކަން ދަމަހައްޓައިގެންވެސް، ކުރަން ބޭނުންވާ ކޮންމެ ކަމެއްވެސް ހަމަ މާތްﷲގެ ވާގިފުޅާއެކު އަޅުގަނޑުމެންނަށް ކުރެވިދާނެ. އަޅުގަނޑުމެން ޙާޞިލު ކުރަން ބޭނުންވާ ކާމިޔާބީތައް ޙާޞިލު ކުރެވިދާނެ. އަޅުގަނޑުމެން ދާން ބޭނުންވާ ލަނޑުދަނޑިތަކާ ހަމައަށް އަޅުގަނޑުމެންނަށް ދެވިދާނެ. މިއީކީ ޝައްކެއްއޮތްކަމެއް ނޫން.\nއެހެންވީމާ، ކުރުކޮށް ދަންނަވަންޏާ، އަޅުގަނޑު ދަންނަވަން ބޭނުންވަނީ، ހަމައެކަނި ހަނިމާދޫ ރައްޔިތުންނަކަށް ނޫން، ދިވެހިރާއްޖޭގެ ލޮބުވެތި ހުރިހާ ރައްޔިތުންނަށް އަޅުގަނޑު ދަންނަވާ ވާހަކައަކީ، އަޅުގަނޑުމެން ހުރިހާ ކަމެއްވެސް ކުރަންވާނީ، ޤާނޫނާއި ގަވާއިދުގެ ތެރެއިންނޭ. ޤާނޫނާއި ގަވާއިދަށް ޙުރްމަތްތެރިކޮށްހިތައިގެންނޭ. ޤައުމުގެ މަޞްލަޙަތަށް އިސްކަންދީގެންނޭ. އަޅުގަނޑުމެންގެ މެދުގައި މިއޮތް އަމަންއަމާންކަމާއި ޞުލްޙަމަސަލަސްކަމަށް އެއްވެސްކަހަލަ ބުރުލެއް ނާރާ ގޮތެއްގެ މަތިންނޭ. އެގޮތަށް އަޅުގަނޑުމެން މަސައްކަތް ކުރަމުން ގެންދަނީނަމަ، އަޅުގަނޑުމެންނަށް ޝައްކެއްނެތްގޮތުގައި، މާތްﷲ ހެޔޮ ރަޙްމަތް ލައްވާނެ. އެކަލާނގެ އަޅުގަނޑުމެން ކުރާ މަސައްކަތުގެ ހެޔޮ ތައުފީޤު އަވަސް މަގަކުން ދައްކަވައިދެއްވާނެ. އަޅުގަނޑުމެން ކުރާ މަސައްކަތްތަކުގެ ހެޔޮ ނަތީޖާ، އަވަސް މަގަކުން އެކަލާނގެ ދައްކަވައިދެއްވާނެ.\nއާދެ! އަޅުގަނޑުގެ ވާހަކަ ކޮންމެހެން މާދިގުކުރާކަށް ނެތިން. އަޅުގަނޑު ދަންނަވަން ބޭނުންހާވެސް ވާހަކައަކީ، ސަރުކާރުން އަބަދުވެސް މަސައްކަތް ކުރަމުން މިހާތަނަށް މިއައީވެސް އަދި ކުރިއަށް އޮތް ތާނގައި މަސައްކަތް ކުރާނީވެސް ރައްޔިތުންގެ ލާބައާއި މަޞްލަޙަތަށްޓަކައޭ. ރައްޔިތުންނަށް ބޭނުންވާ ޚިދްމަތްތައް، ރައްޔިތުންނަށް އަވަސް މަގަކުން ފޯރުކޮށްދެވޭތޯއޭ. އަދި ދިވެހިރާއްޖެ އިޖްތިމާޢީ ރޮނގުންނާއި އިޤްތިޞާދީ ރޮނގުން އިތުރު ކުރިއެރުންތައް ޙާޞިލު ކުރުމަށްޓަކައި ކުރަންޖެހޭ މަސައްކަތްތައް ކުރުމުގަޔޭ.\nމާތްﷲ އަޅުގަނޑުމެން މިކުރާ މަސައްކަތުގައި ބަރަކާތް ލައްވާށި! އަދި ދިވެހި ރައްޔިތުންނާއި ދިވެހި ސަރުކާރާ ގުޅިގެން، ތަރައްޤީގެ މަގުގައި މި ހިންގާ ކަންތައްތައް އެއީ ކާމިޔާބު ފައިދާހުރި، ހުރިހާ ރައްޔިތުންނަށް، އޭގެ މަންފާ ލިބިގެންވާ ކަންތައްތަކެއް ކަމުގައި ހިންމަވައިދެއްވާށި! އަދި ހަނިމާދޫ ރައްޔިތުންނަށާއި ވެރިންނަށާއި، ހދ. އަތޮޅުގެ ލޮބުވެތި އެންމެހާ ރައްޔިތުންނަށް، ފުރިހަމަ ޞިއްޙަތާއި ޢާފިޔަތާއި ކުރިއެރުން މިންވަރު ކުރައްވާށި! ހަމައެހެންމެ، ރާއްޖޭގެ ލޮބުވެތި ރައްޔިތުންނަށް، މިއަދަށްވުރެ ތަނަވަސް އަދި މިއަދަށްވުރެ ބާއްޖަވެރި އުފާވެރި މާދަމައެއް މާތްﷲ ދައްކަވާށި!\nوالسّـلام عليـكم ورحـمة اللّـه وبـركاتـه.


ޤަދްރު ސޫރަތުގެ ތަފްސީރު2 – shafiu.mv\nMay 19, 2021 މުޙައްމަދު ޝާފިޢު\nتَنَزَّلُ الْـمَلَاـئِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾\nމާނައީ: “މަލާއިކަތުންނާއި ޖިބްރީލު (ޢަލައިހިއްސަލާމު) އެބޭކަލުންގެ ރައްބުގެ އިޛުނަފުޅާއެކު، ހުރިހާ އަމުރުފުޅަކައިގެން އެރޭ ފައިބައިވަޑައިގަންނަވާނެތެވެ.”\nتَنَزَّلُ الْـمَلَاـئِكَةُ وَالرُّوحُ فِيهَا “މަލާއިކަތުންނާއި ޖިބްރީލު (ޢަލައިހިއްސަލާމު) އެރޭ ފައިބައިވަޑައިގަންނަވާނެތެވެ.” މާނައަކީ މަޑުމަޑުން ފައިބާވަޑައިގަންނަވަމުން ފައިބާވަޑައިގަންވަމުން ދިޔުމެވެ. އެހެނީ އެބޭކަލުންނަކީ އުޑުގައި ދިރިއުޅުއްވާ ބޭކަލުންނެވެ. ހަތް އުޑުވެއެވެ. ބިން ފުރިއްޖައުމަށް ދަންދެން އެ އެއުޑުތަކުން މަލާއިކަތުން ފައިބާވަޑައިގަންވަމުން ދާނެއެވެ. މަލާއިކަތުން ބިމަށް ފައިބާވަޑައިގެންނެވުމަކީ ހެޔޮކަމާއި، ރަޙުމަތާއި ބަރަކާތުގެ ޢަލާމާތްތަކެވެ. އެހެންކަމުން މަލާއިކަތުން ތަނަކަށް ވެންނެވުމުން މަނާވެގެންފިނަމަ އޭގެ މާނައަކީ ވެންނެވުން މަނާވެގަތް ތަނަކީ ހެޔޮކަމާއި، ބަރަކާތުން އެއްކިބާވެގެންވާ ތަނެއްކަމެވެ. މިސާލަކަށް (ދިރޭތަކެތީގެ) ޞޫރަ ހުންނަ ތަންތަނެވެ. ހަމަކަށަވަރުން (ދިރޭތަކެތީގެ) ޞޫރަ ހުންނަ ތަންތަނަށް މަލާއިކަތުން ވަދެވަޑައިނުގަންނަވައެވެ. [أخرجه البخاري- كتاب اللباس- باب لا تدخل الملائكة بيتا فيه صورة 5960 – ومسلم كتاب اللباس والزينة- باب تحريم تصوير صورة الحيوان وأن الملائكة عليهم السلام لا يدخلون بيتا فيه صورة أو كلب 2106] އޭގެ މާނައަކީ ޙަރާމް ޞޫރައެވެ. އެހެނީ ޞޫރަ އެއީ ތަންމަތީގައި (ބެޑްޝީޓްފަދަ ތަކެތީގައި) ނުވަތަ ބާލީހުގައި ހުންނަ ޞޫރަ ނަމަ ގިނަ ޢިލްމުވެރިން ދެކެވަޑައިގަންނަވާގޮތުގައ އެ ހުއްދައެވެ. (އެއީ ޙަރާމްސޫރައެއް ނޫނެވެ.) އެހެންކަމުން އެފަދަ އެއްޗެއް ހުރި ތަނަކަށް މަލާއިކަތުން ވެންނެވުން މަނާވެގެންނުވެއެވެ. އެބޭކަލުން އެފަދަ ތަންތަނަށް ވެންނެވުން މަނާވެގެންވާނަމަ އެފަދަ ޞޫރަވެސް މަނާވީހެވެ.\nﷲ ތަޢާލާގެ ބަސްފުޅު بِإِذْنِ رَبِّهِم “އެބޭކަލުންގެ ރައްބުގެ އިޛުނަފުޅާއެކު” ގެ މާނައަކީ އެއިލާހުގެ އަމުރުފުޅަށެވެ. މިތާނގައި އިޛުނައިގެ މުރާދަކީ ކައުނީ އިޛުނައެވެ. އެހެނީ ﷲ ތަޢާލާގެ އިޛުނަ ބެހިގެންވަނީ ދެބަޔަކަށެވެ. އެއީ ކައުނީ އިޛުނައާއި ޝަރުޢީ އިޛުނައެވެ. ﷲ ތަޢާލާގެ ވަޙީ ބަސްފުޅު شَرَ‌عُوا لَهُم مِّنَ الدِّينِ مَا لَمْ يَأْذَن بِهِ اللَّـهُ [الشورى: 21]. ގައި “އެބައިމީހުންނަށް އިޛުނަ ދެވިގެން ނުވާ ކަންކަމޭ” ގެ މުރާދަކީ ޝަރުޢީގޮތުން އިޛުނަދެވިގެން ނުވާ ކަންކަމެވެ. ޤަދަރުގެ ގޮތުން އެއިލާހު އިޛުނަދެއްވާފައިވެއެވެ. ﷲގެ ޝަރީޢަތް ނޫން ޝަރީޢަތްތައް ޝަރުޢުކޮށްފައިވެސްވެއެވެ. އެކަމަކު އެއީ ﷲ ގެ ޝަރުޢީ އިޛުނަ ލިބިގެންނެއްނޫނެވެ. އެހެންކަމުން އެއީ ޤަދަރީ އިޛުނައެކެވެ. بِإِذْنِ رَبِّهِم މި އާޔަތުގައި ވާފަދައިންނެވެ. އެއީ ޤަދަރީ އަމުރެވެ.\nﷲ ތަޢާލާގެ ބަސްފުޅު مِن كُلِّ أَمْرٍ ގެ މުރާދުގައި ބުނެވެއެވެ. މިތަނުގައި مِن އަކީ بِ ގެމާނާގައި އައިސްފައިވާ ޙަރުފެކެވެ. އޭގެ މާނައަކީ “ﷲ ތަޢާލާ ކުރައްވާ ކޮންމެ އަމުރަކައިގެން” މިއެވެ. އެއީ ކޮން އަމުރެއްކަމެއް އެނގޭކަށް ނެތެވެ. ކޮންމެއަކަސް މަލާއިކަތުން ބިމަށް ފައިބާވަޑައިގެންނެވުމަކީ ހެޔޮކަމާއި ރަޙުމަތާއި ބަރަކާތުގެ ޢަލާމާތްތަކެވެ.\nسَلَامٌ هِىَ حَتَّى مَطْلَعِ الْفَجْرِ﴿٥﴾\nއެއީ ފަޖުރުގެ އަލިކަން ފާޅުވެއްޖައުމަށްދާނދެން، އަމާންކަމާއި، ސަލާމަތްކަން ލިބިގެންވާ ރެއެކެވެ.\nسَلَامٌ هِىَ އެކުލެވިފައިވަނީ މުބުތަދާ އަދި ޚަބަރުންނެވެ. ޚަބަރު އެވަނީ ކުރީގައެވެ. އޭގެ ތަޤްދީރަކީ هِىَ سَلَامٌ އެވެ. އޭގެ މާނައަކީ މިރެއަކީ ސަލާމަތްކަން ލިބިގެންވާ ރެއެކެވެ. އެރޭ ﷲ ތަޢާލާ ސަލާމަތްކަން ލިބިގެންވާ ރެއެއްކަމުގައި ޞިފަކުރައްވާފައިއެވަނީ އެރޭ ޢިޤާބާއި ޢަޛާބުން ސަލާމަތްވުން ގިނަވެގެންވާކަމަށްޓަކައެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ. ((مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ )) [أخرجه البخاري -كتاب فضل ليلة القدر – باب فضل ليلة القدر (2014) ، ومسلم- كتاب صلاة المسافرين -باب الترغيب في قيام رمضان وهو التراويح (760-175)] މާނައީ: “އީމާންވެހުރެ، (ﷲގެ ޙަޟްރަތުން) ޘަވާބާއި ދަރުމައަށް އެދޭ ޙާލު ޤަދްރުވިލޭރޭ ރޭއަޅުކަންކޮށްފިމީހާގެ އިސްވެ ގޮސްފައިވާ ފާފަތަށް ފުހެވިގެންދާނެއެވެ”ފާފަ ފުއްސެވުމަކީ އެއްވެސް ޝައްކެއްނެތްގޮތުގައި ފާފައިގެ ވަބާއާއި ފާފައިގެ ޢުޤޫބާތުން ސަލާމަތްވުމެވެ.\nحَتَّى مَطْلَعِ الْفَجْرِ “ފަޖުރުގެ އަލިކަން ފާޅުވެއްޖައުމަށްދާނދެން” އެބަހީ ފަޖުރުގެ އަލިކަން ފާޅުވެއްޖައުމަށްދާންދެން މަލާއިކަތުން ފައިބާވަޑައިގަންނަވާނެއެވެ. ފަޖުރުގެ އަލިކަން ފާޅުވެއްޖެނަމަ ޤަދްރުވިލޭރޭ ނިމުނީއެވެ.\nމިސުވާލުގެ ޖަވާބުގައި ބުނަމެވެ. ނަބިއްޔާ ޞައްލަﷲ ޢަލައިހި ވަސައްލަމަ ރަމަޟާންމަހުގެ ފުރަތަމަ ދިހައެއްގައި އިޢުތިކާފުކުރެއްވިއެވެ. އޭގެފަހުގައި މެދު ދިހައެއްގައި އިޢުތިކާފުކުރެއްވިއެވެ. ޤަދްރުވިލޭރޭ ލިބުން އެދިވަޑައިގެންނެވެ. އޭގެފަހުގައި އެކަލޭގެފާނަށް ބަޔާންކޮށްދެއްވުނެވެ. ހަމަކަށަވަރުން އެރޭވަނީ ފަހުދިހައިގައެވެ. ފަހެ އެކަލޭގެފާނު ފަހު ދިހައެއްގައި އިޢުތިކާފުކުރެއްވިއެވެ. [أخرجه البخاري -كتاب الأذان – باب السجود.. (713) ، ومسلم- كتاب الصيام -باب فضل ليلة القدر (1167-215)] އެހެންކަމުން ޤަދްރުވިލޭރޭ ވަނީ ރަމަޟާންމަހުގެ ފަހުދިހައިގައެވެ.\nފަހުދިހައިގެ ރޭތަކުގެ ތެރެއިން ކޮން ރެއެއްގައި ހެއްޔެވެ؟ މޮޅަށް ދެނެވޮޑިގެންވަނީ ﷲއެވެ. އެރެއަކީ އެކާވީސްވިލޭރެއަށްވެސް ވެދާނެއެވެ. ނުވަތަ ތިރީސްވިލޭރެއަށްވެސް ވެދާނެއެވެ. ނުވަތަ މިދެމެދުގައިވާ އެހެން ރެއެކެވެ. އެރެއަކީ ކޮންރެއެއްކަން ކަނޑައެޅިގެން އެނގޭކަށްނެތެވެ. އެހެންކަމުން ނަބިއްޔާ ޞައްލަﷲ ޢަލައިހި ވަސައްލަމައަށް އެރެއަކީ އެކާވީސްވިލޭރޭކަމުގައި ދެއްކެވުނެވެ. އެކަލޭގެފާނު ހުވަފެނުގައި ދެކެވަޑައިގެންނެވިގޮތުގައި އެރޭގެ ހެނދުނު އެކަލޭގެފާނު މިސްކިތްކޮޅުގައި ކިސަޑުހެދިފައިވާ ތަނެއްގައި ސަޖިދަކުރައްވަނިކޮށް ދެކެވަޑައިގަތެވެ. އެރޭގައި ވާރޭ ވެހުނެވެ. އެކަލޭގެފާނު ނަމާދުކުރެއްވީ މިސްކިތުގައެވެ. މިސްކިތުގެ ފުރާޅު ކަދުރު ރުކުގެ ފަނުން ހެދިފައިހުރުމާއެކު އެ ފުރާޅުން ފެން ލީކުވެއެވެ. އެކަލޭގެފާނު ފަތިސްނަމާދު ކުރެއްވި އިރު ސަޖިދަކުރެއްވި ތާނގައި ކިސަޑު ހުއްޓެވެ. އެކަލޭގެފާނުގެ ނިތްކުރިފުޅުގައި އެކަމުގެ އަސަރު (ކިސަޑުގެ އަސަރު) ހުރީތީ ޞަޙާބީން ދެކެވަޑައިގަތެވެ. [أخرجه البخاري -كتاب فضل ليلة القدر – باب التماس ليلة القدر في السبع الأواخر (2016) ، ومسلم- كتاب الصيام -باب فضل ليلة القدر والحث علي طلبها (1167-205)] މިތާގައި މި އިޝާރާތްކުރެވުނު ރެއަކީ އެކާވީސްވިލޭރެއެވެ.\nއެކަމާއެކުވެސް އެކަލޭގެފާނު ޙަދީޘުކުރެއްވީ ((الْتَمِسُوهَا فِي الْعَشْرِ الأَوَاخِرِ)) [أخرجه البخاري -كتاب فضل ليلة القدر – باب تحري ليلة القدر من العشر الأواخر (2021) ، ومسلم- كتاب الصيام -باب فضل ليلة القدر والحث علي طلبها (1165-210)] މާނައީ: “ފަހުދިހައިގެ ރޭތަކުގައި ތިޔަބައިމީހުން އެރޭހޯދުމަށް މަސައްކަތް ކުރާށެވެ.” މިފަދައިންނެވެ. އެހެން ރިވާޔަތެއްގައި ((فِي الوَتْرِ مِنَ الْعَشْرِ الأَوَاخِرِ)) [أخرجه البخاري -كتاب فضل ليلة القدر – باب تحري ليلة القدر من العشر الأواخر (2017) ، ومسلم- كتاب الصيام -باب فضل ليلة القدر والحث علي طلبها (1165-207)] “ފަހު ދިހައިގެ އޮނަހިރި ރޭތަކުގައި” މިފަދައިންނެވެ. ބައެއް ޞަޙާބީން ދެކެވަޑައިގެންނެވި ގޮތުގައި ބައެއް އަހަރުތަކުގައި ޤަދްރުވިލޭރޭ ހިމެނިގެންވީ ފަހު ހަތްރޭގެ ތެރެއިންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. ((أَرَى رُؤْيَاكُمْ قَدْ تَوَاطَأَتْ فِي السَّبْعِ الأَوَاخِرِ فَمَنْ كَانَ مُتَحَرِّيَهَا فَلْيَتَحَرَّهَا فِي السَّبْعِ الأَوَاخِرِ )) [أخرجه البخاري -كتاب فضل ليلة القدر – باب التماس ليلة القدر في السبع الأواخر (2015) ، ومسلم- كتاب الصيام -باب فضل ليلة القدر والحث علي طلبها (1165-205)]މާނައީ: “ތިޔަބައިމީހުންގެ ހުވަފެން ދިމާވަނީ ފަހު ހަތްރޭއާ ކަމަށް ތިމަންކަލޭފާނު ދެކެވަޑައިގަންނަވަމެވެ. ފަހެ އެރޭ ހޯދުމަށް މަސައްކަތްކުރާ މީހާ، ފަހު ހަތްރޭ އެރޭ ހޯދުމަށް މަސައްކަތްކުރާށެވެ.” އޭގެ މާނައަކީ އެއަހަރުއެވެ. އެހެނިހެން އަހަރުތަކުގައި އެރޭ ހޯދުމަށް ހުރިހާ ދިހަރެއްގައި މަސައްކަތްކުރަންޖެހެއެވެ. ބަދަލުނުވާގޮތަށް ކަނޑައެޅިފައިވާ ރެއެއް ނޫނެވެ. އެކަމަކު އުއްމީދުކުރެވޭ ގޮތުގައި އެއީ ހަތާވީސްވިލޭރެއެވެ. ފަހަރެއްގައި މިއަހަރުގައި އެއީ ހަތާވީސްވިލޭރެއަށްވެސް ވެދާނެއެވެ. ޖެހިގެން އަންނައަހަރުގައި އެއީ އެކާވީސްވިލޭރެއަށްވެސް ވެދާނެއެވެ. އެއާ ޖެހުނު އަހަރުގައި އެއީ ތޭވީސްވިލޭރެއަށްވެސް ވެދާނެއެވެ. އަދި ފަންސަވީސްވިލޭރޭ ކަމުގައިވެސް ވެދާނެއެވެ. މިފަދައިންނެވެ. ﷲ ސުބްޙާނަހޫ ވަތަޢާލާ އެރޭ ވަންހަނާކުރައްވާފައިވަނީ ބޮޑުވެގެންވާ ދެފައިދާއަކަށްޓަކައެވެ.\nޤަދްރުވިލޭރޭގެ މާތްކަމުގެ ތެރޭގައި އައްޞަޙީހައިނުގައި އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވާ މި ޙަދީޘުވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. ((مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ )) [أخرجه البخاري -كتاب فضل ليلة القدر – باب فضل ليلة القدر (2014) ، ومسلم- كتاب صلاة المسافرين -باب الترغيب في قيام رمضان وهو التراويح (760-175)] މާނައީ: “އީމާންވެހުރެ، (ﷲގެ ޙަޟްރަތުން) ޘަވާބާއި ދަރުމައަށް އެދޭ ޙާލު ޤަދްރުވިލޭރޭ ރޭއަޅުކަންކޮށްފިމީހާގެ އިސްވެ ގޮސްފައިވާ ފާފަތަށް ފުހެވިގެންދާނެއެވެ”